

ƏNVƏR RZA

دوغوم تاريخي

حياتي

انور ريضا 1939-جو ايل مارتين 3-ده آذربايجانين کلبجر رايونونون آشاغي آيريم (بين) کندينده آنادان اولموشدور.

اورتا مکتبي گوموش مئداللا بيتيريب. آذربايجان دؤولت پئداقوژي خاريجي ديللر اينستيتوتونون اينگيليس ديلي فاکولته‌سينده تحصيل آلميشدير (1957-1962). م.ف.آخوندوو آدينا آذربايجان دؤولت پئداقوژي خاريجي ديللر اينستيتوتوندا اينگيليس ديلي لئکسيکاسي کافئدراسيندا موعليم (1962-1967)، باش موعليم (1967-1972)، کافئدرا موديري (1972-1979)، آذربايجان دؤولت پئداقوژي خاريجي ديللر اينستيتوتوندا اينگيليس ديلي لئکسيکاسي کافئدراسيندا دوسئنت (1979-1987) ايشله‌ميشدير.

انور ريضا 1987 -جي ايلده وفات ائتميش، وصيتينه گؤره دوغما کندلرينده دفن ائديلميشدير.

ياراديجيليغي

"گؤز ايشيغي" آدلي ايلک شعري "ادبيات و اينجه‌صنعت" قزئتينين 10 فئورال 1962-جي ايل تاريخلي ساييندا چيخديقدان سونرا بديعي ياراديجيليغا باشلاميشدير. دؤوري مطبوعاتدا شعرلري و بديعي ترجومه‌لري ايله چيخيش ائدير. بايرونون "شيليون محبوسو" ،"مازئپا" ،"پاريزينا" پوئمالاريني ترجومه ائتميشدير. "اينگيليس پوئزيياسينين آذربايجان ديلينه ترجومه مسله‌لري" مؤوضوع سوندا ناميزدليک ديسسئرتاسيياسي مودافيعه ائتميشدير.

انور ريضا پوئتيک شاعير و باجاريقلي ترجومه‌چي ايدي. شئکسپرين،.بايرونون پوئمالاريني اينگيليس ديليندن آذربايجان ديلينه ترجومه ائتميشدير.بونلاردان باشقا، ص.وورغونون "واقيف" دراميني اينگيليس ديلينه، گ.بايرونون "چاييلد هارولدون سياحتي" پوئماسيني آذربايجان ديلينه ترجومه ائتميش، واختسيز اؤلوم ايمکان وئرمه‌ميشدير کي، اونلاري تاماملاسين.

اثرلري

1. سنسيز باکي: گنجليک، 1969، 28 ص.

2. کؤنلومه باهار دوشوب. باکي: گنجليک، 1970، 72 ص.

3. نه ياخشي گؤروشدوک. باکي: يازيچي، 1985، 96 ص.

4. بختور دوستاق (شعيرلر و پوئمالار). باکي: آذرنشر، 1994، 172 ص.

5. الینیزده کی کتاب کلبجره گئدن یوللار اونون اثرلرینین هله لیک کلیاتی دیر کی سایین اوخوجولارا تقدیم اولونور

سخاوت عزتی

**Gödək oldu ömrün sənin**

Tələbə yoldaşım, dostum Ənvər Rzanın yenicə çapdan çıxmış “Kəlbəcərə gedən yollar” kitabını bacısı oğlu Qorxmaz mənə hədiyyə edəndə həm sevindim, həm də qəhərləndim. Sevindim ona görə ki, gözəl şair, tərcüməçi və alim Ənvər Rzanın sağlığında işıq üzü görməyən bir çox şeir, poema və ingilis dilindən birbaşa tərcümələri bu kitabda cəm olunub.

Qəhərlənməyim, qəm, qüssə-kədərə batmağım beş il bir yerdə oxuduğum (1957- 1962) məslək və qələm dostum Ənvəri çox tez itirməyimiz oldu. Biz Xarici Dillər İnstitutunun ingilis dili fakültəsinə daxil olanda 100 nəfər idik. Onlardan iki nəfər şair – Ənvər Rza və Mətləb Misir (Qasımov), iki nəfər tərcüməçi – Ənvər Rza və mən, üç alim oldu – Ənvər Rza, Fərman İsmayılov (fəlsəfə elmləri doktoru) və mən. Ənvər Rza hər işdə bizdən öndə idi. Bizdən əvvəl müdafiə etdi. C.Bayronun “Şərq poemaları” əsasında “İngilis poeziyasının Azərbaycan dilinə tərcümə məsələləri” mövzusunda namizədlik dissertasiyası yazdı. Bizdən əvvəl evləndi. Yaxşı yadımdadır toyu 3-cü mikrorayonda “Arzu” şadlıq evində oldu. Məclisi sevimli müəllimimiz İsmixan Rəhimov aparırdı. Ənvərin tələbə dostları adından təbrik üçün mənə söz verilmişdi. O da yadımdadır ki, Ənvərin “Yollar haçalanır” şeirini əzbərdən dedim. Üç bənddən ibarət olan şeirin son misraları belədir:

Yollar birləşər də, haçalanar da,

Çalış məhəbbətin haçalanmasın.

Heyf o günlərdən.Yaradıcılığın möhtəşəm aldanışı bizi ağuşuna alıb öz dünyamızdan qoparmışdı. Ömrün yarpaq tökən çağı olduğu heç ağlımıza da gəlməzdi. Bilməz idik ayrılıq var, ölüm var. Heç bilmirəm niyə belə, gödək oldu ömrün sənin?

Ənvər bu fani dünyanı tərk edəndə hələ əlli yaşı tamam olmamışdı. Təsəllini onda tapırıq ki, tanınmış alim və şair kimi, ingilis poeziyasının Azərbaycan dilinə orijinaldan ilk tərcüməçisi kimi əbədiyaşar bir irs qoyub gedib.

“Kəlbəcərə gedən yollar” (“Azərnəşr”- 2010, 412 səh.) kitabını vərəqlədikcə deyilənlərin şahidi olacaqsınız. Kitabın redaktoru, ömrünü kitabların hazırlanması və nəşri kimi nəcib bir işə həsr edən, “Azərnəşr”in baş redaktoru Əlövsət Ağalarov ona kövrək bir ön söz yazıb, Ənvərin boya-başa çatdığı Kəlbəcər ədəbi mühitini göz önünə gətirib, Aşıq Şəmşirdən, Məmməd Aslandan, Bəhməndən, Sücaətdən, Qəmkeş Allahverdidən söz açıb, kitabın poeziya pərəstişkarlarına layiqli ərməğan olduğunu xüsusi vurğulayıb.

Onu da deyim ki, III-IV kurslarda oxuyanda institutumuzda tələbələr arasında ingilis dilindən Azərbaycan dilinə və əksinə tərcümə üzrə müsabiqələr keçirilərdi. Poeziya üzrə Ənvər, nəsr üzrə indi professor olan Səyadulla Babayev və mən fərqlənərdik.

Ənvər həyatının sonuna kimi ingilis dilindən Azərbaycan dilinə tərcümədən ayrılmadı. “Kəlbəcərə gedən yollar” kitabının 333-409-cu səhifələri bütövlükdə ingilis poeziyasından edilmiş tərcümələrə ayrılıb. Burada V.Şekspirin “Bülbüllə söhbət”, “Təmiz ad”, “Məhəbbətin fəlsəfəsi”, şairin sonetləri, C.Bayronun şeirləri, “Şilyon məhbusu” və “Mazepa” poemaları, R.Şellinin “Gecən xeyrə qalsın”, “Şivən”, “Solmuş bənövşə”, “Yay və qış” şeirləri və “Anarxiya maskaradı” poeması, Henri Lonqfellonun və Robert Bernsin adamı haldan-hala salan şeirləri yer alır. Maraqlıdır ki, biz institutda Bayronun “Şilyon məhbusu” poemasını keçənə qədər bilmirdik ki, insanın saçı dəhşətli qorxudan bir anda ağara bilərmiş. Görün Ənvər poemanın həmin hissəsini, daha doğrusu başlanğıcını nə qədər gözəl tərcümə edib.

Saçım qırov kimi ağdır necə də,

Amma yaşdan deyil bu ağlıq, inan,

Nə də çallaşmayıb bircə gecədə

Qəfil vahimədən, qəfil qorxudan.

Ağır zəhmət deyil belimi əyən,

İnsanın qəddini iş əyə bilməz.

Qəmli sükunətdə pas atmışam mən,

Məhbəs salıb məni bu hala, məhbəs!

Ənvər Rzanın tərcüməsində bir ailənin başına gətirilən dəhşətlər ürəkağrısı ilə dilə gətirilir. İnsanın gözləri önündə Sovet dönəmində bütöv ailələrin başına gətirilən dəhşətlər canlanır:

Təkcə mən qalmışam altı qardaşdan,

Odda yandırdılar bir qardaşımı,

İkisi səhrada, əhdi-inamı

Qanla möhürləyib, sonra verdi can.

Üçümüz salındıq zülmət məhbəsə,

Yatdı qəlbimizdə dərd düyün-düyün,

Öldü qardaşlarım, qaldım mən isə,

Qaldım şəhidləri ağlamaq üçün.

Ənvər Rza ingilis poeziyasının incilərini milli koloriti saxlamaqla elə gözəl tərcümə edib ki, oxumaqla doymaq olmur. Hələ mən şairin öz poeziyasını demirəm.

Ənvər Rza səmimi insan idi: Onun səmimiyyəti poeziyasına da hopub. Ənvər poeziyası aşıq poeziyasından, el şairlərinin yaradıcılığından da qaynaqlandığı üçün Bəhmən və Məmməd Aslanın poeziyası kimi elin yaddaşında, aşıqların sazında yaşayır. Ənvərin poeziyası bulaq suyu kimi dupduru, şəffafdır.

Nə yaxşı ki, kitaba Ənvərin tələbəlik illərində yazdığı şeirləri də daxil edilib. Hələ birinci kursdan çoxumuz onun şeirlərini əzbər bilir, təqdir edirdik: “Kəklik”, “Gözlərin”, sonralar “Layla”, “Dəlidağ”, “Gizli dərd”, “Bahar gəlir”, “Murov” və s. Xüsusən də şairin “Gizli dərd” şeiri Əli Kərimin “Qaytar ana borcunu” şeiri kimi biz tələbələrin dillər əzbəri olmuşdu.

Kitabın adının “Kəlbəcərə gedən yollar” olması təsadüfi deyil.Şairin yollara həsr elədiyi neçə-neçə gözəl şeirləri var. “Kəlbəcərə gedən yollar” ayrıca məna daşıyır:

Min bulaqdan içib gedir,

Qayaları biçib gedir.

Ürəyimdən keçib gedir,

Kəlbəcərə gedən yollar.

Şair “Yollar” adlı başqa bir şeirində dünyada mövcud olan yollardan söz açır, ürəkdən ürəyə gedən yolu yada salır. Şair qələminə heyran olmamaq olmur:

Yol var ki, baş alıb min yoldan keçir,

Maral buynuzu tək atır qol-budaq.

Dolanıb gah dağdan, gah yaldan keçir,

Düzlərdə qəddini düzəldir, ancaq.

Şair sonda göylərdən enir və mətləbin üstünə gəlir. Bir qızın ürəyinə yol tapdığından danışır və deyir:

Bu yolun biri də tez düşə barı,

Onların evinə kaş bizim evdən.

Şairin hansı şeirini götürürsən götür orada bir yenilik, orijinallıq var.

Şair kənd evlərindən söz açır, xoşbəxt ailələri, fıravan, abad evləri dilə gətirir.

Və birdən ovqatı dəyişir. Olub-keçənləri yada salır, qanlı qadalı müharibənin faciələrindən danışır:

Kəndimizdə ev də var –

Kəndimin kədəridir.

Kəndimizdə ev də var

Neçə ildən bəridir

Bacaları tüstüsüz,

Qapıları bağlıdır

Çalm-çarpaz dağlıdır.

Hərbin uğursuz yeli,

Üzərindən əsibdir,

Cəbhələrdə partlayan

Bombaların tüstüsü

Tüstüsünü kəsibdir...

Ənvər Rzanın yaradıcılığında bir məqam onu bir çoxlarından fərqləndirir. Şairlər tanıyıram uzun-uzadı, aşıq yaradıcılığında “sicilləmə” adlandırılan şeirlər kimi şeirlər yazırlar, xalq arasında deyildiyi kimi, “çevir tatı, vur tatı”, axırda da heç bir yeni fıkir demirlər. Ənvər Rzada isə tamam başqa bir mənzərənin şahidi oluruq. Onun əksər şeirləri gözlənilməz, valehedici sonluqla bitir. Buna bariz nümunə kimi “Sən deyən oldu, qonşu”, “Gizli dərd”, “Ölənlərim”, “Ahın dağlara”, “Çörək”, “Gülüş otağı”, “Yollar”, “Vurğun”, “Yaralı misralar”, “Axı necə dinclik tapım”, “Maralgöl”, “Bu şəhərdə mənim üçün”, “Cüyür”, “Şeir yazıram”, “İşə gedirəm” və s. qeyd etmək olar. Ənvərin bu və digər şeirlərini oxuyandan sonra bir daha özüm üçün “kəşf” etdim ki, şair olmağın zilləti, ağrısı-acısı xoşbəxtliyindən çox imiş. Aləmin dərdi, ələmi onun öz dərdinə çevrildiyindən şair olan bəndə ömrü boyu od-alov içində yanırmış.

Ənvərin poeziyasında təbiət təsviri çox güclüdür. Şairin kitabını vərəqlədikcə, təbiət təsvirləri ağlımı başımdan aldıqca, bir həqiqəti dərk elədim ki, dağlarda yayın əlvanlığını, qışın çılğınlığını görməyən şair, təbiəti, dağları təsvir edə bilməz.

Adətən şairlər dağları, bulaqları, yaylaqları, çəmənləri tərənnüm edirlər. Ənvər Rzada da belə təkrarsız şeirlər çoxdur. Lakin dərənin gözəlliyini vəsf etmək hər şairə qismət olmur:

Mərcanı çiyələk, gül dərə-dərə,

Gəldim bir dərəyə, dərə nə dərə.

Ənvər Rzanın insanın ruhunu dilləndirən, nəşə verən neçə-neçə mahnısı var. “Gözlərəm səni”, “Bircə sənsən, bircə mən”, “Bəlkə elə baharsan”, “Gözlərinə göz dəyər” və s. belələrindəndir. Təsəvvür üçün aşağıdakı bəndə diqqət yetirmək bəs edər:

Dikilibdir təkcə sənə gözlərim,

Sanki baxır Aya, Günə gözlərim.

Vurulubdur gözlərinə gözlərim.

Məhəbbətin ilk sözünü göz deyər,

Elə baxma, gözlərinə göz dəyər.

 Ənvər Rzanın həyatı barədə düşünərkən iki misrası qəlbinə hakim kəsildi:

 Necə də bərk yatmışammış, ay haray!

Tay-tuş köçüb cərgəmizdən bir alay.

Təəssüf ki, şair özü də cərgəmizdən tez getdi.

Əllicə yaşı da haqlaya bilmədi. Sağalmaz xəstəliyə tutulduğunu biləndə yazmışdı:

 Bel bükən bu xəbəri

Kaş yalana yozalar.

Bir bayatısında isə:

Tale yatıb, bəxt yatıb,

Dərdim yatmır oyaqdı –

 deyən şair Moskvada onkoloji xəstəxanada son şeirini yazmışdı:

 Yanğın düşmüş gur meşəyəm,

Çiliklənmiş bir şüşəyəm.

Boynubükük bənövşəyəm –

Gödək oldu ömrüm mənim.

 İnsana qəm, qüssə, kədər, nisgil gətirən bu misralar həqiqətdən söz açır. Ənvərin yoxluğundan xəbər verir. Lakin bir həqiqət də var. Yaradıcı adamlar ölmürlər. Böyük həcmli, həddən artıq maraqlı “Kəlbəcərə gedən yollar”, şairin əvvəllər “Gənclik” və “Yazıçı” nəşriyyatlarında çap olunan “Sənsiz”, “Könlümə bahar düşüb”, “Nə yaxşı görüşdük” kimi kitabları, elmi əsərləri deyilənlərə dayaq olur.

**Qəzənfər PAŞAYEV,**

**Professor**

|  |  |
| --- | --- |
| **Ənvər Rza** |  |
| *Ənvər İsmayıl oğlu Rzayev* |  |
| Kənan Hacı:  Məzarı işğal altında olan şair – Ənvər RZA  Yeniyetməlik çağlarımdan yaddaşımda ilişib qalmış bir imza var. Ənvər Rza. Xatırlayıram, 1991-ci ildə şair Məmməd Aslan adaşı Məmməd İsmayılın nəşr etdirdiyi “Gənclik” jurnalında onun haqqında “Quzeydə qar sulandı” adlı nisgilli bir yazı yazmışdı. Onda artıq Ənvər Rza dörd il idi ki, fani dünyadan köçünü sürüb getmişdi.  O, Kəlbəcərdə doğulmuşdu. Beynimdə bir topa ağlı-qaralı fikirlər dolaşır. Cəmi 48 il ömür yaşamış bir söz adamının məzarı da Kəlbəcərdə qaldı. İndi onun məzarına əlimiz çatmır, ünümüz yetmir. Amma şeirləri əlimizin altındadır. Bir də Məmməd Aslanın dost itkisindən doğan ağrıyla yazdığı o yazı... Həmin yazıdan bəlli olur ki, Ənvər Rza olduqca həyatsevər, emosiyalı, kövrək bir adam imiş.  Ənvər Rza 1939-cu il martın 3-də Azərbaycanın Kəlbəcər rayonunun Aşağı Ayrım (Binə) kəndində anadan olub. Orta məktəbi qızıl medalla bitirib. Azərbaycan Dövlət Pedaqoji Xarici Dillər İnstitutunun ingilis dili fakültəsində təhsil alıb. Sonralar həmin institutda müəllim, baş müəllim, kafedra müdiri, dosent vəzifələrində işləyib. Ömrünün sonunacan həmin institutda çalışıb. Şekspir, Bayron yaradıcılığından tərcümələr edib. 1987-ci ildə dünyasını dəyişib.  Məmməd Aslanın “Quzeydə qar sulandı” yazısından:  “Yazıçı” nəşriyyatına heç olmazsa, on gündə bir gələrdi. İş yoldaşlarım onun ürəkdən söhbətinə, kəndçi şirinliyini saxlayan danışığına möhkəmcə alışmışdılar. Təbrizli qardaşlarımızdan Məmmədəli Müciri və Əyyub Həmidi o, gəlməyəndə məndən çox narahat olurdular. O dəfə xeyli vardı başı ötmürdü. Bir də gördüm Məmmədəli bəy Ənvərin öz misrası ilə intizarını bildirir:  Təbrizin yolunda həsrət kişnədi...  Sonra da Əyyub kişi özünəməxsus bir ustalıqla söhbətə qoşuldu:  - Bu kişnərtini dayandıracaq adam niyə gəlmir axı?  Artıq zəng çalası oldum. Kimsə cavab vermədi. Beş-on dəqiqə keçməmişdi, Ənvər qapıdan girdi. Qapıdan girincə zarafata başlayan, şirinliyi ilə ovqatları bir andaca qanadlandıran Ənvər yoxa çəkilmişdi. Mənimlə görüşməmiş Təbriz həsrətlilərinin hüzuruna getdi. Salam-səfadan sonra kövrəlmiş bir səslə: - Qəlbinizə dəyən bir kəlməm olubsa, bağışlayın məni... Axırıncı görüşümüzdü... – dedi. Sonra mənim yanıma gəldi. Əl verməyi unutmuşdu. Fərqinə varmadım.  - Gedək, Sabir Rüstəmxanlı ilə də halallaşım...  Aşağı düşdük. Sabirlə birlikdə onu yola salırdıq. Dolmuşdum, amma yanında ağlamaq istəmirdim.  ...Səhərisi Sabirlə birlikdə Ənvərgilə getdik. Bir gün sonra onu Moskvaya, müalicəyə aparacaqdılar.  ...Həmin gün bizə qədər Xarici Dillər İnstitutuna gedib dərs dediyi bütün qrupları bir auditoriyaya yığıb, eynən nəşriyyatda elədiyi kimi, hamıyla halal-hümmət eləmiş və bir ömrün axırıncı monoloqunu söyləmişdi.  ...Təzəcə oturmuşduq. Narahat-narahat üzümə baxdı:  - Məmməd, çantanda diktofon varmı?  - Var.  - Sən canın, qur, ağlıma gələn bir-iki şeirimi deyim. Bilirəm, səsim yadına düşəcək...  - Ənvər, özünü ələ al.  - Neynirəm ki? Qur, sən canın, qur.  Ölümlə əlləşən üzgün şeirlərini oxuyurdu”.  Sonra Ənvər Rza əlindəki içi dolu qovluğu Məmməd Aslana verib və deyib:  - Bundan başqa bu yazıqlara (ailəsini nəzərdə tutur) heç nə qoyub getmirəm. Nəşr etsəniz, yenə bir-iki ay güzəranları babat keçər.  “ – Ənvər...  Dillənən Sabir idi. Amma təsəlliyə söz tapmadı. Ölümün astanasına üz tutub irəliləyən dostumuz sanki içində şüşə çiliklənə-çiliklənə qulağımızda qalacaq sonuncu söhbətini çözələyirdi:  - Bu, bir qorxaqlıqdan irəli gəlmir. Dədə-babadan üzübəri bu cür nisgilli tale yaşamışıq. Atamız bizi yetim qoyub getdi. Mən də bu çolun-cocuğu... Özü də gündəlik ruzi qazandım onlara, ayrı heç nə artıra bilmədim... Eləcə qursaqlarını halallığa öyrətdim...  Bir ay sonra Ənvərin o boyda zəngin və işıqlı dünyası Moskvadan bir tabuta sığışıb Vətən torpağına qayıdırdı”.  Son vaxtlar Kəlbəcərə tez-tez gedirmiş. Anası ümidsiz xəstə olduğundan yarı canı ordaydı. Deyirmiş ki, Ənvərin çiynində qəbirə gedim. Amma taleyin işinə bax ki, əcəl oğulu anadan əvvəl alıb apardı. Anasını itirmək qorxusuyla yaşayan şair yazırdı:  Quzeydə qar sulandı,  Ürəyim qarsılandı.  Yaz gəlməyib, yalandı –  Anamsız da yaz olar?!  Ənvər Rzanın poeziyasının kökü bayatıdan, qoşmadan su içmişdi. Özü də bayatılar yazırmış. O nümunələri Sarı Aşığın bayatılarından seçmək olmur:  Acarı,  Kirpiyin-bəxt açarı,  Dodağın-ballı pətək,  Dodaqlarım-ac arı...  Və yaxud:  Yastığında,  Xəncərin yastı qında.  Xəyalıma yer elə,  Uyusun yastığında.  Bugünkü müasir şeirimizin ulu babası olan bayatılara indi çox adam barmaqarası baxır. Amma yuxarıda örnək gətirdiyim iki bayatı XX əsrin bayatılarıdır və kim deyə bilər ki, bu bayatılar köhnədi?!  Havalar tutqun, çiskinli olanda canım ağrıyır. İndi qafiyə ilə işləyən beynimə dinclik vermək üçün məqam axtarıram. Rahatlıq vaksini tapa bilmirəm. Düşünürəm ki, bəlkə elə Ənvər Rzanın bayatılarını, gəraylılarını oxuyum? Buludların üstündən yunan allahları kimi məni seyr edən şairin nüfuzedici baxışları altında ətrafdan, məni əhatə edən aləmdən ayrılıram.  Səni görüb dayanmışam nitqi lal,  Süzgün baxma, kirpiyini yavaş çal.  Gözlərinin qarşısında, ay maral,  Təkcə mən yox, hər kim olsa, baş əyər,  Elə baxma, gözlərinə göz dəyər.  Dikilibdir təkcə sənə gözlərim,  Sanki baxır aya, günə gözlərim,  Vurulubdur gözlərinə gözlərim.  Məhəbbətin ilk sözünü göz deyər,  Elə baxma, gözlərinə göz dəyər.  Beynimdə bir topa göyqurşağı kimi rəngarəng fikir icazəsiz-filansız, elə qoşmanı pıçıldadığım sürətlə fırlanmağa başladı. Bəlkə elə rahatlıq bu imiş...  Amma şairin baxışlarından inciklik, giley, nisgil süzülür. Məzarı erməni tapdağında qalan şairin sözü insana rahatlıq gətirsə də ruhu narahatdı... Çünki biz Kəlbəcərə gedə bilmirik... Özü də sanki qarşıdan gələn bəlanı sezmişdi:  Dağlar elsiz, çöl tütəksiz, çəmən lal,  Mən bu dərdi oxlamağa gəlmişəm.  Yaza nə var, yaylaqların payızda  Vəfasını yoxlamağa gəlmişəm.  ...Göy təpələr sarı örpək bürünür,  Duman, çiskin ayağına sürünür.  Ata yurdu, qardaş yeri görünür,  Bir doyunca ağlamağa gəlmişəm...  Biz çox vəfasızıq, şair... Məzarını qoruya bilmədik... |  |

BƏXTƏVƏR DUSTAQ

2010

**BƏXTƏVƏRLİK LƏÇƏKLƏRİ**

Yenə hənirlənib cığırın, yolun,

Bəxtəvər başına, ay yaylaq, sənin.

Yenə islanmısan zəhmət tərində,

Bəxtəvər başına, ay yaylıq, sənin.

Pıçıltın məhəbbət duası olub,

Duruşun əzəmət dühası olub,

Qoynun yuvaların yuvası olub,

Bəxtəvər başına, ay qovaq, sənın.

Gözəllər dəstəylə gəlir bulağa,

Bu sular, buz sular belə bol axa.

Öpüşdün qızlarla dodaq-dodağa,

Bəxtəvər başına, ay bulaq, sənin.

Baxım bu vüsala doyunca bir də--

Kür axır Arazda, Araz da Kürdə.

Üzürsən həsrətlər qovuşan yerdə,

Bəxtəvər başına, ay balıq, sənin.

Nəğməylə silələ söz səhəngini,

Nəğməylə xainin cır cəhəngini.

Dinlə “Kərəmi”ni, eşit “Cəngi”ni,

Bəxtəvər başına, ay qulaq, sənin.

Bu yerdə urvalıq qonağa bişib,

Hər sünbül bir düşmən bəbəyi deşib.

Odlar diyarına güzarın düşüb­­­­--

Bəxtəvər başına, ay qonaq, sənin.

1985

**O DAĞA YAĞDI--XƏBƏR,**

**BU DAĞA YAĞDI--XƏBƏR...**

Bizim kəndə

Qığ gələndə

Gəlmir qəfil qada kimi,

Gəlmir qəfil xata kimi.

Gəlmir özgə paltarında--

Güman aza.

Gəlmir, gəlmir pusa-pusa--

Gəlişinin səbəbini

Ağzıgöyçək min cür yoza.

Əvvəl dağın zirvəsində

Çadır qurur, bəyaz çadır.

əvvəl bir az payızlaşır,

yamsılayır payızı o.

Qışın buna ərki çatır.

Gəlişini xəbər verir

Qurda-quşa;

Sərtliyini əvvəl-əvvəl

Zirvələrdə tökür daşa.

Orda-burda daldalanmır,

Gözdən qaçıb itmir daha.

Ağ sükutla haray çəkir:

--Ay insanlar, gəlirəm ha!!.

Bir gün səhər

Binələrə naxış vurur

Ağ ləpirlər.

Bilə-bilə ayağını

Sürüyür qış.

Öz qarını köç yolundan

Küləyiylə kürüyür qış.

Əvvəl-əvvəl asıb kəsmir,

Onu-bunu incitməyə

Heç tələsmir.

Hərdən enir örüşlərdə

Naxırçıya sataşmağa.

Fqət yığmır onun iki

Ayağını bir başmağa.

Yavaş-yavaş qatılaşır

Gədiklərin duman tülü.

Əlcəklərin, papaqların

Sona çatır yay tətili.

Dağlar qardan qurşaq bağlar.

At nalının ləpirində su qaysaqlar.

Bundan sonra təbiətin

Bu mərd qışı

Tanıtdırır qışlığını

Bundan sonra yığışdırır,

Cilovlayır xoşluğunu.

Küləklərə qanad verir.

Tənbəllərin cəzasını

Beşqat verir.

Bundan sonra

Cəllad olur hər dağ-dərə,

Bundan sonra

Güzəşt etmir acizlərə.

Çaylar girir

Buzun altda,

Yay gizlənir

Yazın altda.

Bilə-bilə, qana-qana

Bu qış çəkir insanların

Dözümünü, hünərini

İmtahana.

Fəqət, fəqət inciməzlər

Bizim kənddə

Bu sərt qışdan,

Bu mərd qışdan.

Belə olub bizim kəndin

Qar-boranı yaranışdan.

İstəyirəm mən bu qışın

Qədəminə çiçək səpəm--

Bu qış kimi

Bir düşmənim ola mənim,

Tutub öpəm.

**AZƏRBAYCAN BÜSTÜ**

Çinar, səni düzüm-düzüm əkiblər,

Bizim üçün vüqar, dözüm əkiblər.

Nər igidlər boyda sənə çəkiblər.

Ay xan çinar, ay xan çinar, xan çinar!

Ağacların qocası sən, gənci sən,

Özün boyda həmayılsən, incisən,

Zəngilansan, Qarabağsan, Gəncəsən,

Ay xan çinar, ay xan çinar, xan çinar!

Ucalıqda buludları ötürsən,

Yay olanda başımıza çətirsən.

Övlad olub evimizdə bitirsən,

Ay xan çinar, ay xan çinar, xan çinar!

Calanmısan daşın, dağın ömrünə,

Hər çeşmənin, hər bulağın ömrünə.

Müntəzirsən, gözəlliyin əmrinə,

Ay xan çinar, ay xan çinar, xan çinar!

“Cəngi” üstə havalanan bəstəsən.

Ürəyimdən qan verərəm istəsən.

Yer üzündə Azərbaycan büstüsən,

Ay xan çinar, ay xan çinar, xan çinar!

1985.

**BURDA ÖLÜ KÖTÜYÜNDƏ...**

Zəmilərdə səhər-səhər

Məclis qurub

Bildirçinlər.

Göy üzündə

Göyərçinlər alaylanıb.

Günəş çıxıb,

Dağ çayları qalaylanıb.

Böcəklərə könül vermək

Çiçəklərə

Ar olardı.

Çiçəklərin sevgilisi

Arilardı.

Biçənəklər

Zirələnib.

Yer üzünə

Zər ələnib.

Bu yerlərə

Təbiyətin səxavəti

Bollucadı,

Dodağından bal süzülən

Ballıcadı.

Bura gözü göyün düşüb.

Sarmaşıqlar qucaqlaşıb,

Düyün düşüb.

Gədiklərdə boz sürülər

Misralanır.

Boz canavar yuxusunda

Indi görən

Nələr duyur, nələr anır?!

Cərgədağda göz-göz olub

Yayın qarı.

Ətəyində peyvəndlənib

Ney səsinə

Əkinçinin holavarı.

Susmaq bilmir,

Bildir-bildir ötür yenə

Bildirçinlər.

Istəyirlər zəmilərə

Təşəkkürmü bildirsinlər?

Qarşı dağdğa çən görünür

Bölük-bölük.

Bu çəmənin səxavəti

Böyük,böyük!

Mənəm indi bu çəməndə

Yer üzünün bəxtəvəri,

Bəxdiyarı.

Bu çəməndə hər canlının

Öz dilində nəğmə demək

Ixtiyarı.

Qoy danışsın çəmən,çiçək,

Qələmimdə söz dilndə.

Alacəhrə,qaratoyuq.

Sarıköynək nəğmə deyir

Öz dilində.

Fəqət burda baş müğənni

Torağaydı.

A quşlarım, imkan verin

Bi ağızda mən oxuyum,

Ta nə haydı!

Hardan əsdi bu sərin meh,

Sərin külək?

Bu zümzümə Tərtərindi,

Susam gərək,

Susam gərək,

Burda kimin hünəri var

İrad tutsun bir nəğməyə,

Bir ilməyə!

Burda ölü kötüyün də

Ümüdü var dirilməyə.

1985

**İSTƏMİRƏM QONAQ**

**OLAM DAĞLARA**

Ayağında bir balaca yer verə,

Başmaq olam, dolaq olam dağlara.

Ya da çəkib sinəsində cücərdə,

Palıd olam, qovaq olam dağlara.

Yaddaşımı xatirələr kötəklər,

Yaddaşımda pöhrələnər kötüklər.

Qayıdanda yol verməyə gədiklər,

Bi bəxtəvər dustaq olam dağlara.

Çağqın dövran əməlini azdımı?

Daş kitaba qanla tarix yazdımı?

Kövrəltmərəm, özcə dərdi azdımı,

Bir yandan da mən dağ olam dağlara?!

Dağlar oğlu, dağa qoyma yağını!

Aldatdılar, uzaq sandıq yaxını.

Əritmişəm ürəyiminh yağını--

Ay batanda çıraq olam dağlara.

Könül, eylə duyduğunu saf-çürük.

Bu dağlardan ayrı keçən ömür--yük.

Bir yer versin balasına ömürlük,

İstəmirəm qonaq olam dağlaraş

1985

**GEDİRƏM**

Dincəldim o ki var, gəzdim o ki var;

Cənnəti gözümlə görüb gedirəm.

Nigaran qalmışdım öz ilhamımdan,

Köksümü şeirlə hörüb gedirəm.

Qızların gözündən ocaq,od istə,

Kirpiklər nə əcəb yanmır od üstə?!

Qaraxal lələnin yaşıl ot üstə

Qanlı köynəyini sərib gedirəm.

Çapdım ilhamımı mən at yerinə,

Min köhlən yerinə, min at yerinə.

Həsrət qollarımı qanad yerinə

Zirvədən zirvəyə gərib gedirəm.

Bulaqlar ağzımı balla yaxadı,

Daşların ürəyi necə yuxadı.

Vüsalım hicranla əlbəyaxadı,

Qərib gəlmiğəm, qərib gedirəm.

Çayların yaxası məxmər səməni,

Nazladım, oxşadım çölü, çəməni.

Dağlar xəbər tutsa, buraxmaz məni,

Dağları yuxuya verib gedirəm.

1983

**GƏLMİŞƏM**

Dağlar elsiz, çöl tütəksiz, çəmən lal;

Mən bu dərdi oxlamağa gəlmişəm.

Yazda nə var , yaylaqların payızda,

Vəfasını yoxlamağa gəlmişəm.

Gözləşirəm bulaqların gözüylə,

Dolaşıram ötən çağın iziylə.

Bu gəlişin, bu vüsalın gözüylə

Həsrətimi dağlamağa gəlmişəm.

Susuz yurdum tək məcməyi,tək sini,

Şair kimi sözlə hörüb köksünü.

Gözlə çəkib bu dağların əksini

Ürəyimdə saxlamağa gəlmişəm.

Göy təpələr sarı örpək bürünür,

Duman , çiskin ayağıma sürünür.

Ata yurdu , qardaş yeri görünür,

Bir xəlvətcə ağlamağa gəlmişəm.

Naxış olub biçinçinin hər vəri.

Qızıl payız ilhamımın sərvəri.

Xəzan vaxtı bahar bilin Ənvəri

Dağ çayıyam, çağlamağa gəlmişəm.

1983

**NƏ YAXŞI GÖRÜŞDÜK,**

**NƏ YAXŞI YENƏ**

Kəndin hər nemətdən yenə var payı--

Qayanın kəkotu, dağın qar payı...

Uzanıb yatdığım çəmən çarpayı,

Nə yaxş görüşdük, nə yaxşı yenə.

Xəyalım buludtək burdan ötəndir,

Soruş “Saçındaki bu dən nə dəndir?”

Yanmayıb qəlbimi yandıran təndir,

Nə yaxşı görüşdük nə yaxşı yenə!

Hər yan cənnət olar, qəşəng baxsalar,

Bağban can yandırsa, qəşəng bağ salar.

Ay qəşəng həyətlər,qəşəng bağçalar,

Nə yaxşı görüşdük, nə yaxşı yenə!

Bu da “yehərləyib” mindiyim boz daş...

Kövrəlmə, ürəyim, tab gətir, tablaş.

Ömrümün ləzzəti a köhnə dam-daş,

Nə yaxşı görüşdük, nə yaxşı yenə!

Vurğundur bu yala, yamaca Ənvər;1

Meyl edər yarpıza, umaca Ənvər!

Ay quzu otaran balaca Ənvər,

Nə yaxşı görüşdük, nə yazşı yenə!

1979

**TƏRTƏR**

Çağlaya- çağlaya axan çayların

Birində gözüm yox, bəsimdi Tərtər.

Mən də onun kimi qaya yarmışam,

Dönməz inadımdır, bəhsimdi tərtər.

Mən ona paklığın carçısı dedim,

Ayna çay, güzgü çay, carçı su dedim.

Şeir qalaçamın caçısı dedim.

Dəlidağ nəfəsli nəsimdi Tərtər.

Ondan uzaq düşmək dərddi,zülümdü,

O mənim su evim, su mənzilimdi.

Dağda zənguləmdi, daşda zilimdi,

Arana enəndə pəsimdi Tərtər.

Tərtər axışlıyam, qədəmliyəm də,

Baxıb gəncləşirəm qədimliyində.

Çəmən həsrətimin yetimliyində

Təəssüf nidalı səsimdi Tərtər.

Deyəsən, canımda buz qızır, dayan!

Deyəsən, oduma buz sızır, dayan!

Sinəmdə arıtək bu sızıldayan

Bilirmi görəsən nə simdi Tərtə

1986

**MARALGÖL**

Göygölümün bacısıdır Kəpəzdə,

Göydən düşmüş əsmər qıxdır Maralgöl.

Səhər-səhər al günəşin balası,

Ay doğanda bir ulduzdur Maralgöl.

Nə dincəlib, sakitləşib canım, a!..

Haqqın çata, canın burdan can uma.

Yuyunanda üz-gözümdən canıma

Misra-misra ,söz-söz sızdı Maralgöl.

Yaz olanda xanimlanar, bəylənər,

Insan ilə ülfət tapar,əylənər,

Tək qalanda qüssələnər, teylənər

Görərsən ki, donub, buzdur Maralgöl.

Xoşhallanıb səfərimdən, seyrimdən.

əlçim-əlçim duman keçir böyrümdən,

təzə ötüb dörd-beş həftə bayramdan,

özü boyda tər yapızdır Maralgölş

kəpəzdəki heyrətə bax, heyrətə!

Heyrətinə heyrət edər qeri də.

“kim nə deyər bizdə olan qeyrətə”--

Maralı yox, maralsızdır Maralgöl.

1984

**BEŞ BARMAĞIM**

Nəfəsim mənim öz payımdan dadandı,

Bağlanmışam öz yurduma, köşkümə.

Qanıx düşmən tamah saldı, dadandı

Çəmənimə, gülzarıma, müşkümə.

Nər babalar mayasına tər qatdı,

Nər yaşadı, son mənzilə nər çatdı.

Bəşər oğlu məsgən üçün püşg atdı,

Nə yaxşı ki, daçlar düşdü püşgümə.

Sözüm, şeirim dilimizin bələdi,

Anam məni bayatiyla bələdi.

Bulanmaram, təbiyətim belədi--

Tərtər axıb ilhamıma, eşqimə.

Səfa varki, min cəfaya ərvədi,

Tamaha bax, zəmanəylə kirvədi.

Bu dünyanın cəh-cəlalı, sərvəti

Alı demiş-qalmayacaq heç kimə.

El təsifi--el oğlunun yarağı!

Bir ürəkdə sevgi, nifrət var axı.

Beş barmağım--dost telinin darağı,

Beş barmağım--düşmənimə beş qəmə.

1985

**HASARLI\***

Ay hasarlım, hasarlanıb aramız,

Nə gileyli baxışların var sənin!

Sinəmdəki hasrətimi silməyə

Gurşad-gurşad yağışların var sənin.

Çək buludu, götür göyün damından;

Yağiş umsan, kölgə umsan, um ondan.

Səhər-səhər şeh qoxulu dumandan

Tala –tala naxışların var sənin.

Gəlmişəm ki, oda salım firqəti,

Getdi yoxdu! Fikrim, sözüm ta qəti.

Sınamağa dizimdəki taqəti,

Köhlənyoran yoxuşların var sənin.

Qınağınla cız sinəmi, cız, ha cız!

Onsuz da mən qovrulmuşam cızhacız.

Sən-möcüzə, məndə qələm ,təb aciz,

Nə yazların, nə qışların var sənin!

Könül səni haraylar da , dilər də,

Gündə min yol dirilər də, ölər də.

Ənvər kimi uzaq-uzaq ellərdə

Bilirsənmi naxoşların var sənin?

1985

\*Kəlbəcərdə yaylaq adıdır.

**MÜBARƏK**

Oğlum Araza

“Vətən” deyib ovcaladın burnunu,

Bu nisgilin, bu qubarın mübarək!

“Dost”kəlməsi təzə bitir dilində,

Sədaqətin, etibarın mübarək!

Tariximi dastanlardan əmirsən,

Təmkinlisən, dəyanətdə dəmirsən.

Hər təklifə bəli-bəli demirsən,

Bu inadın, tərs damarın mübarək.

Arzuların--həsrətimlə helləşən,

Arzuların--obalaşan, elləşən.

Pianoda Araz kimi selləşən

“Müxəmməsin”, “Arazbarı”n mübarək!

Qeyrət adlı babalara nəvəsən,

Çqlış: pisin nifrətini sevəsən.

Dön namərdin nifriniylə evə sən,

Mən də deyim: bu nübarın mübarək!

Alın təri torpaq üçün naxışdı,

Sevinc, fərəh qəlb evimə axışdı--

İşləmisən, əlin naxış-naxışdı,

Əlindəki ilk qabarın mübarək!

1985

**BƏNZƏMƏZ**

Aşıq Alı necə qıyıb bənzədib?--

Özgə yaylaq bu yaylağa bəzəməz.

Ovçu olub, qarış-qarış gəzmişəm,

Özgə ovlaq bu ovlağa bənzəməz.

Yazda çəni, qışda qarı kürk elər,

Yayda suyu buz bağlar, görk elər.

Durna kimi cərgələnib Cərgələr,\*

Özgə dağlar bizim dağa bənzəməz.

Güneyləri kəklikotu qoxuyur,

Quzeyləri xalça, kilim toxuyur,

Bulaqları “Dodaqdəyməz” oxuyur,

Özgə yorpaq bu topağa bənzəməz.

Yaranıbdır yerlə göyün mehrindən,

Doymamışam səfasından, seyrindən.

Dağlanmışam qəribliyin qəhrindən,

Özgə sitəm belə dağa bənzəməz.

Ənvər təşnə, susuz könlü sulanmır,

Xəyal burdın qeyri yerdə dolanmır.

Bicə dəfə çamırlanmır, bulanmır--

Özgə bulaq Gurbulağa\*\* bənzəməz.

\*Kəlbəcərdə dağ adıdır.

\*\*Kəlbəcərdə bulaq adıdır.

**BU ŞƏHƏRDƏ MƏNİM ÜŞÜN**

Məmməd Aslana

Dəlidağın zivəsisən

Bu şəhərdə mənim üçün.

Bir qaranquş sürbəsisən

Bu şəhərdə mənim üçün.

Nəğmə-nəğmə boy atmısan,

Mən yatanda oyatmısan.

Dastanımsan, bayatımsan

Bu şəhərdə mənim üçün.

Söz ömründən gün əmirsən,

Qan-tər töküb gen əmirsən,

Kəkotulu güneyimsən

Bu şəhərdə mənim üçün.

Eynəyimin şüşəsisən,

Sözdə Fəhrad tişəsisən,

Maraluçan meşəsisən

Bu şəhərdə mənim üçün.

Bildir oldum yad ünvanlı,

Dağla oldum bildir qanlı

Bir dərəsən baldırqanlı

Bu şəhərdə mənim üçün.

Qoşma, təcnis mayasısan,

Sözü sözlə yuyasısan.

Istisuyun qayasısan

Bu şəhərdə mənim üçün.

Sinəm--çəmən, gəl becər sən,

Qışda çiçək, gül biçərsən.

Müxtəsəri, Kəlbəcərsən

Bu şəhərdə mənim üçün.

**TƏZADLI DÜNYAM MƏNİ**

**TƏZADLI SƏHNƏLƏR**

Dağın yaxasını buraxmazdı çən,

Küləyə gücü çatmır.

Meşələr sultanı xallı pələngin

Tələyə gücü çatmır.

Adam var mənzili qoltuq dibində,

Amalı cibində, əhdi cibində.

Cirtdanın yanında nəhəng divin də

Kələyə gücü çatmir.

Gündə yüz təhlükə duyur dağ kəli,

Səma səksəkəli, yer səksəkəli.

Əyilib fikirdən dünyanin beli,

Şələyə gücü çatmir.

Kərəmin yolunda qar yığın-yığın,

Əsilisi uzaqda, əcəli yaxin.

Ərzurum dağında vəfasızlığın

Lələyə gücü çatmır.

Həyat bol yaradıb bu təzadları--

Batib öz balında boğulub arı.

Pəhlivan kimiydi bu qaxac qarı,

Ələyə gücü çatmır.

Anada dözümə, səbirə bir bax ha!

Büküb körpəsini bərk-bərk qundağa.

Burnunu qaşımaq istəyir çağa,

Bələyə gücü çatmır

Bu səhnə dəhşətli bir səhnədir ki!

Bir harın küçədə gəzir şah təki.

Hərdən kefsizləyir, nədi, nədi ki,

Fələyə gücü çatmır.

**QƏRİBƏDİR**

Bəhrə umdu bağban, bar umdu bağban--

Xoş günah işlədib bir fənd eylədi.

Alma budağının barmaqlarından

Armud kötüyünə peyvənd elədi.

Armudun budağı yanacaq, odun;

Almanın barmağı nər ağac oldu.

Topaq da, kötük də, kök də armudun.

Alma kölgəsinə o möhtac oldu...

**BU DA QƏRİBƏDİR**

Alışmışam bir ağacın önündə,

Hissim, duyğum mənə nələr qandırıb.

Sızıltı var laylasında, ünündə;

Neynim, günah nə səndədir, nə məndə--

Budağını öz bəhrəsi sındırıb...

**BU LAP QƏRİBƏDİ**

Bulamalı, kələkəli

Günlərimdən

Bir hər gun

Xatirəmə gəlir hökmən--

Səhər idi, anam məni

Sevə-sevə

Girdi evə:

“bulama da bişirərəm

Mən balam,

Kələkə də bişirərəm

Dəcəlim, şən balama--

Ağgül inək ağrılidir,

Quluncalar batıb tamam”.

Həmin günü sevincimin,

Fərəhimin sonu yoxdu,

Bir təhər ki axşam düşdü,

Inək doğdu.

Fəqət yaman oldu halım--

Yaxınına buraxmadı

Buzovunu inək zalım.

Öz doğduğu balasına

Buynuz çaldı, təpik atdı,

Gömgöy otdan

Yeyib yatdı

Süd isdədi buzov yazıq,

Anasının məməsini

Ağzı gəzdi,

Ağgül inək qalxdı göyə;

Daş olsaydı,

Daş dözməzdi.

İpə-sapa yatmadı o,

Nələr, nələr elədilər.

O buzov qonşumuzun

Inəyinə tələdilər.

Yad balaya mehir saldı

Özgə ana,

Yad balanı şərik etdi

Balasının

Süd payına...

Qəribədir, qəribədir!

Görəsən bəs

Kənddən uzaq bir şəhərdə

O günləri

Xatirimə

Salan nədir?

Salan nədir?..

**ƏFSUS**

Yenə hər ilki kimi

Bənövşəm gələcək

Baharın ilki kimi.

Gecikməz, ləngiməz--

Nə mehmanxana növbəsinə

Dayanar,

Nə imza lazımdır sənədinə,

Nə də dərkanar.

Bənövşəm gələcək,

Gələcək hökmən.

Muştuluq alacaq

Təbəssümlərdən.

Xain qocalar kimi

Qış onda qiybət qıracaq,

Xəlvətə salıb,

Sillədə,

Qapazda

Vuracaq.

Bənövşəm baxacaq,

Baxacaq kollaradan

Qışın yaza təsilim aktıtək.

Qar xəcalət çəkəcək,

Xəcalətdən əriyəcək.

Atacaq özünü qayalardan buz.

Heyif! Zaya edəcək öz zəhmətini

Mənim bənövşəm:

Özgə kölgəsində

Bitəcək. Əfsus!

Əfsus!

**İŞİĞIN KÖLGƏSİ**

Baxdım, gözlərimin axdı qarası,

Bu evin nə qədər çilşırağı var.

Bu ev--mənsəb evi, mənsəb qalası;

Göylərin köksünə sancılıb hasar.

Gecənin qoynunda bu nə tufandı?

İşıq qarnlıqla güləşir, bəlkə.

Bu evin sahibi hökmü-rəvandır,

Tavandan asıbdır günəşi bəlkə.

Qədəhi süfrəyə qoymur əlindən,

Məddahlıq ayqırtək kişnəyir kir-kir.

Gözləri qamaşıb işıq selindən,

Göyün kəhkəşanı xəcalət çəkir.

Təmənna bilir ki, küsər vəzifə

Tərifi üstünə gec ələyəndən.

Qoşulub bu saxda, qondarma vəsfə,

Gecə də çıxıbdır gecəliyindən.

Daha mat qalmıram nağıl divlərə,

Köhnə heyrətimə gülürəm bu dəm.

Burdaki işığın başqa evlərə

Düşən kölgəsini aydın görürəm.

1986

**DƏDƏ ŞƏMŞİRSİZ**

Bu sinə dağlarda sinəmin dağı

Dünyaya sığmayan bir dağ kimidir.

Əcəl girələdi Dədə Şəmşiri,

Ölümün caynağı qarmaq kimidir.

Qocalmaq bilmədi eşqi, həvəsi;

Qaldı qartallara zil zənguləsi,

Getməz bu dağlardan aşığın səsi,

O, coşub çağlayan irmaq kimidir.

Həsrətdən dağların zivəsi bəyaz,

Üşüdür gül üsdə arını əyaz.

O Dədə Şəmşirsiz Kəlbəcər bu yaz

Bülbülü gəlməyən bir bağ kimidir.

Dəlidağ çəkidə, qəlbilikdə o.

Həm canda yaşayar, həm ilikdə o.

Paklıqda, hörmətdə,ülvilikdə o

Bu vətən kimidir torpaq kimidir.

Getməsin dumanı Murovun,dursun.

Ay ovçu, bəri gəl, qoy ovun dursun.

Ənvəri Şəmşirsiz kim ovundursun?--

Şairdir, ürəyi yarpaq kimidirş

1981

**ƏLİ KƏRİMƏ**

Dəniz elə dənizdir,

Dəniz elə təmizdir!..

Əli Kərim.

Məramın, məqsədin hamıya bəlli;

Dünyanın dərdiylə yüklənəndə sən,

Təsəlli tapardın, xoş bir təsəlli

Nəhəng dənizlərin təmizliyindən.

Ö təmiz dediyin dəniz--gur işıq,

Axıb süzülərdi ümüdlərimə.

Ço vaxt çarpayımda qoşa yatmışıq,

Bunu qısqanırmış bizə vaxt demə.

Elə düşünmə ki, kiçik mövzular,

Gileylər, güzarlar yenə baş qatır.

Çirklənib çirkabı aparan sular,

İndi dərd başqadır, qayğı başqadır.

Dənizdə hə dalğa bir qəzəb, bir kin;

Açılmır suların qaşı, qabağı,

Onlara neyləyər sənin dediyin

Papiroz kötüyü, qarpız qabığı?!

Dəniz mazut geyib indi əyninə.

Utanır günəşdən çikli görkəmi.

Hərdən bir qəzəbi vurur beyninə,

Hayqırır tələyə düşmüş şir kimi.

Yazır, qəzetlərin dili qabardı;

Alimlər oturub baş sındırır, baş.

Gölməçə olsaydı, nə dərdim vardı,

Çirklənən dənizdir, dəniz, a qardaş!

**OLSA**

Gözəlliklə göz əlləşər

Pis gözləri oyan olsa.

Gözəl bir də gözəlləşər

Qeyrət ona hayah olsaş.

Qısır bulud yağa bilməz,

İnsaf nədir?--yağı bilməz.

Haram səni yıxa bilməz

Halallıqdan mayan olsa.

Xəbis, xain insan--naqqa,

Parçalansın şaqqa-şaqqa,

Gəlin heykəl qoyaq haqqa.

Mənə qalsın ziyan olsaş

Qəribədir, vallah, bəşər

Köksüm altda kabab bişər.

Adilər də dahiləşər

Dahiləri duyan olsa.

Ənvər, yehə nə gileydi?

Niyə səndən o gül əydi?

Yaşamaq çox gözəl şeydi,

Yaşamağa qoyan olsa.

1984

**ATALI-ANALI YETİMLƏR**

Bu istidə nədir məni üşüdən?

Hardan gəlir çovğun belə, qar belə?

Varmı səssiz harayımı eşidən?

Kürüyürəm, güc gösdərir qar belə.

Bu həyatın öz ülgüsü, hesabı;

Lənətdəndir dönüklərin başdaşı.

“Atam kimdir” sualının cavabı

Bu binada göz yaşıdır, göz yaşı.

Ehtirasa qul olmayıb məhəbbət--

Geri dönməz ötən sevgi, gün axı.

Al boynuna öz suçunu, təbiyat--

Bu göz yaşı--kor şəhvətin günahı.

Bəşər oğlu! Gəl əs, titrə gül üstə;

Bu gülləri ya şehə bük, ya suvar.

Güllər gülür, gülüşə bax, gülüşdə

Qtasızlıq, Anasızlıq yası var.

Ata olmaq elə şirin əzabdı!

Bu cəfaya, bu əzaba dözən ər.

Ana olmaq qadın üçün səvabdı,

Analığı qadınlıqdan seçsələr.

Körpələrin dodağında söz-şəkər,

Ürəyimi pörşülədi yenə ah.

Adam belə balalardan əl çəkər?!

Necə gözəl balalardı, ay allah!

Bəlkə indi nankor ata-analar

Xumarlanır yad qucaqda, yataqda.

Beləsində nə qeyrət var, nə də ar,

Ürəkləri ya kötükdür, ya taxta.

Layla-layla, nağıl-nağıl dinərəm.

Bu balalar söz muncuğa sap salar.

Burda ata heykəlinə dönərəm

Gəlişimdən bir təsəlli tapsalar.

1986

**DƏNİZƏ YAĞIŞ YAĞIR**

Buludlar yorğun yolçu.

Buludlardan tər axır.

Dənizə bax, dənizə--

Dənizə yağış yağır.

Buludların məkri çox.

Buludlarda xata var.

Dənizin sinəsində

Min naxış var, buta var.

Buludları inəktək

Ofşarlayıb kim sağır?

Dənizə bax, dənizə--

Dənizə yağış yağır.

Dəniz əmir buludu,

Kamını qoymur sudan.

Dəniz necə acgözdür,

Bu dəniz doymur sudan.

Vecinə də deyil ki,

Üstündə gurşad şaxır.

Dənizə bax, dənizə--

Dənizə yağış yağır.

Dəniz hardan bilsin ki,

Yeri quraq incidir.

Onun üçün bu yağış

Bir kefdir, əyləncədir.

Buludların günahı

Keçdiyi dağdan ağır--

Səhralar suya həsrət,

Dənizə yağış yağır.

1985

**ZƏLİGÖL**

Zəligöl ləpir-ləpir, dırnaq-dırnaq oyulmaz,

Sinəsində çalxalanar nə bir ördək, nə bir qaz.

Güzgü tutmaz günəşə qızılala balıqlar,

“göl” deyib anmaz onu qara kəllər, balaqlar.

O elə bil su deyil, yasdır, şöküb topağa,

Sularına baş vurub quruldamaz qurbağa.

Təbiyətin bu göllə nə qərəzi, mə kini?!

Zəligölün zəlidir əzəl gündən sakini.

Üz çevirməz buraya bircə yol su pərisi,

Zəlilər qan təşnəsi, zəlilər qan hərisi.

Müəmmadır Zəligöl dilsiz camışlığıyla.

Zəligölü tanıyır

Balıq balıqlığıyla, camış camışlığıyla...

1981

**AND YERİ**

Arılar, arılar!

Bir gündə min gülə,

Çiçəyə sarılar.

Örüşlər, çəmənlər

Qanovuz,

Gün çıxar,

Arılar pətəkdən

Uçuşar vızhavız.

Birgünlük beçə də

Zəhmətə əlbəhəl

Alışar.

Çalışar,çalışar,

Yorulmaz, çalışar...

Onların gözündə

Bir örüş, çöl-şəkər.

Arılar şan hörər,

Bal çəkər.

Nə mənsəb, nə şöhrət,

Nə böhtan, nə qeybət,

Nə alver, nə rüşvət

Tanıyır arılar.

Vaxt qızıl,

Günləri təqvimdə

Sanayır, arılar.

İnamı--zəhməti,

Zəhməti--allahı.

Bununçün pətəyə

Elə hey bal axır,

Bal axır.

Bala bax, maşallah,

Bala bax!

Bu ona paxıllıq

O, buna badalaq?!

Qətiyyən, qətiyyən!

Şahidəm buna mən.

Çalışır

Kələksiz, hiyləsiz,

Tələsiz arılar.

Şələli arıya

Yol verir

Şələsiz arılar.

Hamısı əlləşər,

Öhdəlik plan yox.

Hamısı zəhmətkeş,

Döşlərdə yalançı

Orden yox, filan yox.

Keşikçi qoyarlar,

Qapıya, dalana

Keşikçi.

Arını zəhəri--

Arının balına

Keşikçi.

Ürəklər daşlansa,

Pətəyə haram əl,

Haram göz tuşlansa,

Arılar

Qırılar.

Onların dilində

Gül-çiçək müqəddəs.

Arılar, qanuna qaydaya

Xəyanət eləmaz.

Arının dilində

And--çiçək

Arının pətəyi halaldır,

And içsək,

Biz ona and içək!

05 03.1987

**SUSUZ DƏNİZ**

Yağışlar dənizi--Ayda bir ünvan,

Yağışlar dənizi--ehtimal,geman.

Dalğa təlatümün, hayın olmaya,

Adın dəniz ola, suyun olmaya...

**XƏTKEŞ**

Əyri bir xətt üçün, bir cizgi üçün,

Üsütünə yamanca qışqırdım bu gün.

Heyif ki, sonradan anladım səni,

Heyif ki, bu qədər danladım səni,

Hahaqdan nahaq!

Əsəbim dartılıb gərildi sim-sim,

Döndü pərtliyimə bu yersiz danlaq,

Döndü pərtliyimə yelbeyin hirsim.

Oğulsan, di qaytar olub-keçəni!

Daha fayda verməz bu təlaş, təşviş.

Bağışla, a quzum, bağışla məni,

Əyrilik xətkeşin özündə imiş.

**BƏLKƏ NAHAQDANCA...**

Bu meşədə cüyür çoxdan tükənib,

Səni bura kim gətirib, daş cüyür?

Daşlığından daşa döndüm yerimdə,

Keçməyəydim bu taladan kaş, cüyür!

Baxırxandır beli vaxtsız bükülən,

Çən nə gəzir--ahdır elə çəkilən

Xəzəl deyil qanlı-qanlı tökülən,

Ağaclardır sənsiz yolur saç, cüyür.

Çobana bax--“cüyür” deyir tütəkdə,

Buynuza bax--nişan qalıb kötükdə.

Nəfsin əli hələ yenə tətikdə,

Daş olsan da, qaç bu yerdən, qaç, cüyür.

Bir görk eylə, daş dillənsin, daş dinsin,

Daş gözündən yaş sellənsin, yaş dinsin.

Daş sinəni parçalayıb aç, dinsin,

Aç dərdini bu dünyaya, aç cüyür.

Pis gözləri oxlayan yox, oyan yox,

İnsafsızı dabanından soyan yox.

Fəryadıma bir hay verən, hayan yox,

Nahgaqdanca sındırıram baş, cüyür.

1986.

**İRAD**

Şimal oda həsrət, günəşə həsrət;

Çölünün gülü də, çiçəyi də qar.

Qış çıxar təqvimdən, bu yerdə fəqət

Kürkündən bircə gün çıxmaz adamlar.

Ölkə var tanımaz, bilməz boran, qış,

Yerini, yurdunu gün kabab eylər.

Ölkə var ərköyn, dəli bir yağış

Ələnsə üstünə, min səvab eylər.

Durub təbiətə ağıl öyrədək?!--

Yermi məhvərindən çıxardı məgər:

Şimal da, cənu da qardaş malıtrək

İstini, soyuğu bölüşsəydilər?!

**MUMYA**

Firon yer üzündə Allah ədalı,

Nüfuzda, qəzəbdə tanrıdan uca.

Kəsdi qılıncının qabağı, dalı;

Yaşamaq istədi dünya durunca.

Yaşamaq ıstədi, qısaydı ömür.

Yedi ürəyində həsədini o.

Gördü o deyəni bu həyat demir,

Yaşatmaq istədi cəsədini o.

Fironun cəsədi yaşasın gərək--

Ixtiyar Fironda, fəman Fironda.

Gecəli-gündüzlü fikirləşərək

Alimlər mumya düzəltdi ona.

Mumya zamanda tanımadı sədd,

Təlelər, qismətlər başqa cür idi.

Mumya kəfəndə yaşadı cəsəd,

Mumya düzəldən başlar çürüdü...

SABAHIN XATİRƏ İŞIĞI

Buşaq təzəcə məktəbə gedir,

Önündə həyatın diki, enişi.

Bu uşaq məktəbə ilk dəfə gedir,

Cırtdan sinəsində arzu günəşi.

O--körpə vətəndaş, o--kövrək bir səs;

Ümmanda yolunu gözləyir gəmi.

Bu məktəb müqəddəs, bu yol müqəddəs,

Gedir ziyarətə gedənlər kimi.

Pisliyi, böhtanı yalana çıxın--

Bu uşaq məktəbə ilk dəfə gedir.

Ayağı yüngüllər, yoluna çıxın,

Bu uşaq təzəcə məktəbə gedir.

Görünək gözünə qayğı, ümüdtək;

İnsanı çətində ümüd tosdadar.

Biz onu indidən elə öyrədək,

Ağ yalan yazmasın qara taxtada.

Dəftari bulansın zəhmət tərinə,

Ağıllı sükutu susdursun küyü.

Qoymayın bu sinfin həndəvərinə

Üzüksün vəzifə ərköyünlüyü.

Öyrədək, nahaqdan beş eyləməsin,

İkinin üstünə iki gələndə.

Tamah döngəsində köç əyləməsin

Sonuralar qayğılar yükü gələndə.

Gurlaşan ocağı gözdən salmayaq,

Sabah gözümüzə nurdu, ziyadı.

Gözü görə-görə gözdən salmayaq,

Məktəb bufetində riyaziyyatı.

Hər ayrı ürəkdə, hər ayrı canda.

Onun doğmalığa ehtiyacı var.

Həyatla nağılın yoayrıcında

Dayanan uşağı görün, insanlar.

Öz doğum tarixi, öz adı kimi,

Keçmişi yadına salanda hərdən,

Sabah bu topağın övladı kimi

Qəlbi işıqlansın xatirələrdən.

Düzlüyə alışsın düz baxa-baxa

O--sənin əzizin, mənim əzizim.

Bir ili beləcə başa vurmağa

Görəsən, səbrimiz çatarmı bizim?!

**1985**

**İMTAHAN GÖTÜRÜRƏM**

Bilet çəkib əyləşib

Qəşəng qızlar, oğlanlar.

İmtahan götürürəm,

Aramızda mənali,

İşgüzar bir sükut var.

Fikir, diqqət səfərbər;

Hər kəs özcə işində.

Bir həyacan duyulur

Tələbə qələminin

Xəfif titrəyişində.

İmtahan götürürəm,

Yox, imtahan verirəm

Mən özümdə bu saat.

Tələbətək qayğılı,

Tələbətək narahat.

Sualım yox heç kəsin

Kəsəyindən, kəndindən...

İmtahana gəlmişəm

Yenə vicdan fənninən.

İmtahana gələndə

Zulallanaq gərək biz,

Evdəki hirsimizi

Gərək ev paltarıtək

Evdə qoyub gələk biz.

Biz qoymayaq vicdanı

Həqiqətdən usansın,

Biz qoymayaq vicdana

Mundar əllər uzansın.

Vəzifədən, rütbədən,

Nədən, nədən və nədən...

İmtahan götürəndə

İmtahan verirəm mən.

Bir tələbə dolaşsa,

Büdrəsə, çaşsa əgər,

Birdə bilet götürər,

Birdə imtahan verər.

Eşit, vicdanım, eşit--

Sənin özün kəsilsən,

Ümüd qalmır sabaha.

Müəllimə göndəriş

Vərəqəsi düşmür ha!

Eşit, gümanım, eşit!

1983

**ŞEİR YAZIRAM**

Cürəti qorxumun əlindən alıb,

Yaxamı yuxumun əlindən alıb,

Varımı yoxumun əlindən alıb--

Şeir yazıram.

Fərəhdən sapdırmaz dərd ovqatımı,

Quzuya döndərib sərt ovqatımı,

Pərt edib gündüzkü pərt ovqatımı--

Şeir yazıram.

Dağ çəkib nadanın mən tənəsinə,

Min lənət yağdırıb min tənəsinə,

İnanıb sənətin təntənəsinə

Şeir yazıram.

Yol gəlib keçmişdən dünənə kimi,

Dünənim sabahda dinənə kimi,

Qaranlıq işığa dönənə kimi

Şeir yazıram.

Di gəl bu bazarın döz qiymətinə!

Bircə şey satılmır öz qiymətinə.

Mən sözü alıram söz qiymətinə--

Şeir yazıram.

Harın yediyini qusur?--Lazımdır.

Təzə yol, təzə çəm, üsul lazımdır.

Dünyaya paklıqdan qüsul lazımdır--

Onunçün, onunçün

Şeir yazıram.

**KÖHNƏ ÇIRAQ**

Bir vaxt bu alətlər yaman dəbdəydi,

Dəbdəydi maşada, oraqda, çin də.

Köhnə bir çıraq da gözümə dəydi

Dövrünü yaşamış şeylər içində.

Zülmət gecələri düşün bir anlıq,

Çırağa “Allah” de; yenə də azdı...

Niyə bu çırağın yerı qaranlıq,

O ki zülmət ilə heç barışmazdı?!

Səpərdi ətrafa nurundan bol-bol,

Bu çıraq gecələr batmayan Aydı.

Onu qınamazdıq əgər bircə yol

Özcə dibinə də işıq salsaydı...

**TƏLƏBƏM GÜNAYA**

Qızım, od almasa ürəyimizdən,

Sönər, ocağımız yaşaya bilməz.

Oğlunda, qızında dönüklük görsə,

Ölər, torpağımız yaşaya bilməz

Nəsil nəsil olmaz kökdən bezəndə,

Nigar nənən kimi geyin, bəzən də.

Çəpkənə, büzməyə ağız büzəndə

Başda papağımız yaşaya bilməz.

Sabahım dünənə körpü olmasa,

Dünənim sabaha körpü olmasa,

Hər işdə, əməldə gör bu olmasa,

Ölümüz, sağımız yaşaya bilməz.

İngiliz dilini bilirsən, əhsən!

Bu hörmət Çoserə, Bayrona ehsan.

Vurğunun dilində sən kəkələsən,

Şeir növrağımız yaşaya bilməz.

Hər canlı varlıqda ölüdən iz var,

Duzlu səhralarda ölü dəniz var.

Qəlbə həkk olmasa yazılı daşlar,

Düzümüz, dağımız yaşaya bilməz.

Gör nadan nə deyib: “Dolan, baş hərlə!”

Yoxdur yaxınlığı onun bəşərlə.

Hər gün çarpışmasaq zülmətlə, şərlə

Ümüd çırağımız yaşaya bilməz.

1985

**OĞLUM PƏRVİZƏ**

Sən ata adını bəxş etdin mənə,

İlk töhvən, hədiyyən nə böyük oldu!

Vurğunam bu sözün şirinliyinə--

O mənə yüngüllük verən yük oldu.

Hara üz çevirdim, mən hara getdim

Duydum varlığımda başqa ləzzət, tam.

Gəldin, gəncliyimdən ehtiyat etdim--

Duruşum, baxışım dəyişdi tamam.

A mənim ömrümün ilki, nübarı,

Ata sevincində bu gün itmişəm.

Yüngül, şit görünən zarafatları

Gəldiyin saatdan sürgün etmişəm.

Öz könül dünyamın öz səngərində

Vərdişlər, adətlər döyüşdü xeyli;

Ucadan dediyim şeirlərin də

Evdə səs-sədası dəyişdi xeyli.

Bədənin üşüsə, köynək olaram,

İstiyə düşəndə bil ki, şehəm mən.

Çovğunda gözünə eynək olaram--

Quzum, həyatına cavabdehəm mən.

Mən sənin xətrinə elə bölürəm

Vaxtım tarazlaşır tərəzi kimi.

Məclisdə küçədə elə bilirəm

Durub izləyirsən söz-söhbətimi.

Gəldin, çiçəkləndi ömür çəməni,

A qırğı baxışlım, deyimmi kimsən?

Tək övlad gözündə görmürəm səni,

Sən mənim balaca tərbiyəçimsən.

**MALA**

Təlim görmüş əsgərlər tək

Cərgələnən aqreqatlar

Toxum səpir.

Burda sükan--təmkin,

Səbir.

Malaçılar şair kimi

Ölçüb-biçir hər cərgəni,

Hər misranı;

Burda ciddi nəzarətdə

Maşınların hər mizanı,

Hərəkəti.

Burda ana bətnindədir

İnsanların göztoxluğu,

Süfrəmizin bərəkəti.

Burda işin gözəlliyi

Dəyanətdir,

Burda kiçik diqqətsizlik

Xəyanətdir.

Quraqlığın, nəmişliyin

Amanını gərək indi

Burda kəsək

Maşınların caynağında

Güzəm kimi daransin qoy

Hər daş, kəsək.

Narın narın xəlbirlənsin

Əkin yeri,

Cilalansın.

Bu, toxumdur, üstü gərək

Ehtiyatla malalansın

Bir kəşvimi, bir fəndimi?

“Malalanmaq” kəlməsindən

Hissim, duyğum üşəndinmi,

Səksəndimi,

Niyə qorxdum mən bu sözdən,

Niyə axı?

Yenə hardan gəlib çıxdı

Yaddaşımın bu danlağı?

Yəqin hansı kürsüdəsə

Söz verildi bir yaltağa,

Fırıldağa;

Oda min göz baxa-baxa

Həqiqəti düz yolundan

Sapındırır,

Sağa çəkir, sola çəkir;

Haqqın üstdən mala çəkir.

Yoxsa coşub ağzıgöyçək

Vədlər berir, səs küy yayır.

Vədlərdən yəqin yenə

Ekiz doğur qısır inək,

Xoruz cüt-cüt yumurtlayır...

Cana doydum bu sözlərdən,

Zinhar oldum, eh! Mən daha!

Kürsüdəcə sillə çəkin o məddəha.

Malaşılar!

Alnınızın vüqarına güvənirəm.

Demirəm ki, tələsin siz--

Qabaqlayın, keçin vatı.

Fəqət elə mala çəkin

Nə həqiqət, nə ədalət

Malalansın biçin vaxtı.

01 01 1979

**DÜNƏNİMDƏN GƏLƏN SƏSLƏR**

**AŞIQ ƏLƏSGƏRİN ŞƏKİLİ**

Aşıq Ələsgərin yeganə fotoşəkilinin

Pyatiqorskidə Lermontov muzeyində

saxlanması güman edilirdi.

Adın Elbrusdan uca, qəlbimi?

Gəlmişəm dalınca, sən yoxsan orda.

Gümanlar, şübhələr yedi qəlbimi--

Hardasan, ay aşıq, hardasan, harda?

Şəklin yel aparmış bir yarpaqdır ki,

Tapılmır, doyunca oxşayım, sevim.

Səni axtarmaqdan neçə vaxtdır ki,

Muzeylər, arxivlar olubdur evim.

Bahar çəmənlərə min ilmə çalıb,

Yolumun üstündə bənövşətək bit.

Gözüm bələdçinin ağzında qalıb,

Buda son həyacan, buda son ümüd.

Doğmalıq duyulur burda hər şeydə.

Elə tələsirəm, oluram candan.

Bələdçi danışır: Bizim muzeydə

Aşıq var, aşıq var Azərbəycandan.

Xeyli intizarda saxlayıb məni

Gülüb nəfəsini birdə dərdi o.

Buda sizin aşıq,--açıb pərdəni

Divardan asılmış saz göstərdi o.

Aşıq, sazdan ruhun gen düşə bilməz.

Bu tellər dinəndə səndə dinmisən.

Şəklini axtarmaq əbəsmiş, əbəs--

Çün ki əbədilik saza dönmüsən.

Bir sözün səmtini min yerə yozdun,

Səfərim qəribə bir oyun oldu.

Burda həm qazandım, həm də uduzdum,

Kədərim sevinclə qol-boyun oldu.

1979

**FƏRHAD OLUB**

Aşıq Şəmşirə

Çətin olub nəğmə qoşmaq nəğməyə--

Bir nəğmədir, el qəlbimdən qopub o.

Bəxtəvərlər bəxtəvəri--ustadı,

Düz yolunu çoxdan seçib, tapıb o.

Ürək cavan,yaş əl atıb səksənə,

Dağlar deyir:”Sinəm üstə səksənə! ”

Qıy vuranda lal qayalar səksənər--

Fərhad olub, söz dağını çapıb o.

Səksənində saqqəl qara, qaş qara;

Tay-tuş olub Dəlidağa, Qoşqara.

Söz atını vurub selə, daşlara,

Tapdaq yoldan üz döndərib, sapıb o.

Qoşmaları həm mənalı, həm şirin,

Ləhcəsində fərəh şirin, qəm şirin;

Hər ürəkdə məsgəni var Şəmşirin--

El canına, el qanına qopub o.

**TƏPƏR**

Kəlbəcərdə bağçılığın inkişafında

əvəzsiz zəhməti olan Allahverdi

babaya

Bağında narahad, müntəzərəm mən;

Özümdə bilmirəm nə gəzirəm mən.

Bağban, qocalmağın mənə qağ çəkir,

Bağda həsrətini hər yarpaq çəkir.

Hörümçək kollardan yellənçək asıb,

Qoyduğun daşları mamır, ot basıb.

Ağaclar yamanca darıxıb sənsiz,

Arxının suyu da karıxıb sənsiz.

Qamətin var idi şah palıd kimi,

Bığın xurmayıydı şabalıd kimi.

Nəfəsin elə bil ardıc gözüydü,

Gözlərin qızılquş, qırğı gözüdür.

O gözlər yaxından məni seçmədi,

O gün boğazımdan çörək keçmədi.

Qəlbində qubar da qocalıb, bağban!

Əlində qabar da qocalıb, bağban!

Qocalıb acığın, ərkin də sənin;

Qocalıb kərəntin, kərkin də sənin.

Qocalıb tikdiyin dam da mərək də;

Qocalıb vurduğun haça dirək də...

Sənin zəhmətindir baxçam,çəmənim.

İndi də gör nədir təsəllim mənim--

Bağında eyləyir civ-civ nəvələr,

O pöhrə nəvələr, o şiv nəvələr.

Biri sənin kimi enli kürəkli,

Birinin əlinə oxşayır əli.

Birinin yerişi sənə bənzəyir,

birinin yeyişi sənə bənzəyir.

Biri də özün tək yaman tündməcaz--

Elə ki, hirsləndi, dindirmək olmaz.

Birinin gözləri gözün kimidir,

Biridə eyniylə özün kimidir.

“Boyları tavana çata” deyirsən,

Hələ birinə də “ ata” deyirsən.

Ömür ağacının kökü dərindir,

Bu oğul, bu uşaq pöhrələrindir.

Xeyli var yatırsan yorğan-döşəkdə,

İzin, ləpirinsə bağda,eşikdə.

Hər gün münəccimtək xəbər verirsən,

Elə hər dəqiqə yol göstərirsən--

Deyirsən:”Qış gəlir,tez tədbir görək.

filan iş sabaha qalmasın görək.

Qoyunu örüşə belə aparın,

Almanı budaqdan bu cür qoparın”...

Təqvimtək günləri dəqiq sayırsan,

Hər şeyi fərəhlə qabaqlayırsan.

Deyirsən:”əminiz qocalıb daha,

Qonuma-qonşuya sataşmayın ha!”...

Nə qədər şirindir bu söz, bu söhbət,

Bu hikmət adını ellərə yayıb.

Yaman qocalmısan, ay bağban, fəqət

Qeyrətin, təpərin heç qocalmayıb

1980

**BU BAĞ MƏNİM ƏMİMDİR**

Əmim--atam,qardaşım,

Tay-tuşum, həmdəmimdir.

O, tufandan qorxmayan

Dağ lövbərli gəmimdir.

Binəni kənd elədi,

Əkdi, peyvənd elədi,

Quşları bənd elədi,

O, örüşüm zəmimdir.

O--bərəkət, bəhər, bar,

Süfrədə şirin nübar.

Hər bağda heykəli var--

Eh, mənim nə qəmimdir!

Qolları budaq olub,

Sözləri yarpaq olub.

Əmim dönüb bağ olub,

Bu bağ mənim əmimdir.

1981

**YOZUN BU YUXUMU,**

**YUXU YOZANLAR!**

Elə ki qovuşur kirpiklərimiz,

Özgə bir aləmə yollanırıq biz.

Yuxulu bir ömür başlayır onda,

İnsanlar, təbiyət qəribə danda.

Yuxular əsrarlı olur həmişə,

Yayda qar görürük, qışda bənövşə.

Təşnə çağımızda su görürük biz

Qumlu səhralarda qu görürük biz.

Yuxuda yağışlar yağır qupquru,

Yuxuda Xəzərin suyu dupduru.

Yuxuda Əsliylə Kərəm qol -boyun,

Qurda hücum çəkir yuxuda qoyun...

Gündüz toy görəndə aşıb-daşırıq,

Gecələr yuxuda cavanlaşırıq.

Yuxuda Arazın keçib üstündən

Təbrizdə o qədər olmuşam ki mən...

Hərdən bal arısı qonur yaxama,

Hərdən Məlik Məmməd girir yuxuma.

Onun sağ əlində bir qılınc olur,

Onun qəzəbindən vaxt qulunc olur.

Yuxuda adamdan qaçmır əliklər,

Beləcə, beləcə qəribəliklər...

Dünənki yuxumsa tamam təzədir,

Dünən gördüklərim bir möcüzədir.

Görürəm Babəkin üzündə qan var,

Əlində bərq vuran bir yatağan var

Əynində zrehi san ki gümüşdü.

Qolları düşmənə əsir düşmüşdü.

Fəqət çarə tapdı tələsik qollar

Qaçdı əsirlikdən okəsik qollar.

Qeyrətdən o qollar xəncərə döndü,

Düşmən təslim oldu, pencərə döndü.

O qollar düşmənə qəbir qazdılar,

O qollar Babəkə kağız yazdılar.

Babəki məzara sallayan zaman

Ona məktub gəldi öz qollarından.

Qollar yazırdılar:”yoxdan var olduq,

Ölmədik biz dönüb xan çinar olduq...”

Birdən xan çinarlar tutdu hər yanı,

Çinarlar bürüdü Azərbaycanı.

Çinarlar durdular nəfəs-nafəsə,

Bir cəngi çalındı, ayıldım səsə...

Görəsən, görəsən yuxu yozanlar

Mənim bu yuxumu necə yozarlar?..

1985

**“PUŞKİN” PLANETİ**

Günəş sistemindəki planetlərin

birinə Puşkinin adı verilmişdir

Bir xəbər eşitdi siqləti zidan--

Get-gedə azalır odu Günəşin.

Şairin qəlbində həmin o vaxtdan

Nisgilə çevrildi adı Günəşin.

Fəlakət bürüyər göyü, yeri də...

Bəlkə də bu--böhtan, bəlkə də bu --şər.

Dəniz qayğıların artdı biri də--

Günəşsiz yaşaya bilərmi bəşər?

Sandı, inandı o dönə-dönə--

Günəşdir hər yurda, hər elə şair.

Həqiqət naminə, vicdan naminə

Çıxdı zəmanəylə duelə şair

Canında,qanında vulkanlar vardı,

Dönüd planetə ucaldı göyə.

Odundan günəşə töhfə apardı,

Günəşin ömrünü uzatsın deyə.

**DUEL**

Bir dağın xiffətdən əyilib beli,

Həmin o dağdayam, o eldəyəm mən.

Maşuk xəcalətli, Maşuk qəzəbli,

Cənab Martınovla dueldəyəm mən.

O qorxunc illərin izi görünür,

Gizli xəbər gəzir xəfiyyələrdə.

Burda yaralanıb şeir, təfəkkür;

Qnq bələnibdir qafiyələr də.

Kimlər bu ölümdən ad-san qazandı?

O şair ürəyi sinəmdə vurar.

Martınov özünü igidmi sandı?--

On beş addımlıqdan\* nənəm də vurar.

Maşuk haray çəkir, deyir: heyy! Gəlin!

Zamanın təkəri çəp hərlənibdir.

Dövrünün rəmzi tək onun heykəli

Gilizlə, patronla çəpərlənibdir.

Maşukun üstünə ələnən qarın

Yorğanı o qanı gizlədə bilməz.

Şairi dövrəyə alan quların

Başı jandarmarır, bədəni kərkəs.

Kələk çeşid-çeşid, fırıldaq min cür;

Due də çar üçün fərəhli bir fənd.

əl-ələ, qol-qola tutan bu zəncir

zəkaya atılmış kəmənddir, kəmənd.

Martınov... Çiynində nifrət, kin yükü.

Duel aşkarladı batilini də.

Lermantov gör necə bir dahidir ki,

Tarixə salıblar qatilini də.

1979

\_\_\_\_\_\_

\*Duel kodeksinə görə məsafə 28 addım olmalıdır.Martınov isə

Lermontova 15 addımlıqdan atəş açmışdır.

**GƏRƏK BİR ŞEYİ DƏ**

Ələsgər Ələkbərovun əziz xatirəsinə

Artistlik... Vuruldum bu ülvü ada,

Gah fəhlə olardın, gah şah olardın.

Balaca bir rolda oynayanda da

Elin nəzərində allah olardın.

Salon titrəyirdi sən görünəntək,

Bircə sükutunun min dili vardı.

Alqışlar altında pərdə enəntək

Sənin artistliyin sona çatardı.

İndi ürəklərdə ömür sürürsən...

Gərək bir şeyi də dərindən anaq--

Səhnədə əvəzsiz artist oldun sən,

Həyatda artistlik etmədən ancaq.

1978

**ARPA DƏRƏSİ**

Aqil babaların gözü tərəzi,

Əkinçi qardaşım, ağlın nə kəsir?--

Arpaya həsrətdir Arpa dərəsi,

Arpa dərəsində arpa nə gəzir!

Dili yarma çəkdi hansı ütüyün?

Hər vədi ərəmik, hər işi qırıq.

Təzə hanasının arğacı düyün,

Çəşnisi yanlışdır, ərişi qırıq.

Elə nadana da nankor bab olar--

Bu necə yenilik, bu necə səydi?!

Dağın kəlləsində bizim babalar

Çuğundur əkməzdi öyc eləsəydi?!

Dağıt kövşənlərin sünbül yasını,

Qovrulsun içində bu xəta, bu şər.

Dəyişmə topağın əlifbasını,

O da keçmişindən aralı düşər...

1987

**TUT QOLUMDAN,**

**MƏHƏBBƏT**

**TƏMKİN NAXIŞI**

Səhvimiz olubmu?--Olub o qədər...

Dansaq səhvimizi, səhv eyləyərik.

Hər suçu, nöqsanı gizlətsək əgər,

Qalan ömrümüzü məhv eyləyərik.

İnsan sabahına qürurla baxar,

Gör ömür yolunun harasındayıq.

Sən məndaə cavansan beş-altı bahar,

Qırx ilə əllinin arasındayıq,

Bu yaşa güzəştlər azalır daha.

Ömrün bu çağında səhv etməyək ha!

Qiybət--paxıllığın boynunda çatı,

Böhtanla qaynayar şər qazanı da.

Ağsaqqal, ağbirçək vaxtımız çatır,

Susduraq şər əkib, şər qazanı da.

Yalana, yanlışa fikir versək biz,

Hər sözlü dodaqdan sağsaq onları,

Bizi rüsvay edər bizdən xəbərsiz

Uşaqlar, məhəllə sağsağanları.

Qəbrimiz indidən batar günaha,

Ömrün bu çağında səhv etməyək ha!

Seçək bir-birindən dağı, aranı;

Alçaq ucalmasın, uca enməsin.

Ağız dediyimiz söz dəyirmanı

Elə işləsin ki, xəmirlənməsin.

Ayıq ol, amandır, söz alar birdən,

Dinər ürəyində daş-qaş yoxluğu.

Ayıq ol, amandır, sozalar birdən

Tamah aclığında könül toxluğu.

Baha ucuz olar, ucuz da baha.

Ömrün bu çağında səhv etməyək ha!

Böhtan qan bulasa bıçağımıza,

Əkməsin alnını hirsinin xışı.

Unutma, yaraşır bu halımıza

Hğvsələ naxışı, təmkin naxışı.

Kin cücərtməyək soğan tumutək,

Hələ nisgilərdən bac almalıyıq.

İldırım qəzəbi payız şumutək

Arata qoymağı bacarmalıyıq.

İgidlər əl atmır dərhal silaha,

Ömrün bu çağında səhv etməyək ha!

Qibtə oyatmasın qoy iri adlar,

Az dinsin, düz dinsin dinənimiz də.

Yersiz qısqanclıqlar, qulpsuz iradlar

Xəcalət çəksinlər, dünənimizdə.

Bayatı boxçanı, nağıl boxçanı

Nənə sovqatıyla silələ indi.

Mən də sahmanlayım bağı-baxcanı,

Nəvəyə noğuldan nağıl şirindi.

Nənəsən, babayam bu gün sabaha,

Ömrün bu çağında səhv etməyək ha!

1985

**BAŞA DÜŞMƏDİM**

Sükutu səadət sınağı kimi,

Başa düşmədim.

İnadı məhəbbət qınağı kimi,

Başa düşmədim.

Bəxtim gözlərindən ha boylanırmış,

Başa düşmədim.

“ Yox-yox”sözlərindən “hə” boylanırmış,

Başa düşmədim.

Payızı çəkirmiş yazın üstünə,

Başa düşmədim.

Buz örtük salırmış közün üstünə,

Başa düşmədim...

Gərək vüsal ilə girəydim bəhsə,

Duraydım o qızla nəfəs nəfəsə,

Pıçıltım dinəydi dodaqlarında,

Hicran utanaydı yanaqlarında.

Harda səadat var, orda olardım,

O qızla bir ömrə ortaq olardım.

Verdim bu fürsəti əlimdən, aman!

İlahi, sən keçmə bu günahımdan.

**QIŞ NAĞILI**

Qış qardan qalaylı qala qurubdur,

Şəhər bürünübdür qış libasına.

Küçələr,meydanlar naxış vurubdur

Gülyanaq qızlardan bu libasına.

Məst olub ağappaq qarın içində,

Uşaqlar ağnayır ağ ayı kimi.

Qızların üstünə dalanda, tində

Qartopu tökülür qağayı kimi.

Oğlanlar qartopu düzəldir şən-şən,

Hərənin qəlbində təzə bir kələk.

Qızların qatarı pozulur hərdən,

Qızlar qışqırışır çöl qazlarıtək.

Oğlanlar ovçuya dönübdür qarda,

Oğlanlar kəsiblər bərəni, bəndi.

Qızlar üz-gözünü turşutsalar da ,

Bu toplar onların ürəyindəndi.

Qapının ağzında bir qarı durub,

Boylanır dünyanın bəyazlığına.

Tutqun çöhrəsini qırış doldurub,

Hər şey nağıl kimi görünür ona.

Üzündə həsədə qarışıb kədər,

Bu gecə qarını qara basacaq.

Bu gecə yuxuda səhərə qədər

Oğlanlar qarını qara basacaq.

1985

**TUT QOLUMDAN**

Səhər-səhər qismətə bax, bəxtə bax--

Qarşılaşıq çiçək fəsli, sakit bağ.

Nəfəs nərgiz, qamət çinar,əl zanbağ,

Gözlər də ki tamaşadı, nağıldı,

Tut qolumdan, huş başımdan dağıldı.

Meh tərpəndi, sinən üstdən şal düşdü,

İsmətindən yanağına al düşdü,

Ürəyimə xalın boyda xal düşdü.

Dağ çayları gözlərımdən sağıldı,

Tut qolumdan, huş başımdan dağıldı.

Tamaşadır saçlarının pırpızı,

Utandırdın bənövşəni, yarpızı.

Görən deyər bu dağlrın gül qızı

Gör necə də insafsızdı, paxıldı,

Tut qolumdan, huş başımdan dağıldı.

1981

**BU NƏ CEYRANDIR!**

Çiçəklər sərilib gül ayağına,

Üzü dan yeridir, yanağı xına.

Od tutar, alışar gedən yaxına--

Bu, nə ceyrandır?!

Hər gözəl özünü yormasın əbəs,

Bu üzükbəlliyə tapılmaz əvəz.

Deyirlər dağlarda ceyran olmur, bəs--

Bu, nə ceyrandır?!

Keçdi, yaralarım hovladı keçdi.

Yanımdan bir bəşər övladı keçdi.

Ovçunun özünü ovladı keçdi--

Bu, nə ceyrandır!

Bu, nə ceyrandır!

1983

**NAHAQ AĞLADIN, NAHAQ**

Gözlərinin seliylə

Kədərə atdın məni.

Nahaq ağlatdın, nahaq,

Nahaq ağlatdın məni.

İçin-için hönkürüb

Kölgəsində söyüdün

Bəxtini qarğıyırdın,

Taleyini söyürdün.

Ürəyimi ovlayıb,

Yoldan saxlatdın məni,

Nahaq ağlatdın, nahaq.

Nahaq ağlatdın məni.

Nəşə, fərəh bir anda

Gözlərimdən soğuldu.

Ağlar-ağlar misralar

Ürəyimdə doğuldu.

Həsrətə fürsət verib

Nahaq oxlatdın məni.

Nahaq ağlatdın, nahaq,

Nahaq ağlatdın məni.

Qəlbinin qəm dağını

Fərhad olub çapardım.

Getdim, fəqət özümlə

Bir dünya qəm apardım.

Dərddən ocaq qalayıb,

Ocağa çatdın məni.

Nahaq ağlatdın, nahaq,

Nahaq ağlatdın məni.

Qayıdanda istədim

Ordan xəlvət ötüm mən,

Gördüm söyüd məst olub

Şirin gülüşlərindən.

Sən güldün, mən də güldüm;

Qəmi qəlbdən kürüdüm.

Bu ağlayan şeirimi

Bəs mən necə kiridim?!

1983

**DÜŞDÜ**

Qızlar keçdi qatar-qatar,

Cavanlığım yada düşdü.

Mən ki bulaq başındayam,

Canım niyə oda düşdü?

Vurğun könül bənddir himə,

Kirpik--qarmaq, qaşlar--qəmə.

Mənim dəniz ürəyimə

Həsrət adlı ada düşdü.

Baxışımdan kim şəkləndi?--

Baxışları şimşəkləndi.

Hərə bir yana təkləndi--

Çəmənlərə buta düşdü.

Biri qaldı baxa-baxa

Qırov qonmuş saça, bığa.

Ümüdüm dşndü yarpağa,

Bir meh əsdi, oda düşdü.

Zirvələrdən bac almışam,

Şahdağından tac almışam.

Ənvər dedi: Qocalmışam?

Yaylaqlara səda düşdü.

1979

**YANDIM BİR BAXIŞIN**

**SƏRİNLİYİNDƏN**

Yaman tərslik edir istilər bu il,

Çöldə çadır-çadır bürkü dayanır.

Közərmiş kürədir şəhər elə bil,

San ki hər addımda bir təndir yanır.

Dəniz də sıyrılıb çıxıb köynəkdən,

Quşlar əvvəlkindən yüksəkdə uçur.

Sərinlik gəzirəm, axtarıram mən,

Süzür yanağımdan tər puçur-puçur.

Nə ləzzət verərdi bir dolça ayran!

Özgə kölgəsindən qaçağam, qaçaq.

Sənə mən nə deyim, sənə ay aran--

Kölgə axtarıram indi, işə bax!

Ürəyim köksümün yanır altında,

Su satan qızlar da istidən zinhar.

Sərinlik gəzirəm çinar altında,

Qaynar samavardan umacağım var.

O çıxır qarşıma--uçmuş turacım...

Üzümə baxması nə yaman sərin!

Gəlir xəyal dünyam, şirinim, acım;

İtirəm qoynunda düşüncələrin.

Sərinlik gəzirəm, o gəlir bu dəm;

Batıram sükutun dərinliyində.

Ay ellər, mən indi Kərəmən,Kərəm

Yanıram bir eşqin sərinliyində.

**EVƏ MƏKTUB**

Burda nə sirr, nə hikmət var?--

Nisgil qəlbdə düşür düyün.

Yanımda min naz-nemət var,

Fəqət sənin bişirdiyin

Umac üçün, piti üçün

Darıxmışam.

Görmüsənmi həsrət dinə?

Dindi, bir söz deyəmmədim.

Paltarıma dönə-dpnə

Sığal çəkdim, bəyənmədim;

Sənin çəkdiyin ütü üçün

Darıxmışam.

Yorulub yoldan sapanda

Su içimmi tərli-tərli?

Ürəyimi qoy sapanda

At, dağların qantəpərli,

Sümürtkənli otu üçün

Darıxmışam.

Boylanaram dan yerinə,

Gecə uzun, gündüz uzun.

Bir söz deyim, gülmə mənə--

O qapıbir qoşumuzun

Zəhlətökən iti üçün

Darıxmışam.

Darıxmışam!

1979

**QULAQ VER, QULAQ VER**

**O BÜLBÜLƏ SƏN...**

Gəlmədin, həsrətdən sinəm qabardı,

İndi ürəyimdə arzu qətlidir.

Məni görüşünə ümüd apardı,

Ümüdüm yanımda xəcalətlidir.

Bir güldən soruşdum, gülüm, yerini;

Didildi ləçəyi tez didim-didim.

O axşam qəlbimin açıb sirrini

Bülbülə danışdım, bülbülə dedim.

Əgər dediyimi bilmək istəsən,

Baxçadan ötəndə sübhün nəsimi.

Qulaq ver, qulq ver o bülbülə sən,

Deyəcək hər şeyi olduğu kimi.

1981

**ÇİMƏRLİKDƏ**

Xəzər--sonsuz su çəməni,

İnsanlar da--dəniz gülü.

Ülfət görüb qucağında

Fərəhindən dəniz gülür.

Qum üstünə düşən ləpir--

İnamdan iz, ümüddən iz.

Qocalara

Şəra dəniz, ümüd dəniz.

Ləpə gəlir, əl atıram

Qaçıb gedir əyilincə,

Cavanların nəzərində

Nəhəng dəniz--

Bir əyləncə.

Qız--gəlinlər çiçək kimi

Səpələnib dörd bir yana,

Gözəlliyə vurğun dəniz

Demirlər ki, birdən yanar.

Bu fürsəti vermir əldən,

Heç eləmir çimir dəniz,

Gözəlliyin qucağında

Xumarlanıb çimir dəniz.

Qızlar bu gün--su zanbağı,

Xəzər--sonsuz su çəməni.

Xəzər bu gün batıracaq

Min günaha, suça məni.

Baş vururam dalğalara

Qağayıtək,

Sağım, solum cilvələnir

Çiçək-çiçək.

Mən gedirəm, dinir bir qız:

“Batarsınız,

Baş vurmayın çox dərinə”.

Görən o qız bilirmi ki,

Qərq olmuşam, batmışam mən

Onun dəniz gözlərində.

1978

**OD SÖNDÜRƏN**

Uşaq kibrit çəkdi, alışdı yorğan.

Ölümün əlinə girəvə düşdü.

Bağlı pəncərədən, bağlı qapıdan

Alov paltarında bir evə düşdü.

Bir anlıq tövşüdü cürət, cəsarət--

Yaxının içində, yadın içində.

Qızışıb həddini aşdı fəlakət,

Bir həyat sönürdü odun içində.

Hava dalğalandı: “Nərdivanı tut!”

Bilmədim hayandan çıxdı bu şimşək.

Bilmədim kim idi bu çılğın bulud,

Alovun üstünə yağdı yağıştək.

...Alov can tapşırdı, oğlansa hələ

Aşmaq istəmirdi hisli barını.

Gördüm ki, qarsımış bir təbəssümlə

Qurudur uşağın göz yaşlarını.

Odsöndürən oğlan sevinc əndərib

Dünyanı fərəhlə doldurdu getdi.

Odsöndürən oğlan odu söndürüb.

Bir qızın qəlbinə od vurdu getdi.

1986

**OLDUM ABBAS TUFARQANLI**

Belə baxış görməmişəm,

Bu nə gözdür, Allah,Allah!

Qar əllərin hərarəti

Oddur, közdür, Allah, Allah!

Qaş altında sökülür dan,

Düşüb mələk qanadından.

Bu gözəli inadından

Özün bezdir, Allah, Allah!

Getdi, qaldım baxa-baxa,

Əğyar qoyar mani lağa.

Daş ürəyim ayrılığa

Necə dözdü? Allah, Allah!

Bu xəbəri apar, qanlı!

Müjdə qanlı, çapar qanlı.

Oldum abbas Tufarqanlı,

O, Gülgəzdi, Allah, Allah!

1985

**GÖZLƏRİNƏ GÖZ DƏYƏR**

(Mahnı)

Səni görüb dayanmışam nitdi lal,

Süzgün baxma, kirpiyini yavaş çal.

Gözlərinin qarşısında, ay maral,

Təkcə mən yox, hər kim olsa, baş əyər,

Elə baxma, gözlərinə göz dəyər.

Dikilibdir təkcə sənə gözlərim,

Sanki baxır aya, günə gözlərim,

Vurulubdur gözlərinə gözlərim.

Məhəbbətin ilk sözünü göz deyər,

Elə baxma, gözlərinə göz dəyər.

Qoşa gəzək bu çəməni, bu dağı,

Çiçəklənsin eşqimizin növrağı,

Gözlərindir məhəbbətin çırağı

Şölələnib ömrümə nur çiləyər.

Elə baxma, gözlərinə göz dəyər.

1981

**NEÇƏ Kİ FÜRSƏTDİR...**

Yenə göz dəyməsin, geyinmisiniz

Təzənin üstündən təzəni, qızlar.

Kaş ki, urcahına siz şıxasınız

Özünə bəxt, iqbal, gəzənin,qızlar!

Eşqimin göyləri sissiz olmayıb,

Ürəyim çağlayıb, hissiz olmayıb.

Xəyalım bircə an sizsiz olmayıb,

Vəsvəli,sürməli, nazənin qızlar!

Ömrün zirvəsindən qar aşan deyil,

Ağ saçla, birçəklə kar aşan deyil,

Sonra bəzənsəniz, yaraşan deyil,

Neçə ki fürsətdir bəzənin, qızlar.

1987

**VAXTINDA ƏVVƏL**

Səni min il qabaq doğsaydı anan,

Əsirlər arada olsaydı əngəl.

Mən də bu dünyaya gələrdim inan

Vaxtından əvvəl.

Sevdan ürəyimdə bahar yağışı.

Onun ilqarıdır eşqimə təməl.

Bizim xətrimizə yaz qovub qışı

Vaxtından əvvəl.

Üzünü bircə gün görməsəm əgər,

Qocalıq üstümü alıb əlbəhəl,

Saçımda sevdiyin ağ çiçək açar

Vaxtından əvvəl.

Çiçəyim, axşam görüş vəd etsən,

Qəlbimi çıxarıb edərəm məşəl.

Günəşi qüruba göndərərəm mən,

Gündüzü axşama döndərərəm mən

Vaxtından əvvəl.

1982

**QORXURAM Kİ, DİLƏ-DİŞƏ DÜŞƏSƏN**

Birçəklərin dəstə çiçək, dəstə gül,

Dost bağından sovqat gedər dosta gül.

Asta tərpən, asta danış, asta gül--

Zəriflikdə, incəlikdə şüşəsən,

“Qorxuram ki dilə-dişə düşəsən”.

Əyri qaşlar ümüdümün yoludur,

Ala gözlər məhəbbətlə doludur.

Göy üzündən dağıdaram buludu

Bu yaylaqda, bu çəməndə üşüsən,

“Qorxuram ki dilə-dişə düşəsən”.

Meydan sinən təbiyətin sehrimi?!

Dağda can yox, çəkə bilməz qəhrimi.

“Getdim” deyib, yenə yarma zəhrimi

Ürəyimi belə çəkmə şişə sən,

“Qorxuram ki dilə-dişə düşəsən”.

Bu dünyaya tək gəlmişəm dözümdə,

Ocaq bişər, od qaynayar közümdə.

Yanar dağsan, a ceyran qız, gözümdə

Demirəm ki, sərin susan, meşəsən.

“Qorxuram ki dilə-dişə düşəsən”.

1981

**MƏN DEDİYİM BAHAR SƏNSƏN**

Vurulmuşam uşaqlıqdan

Xoş nəfəsli ilk bahara.

Söküləndə üfüqdə Dan

Mən dalmışam xəyallara.

Qış vaxtı da ilk baharı

Üfüqlərdə axtarmışam.

Dağda çiçək bilib qarı,

Çox baxmışam səhər, axşam.

Bahar qədər qəlbim incə,

Mehribandır təbiətim.

Ay ötdükcə, il ötdükcə

Artdı sənə məhəbbətim.

O sevdiyim bahar kimi

Sevdim səni mən ürəkdən.

Agül qədəm, al qəlbimi,

Gözlədiyim bahar sənsən.

**BARIŞIQ**

--Göygölü görməmişəm.

--Yayda gedək, mən hazır!

--Göyçə düşüb yadıma.

--O da dünəndən hazır!

--Deyirlər ki dağlarda

Nağıldır Löh qalası.

--Burda çətin nə var ki!

Yayda gedək, qadası.

--Altayda baldızım var...

--Altayada gedərik.

--Qayıdanda Soçiyə,

Yaltaya da gedərik.

Düz deyirsən--bir evdən

Baxmaq olmaz dünyaya.

Tələsmə, sağlıq olsun,

Hər şeyi saxla yaya...

Ömür-gün yoldaşımla

Beləcə söhbət etdik,

Özümüzü danladıq,

Xeyli məzəmmət etdik.

Yay gəldi, getdik kəndə.

Günlərimin yarısı

Tənha keçdi çəməndə.

Əlimdən tutub məni

İlan cığır apardı.

Köhnə yaylaq yaramın

Qaysağını qopardı.

Başımıza toplaşdı

Qonum-qonşu axşamlar

Gecə keçdi yarıdan,

Söhbət etdik o ki var.

Neçə-neçə xoş xəbər,

Xoş arzular eşitdim.

Hərdən də söz arası

Giley-güzar eşitdim:

Bir ata öz oğlundan,

Qonşu qonşudan küsüb.

Bir ağsaqqal ərkindən

Küsüb bir nadan, küsüb.

Bir gəlin qaçıb evdən,

Ərindən incik düşüb.

Qayıtmağa utanır,

Boynunaca yük düşüb.

Gəzməyə tələsmədim--

Hər işdə təmkin, səbir

Küsənləri danladım,

Barışdırdım birbəbir.

Vaxt gəlib çatdı sona,

Nə Göygölə, Göyçəyə,

Nə də Altaya getdik.

Nə Soçiyə, nə Löhə,

Nə də Yaltaya getdik.

Hamını barışdırdım,

Özcə ömür yoldaşım

Məndən küsdü bu dəfə,

Yay qurtardı, biz isə

Küsülü döndük evə.

**GÖZƏLLİK ÇEMPİONU**

Gözəl-gözəl kəndlərdən,

Şəhərlərdən bezmişəm,

Sizsiz ötən günlərə

Ölə-ölə dözmüşəm,

Azərbaycan qızları!

Saçlar--cənnət çiçəyi,

Tər də ismət təridir,

Gözəlliyin yazdığı

Məhəbbət əsəridir

Azərbaycan qızları.

Deməyin ki, yetənə

Gündə yazığım gəlir.

Siz olmayan şəhərə,

Kəndə yazığım gəlir,

Azərbaycan qızları!

Gözəlliyin zirvəsi,

Son hüdudu, sonudur,

Gözəllik yarışının

Mütüləq çempionudur

Azərbaycan qızları.

1979

**GƏLDİM Kİ...**

Vurulduğum gül baxçalar, gül bağlar

Xəzəl olub saralıbdır gəldim ki.

Mən gəzdiyim cığırları, yolları

Başdan-başa qar alıbdır gəldim ki.

Nələ çəkər Tərtər məndən uzaqda,

Qıjıltısı yuva salıb qulaqda.

Axşam-səhər yuyunduğum bulaq da

Ağlamaqdan kor olubdur gəldim ki.

Qismətimə düşən heyva, nar acı.

Çal ağlasın bu halıma “Qaraçı”.

Qovub-qovub o yorduğum turacı

Bir hünərsiz sar alıbdır gəldim ki,

Ötən çağlar, yenə səfə düzülün,

Bir an imiş sanki ömrü yüz ilin.

On beş yaşda gözüm tutan gözəlin

Qara teli qar olubdur gəldim ki.

Gərdən çəkib göyü sökən dağların,

Ətəyinə duman çökən dağların,

“Ənvər!” deyib haray çəkən dağların

Qanı mənsiz qaralıbdır gəldim ki.

1981

**GƏNCLİYİM**

Yurddan-yurda köçmək mənim peşəmdir,

Belə qəfil hara köçdü gəncliyim?

Ötən günün ötən çağın boyuna

Həsrətimdən paltar biçdi gəncliyim.

Gah tutuldum, gəa açıldım göy kimi,

Səyyah xəyal o dağların peykimi?

Gözəllərin gözlərindən mey kimi

Təşnələnib sevgi içdi gəncliyim.

Ürəyimə məlhəm anlar, dost anlar...

Dost sözünü dost eşidər, dost anlar.

Ay nağillar, bayatılar, dastanlar,

Pir deyibən sizi seçdi gəncliyim.

Yorğunluğu tanımayan, danan mən,

Zirvələrə qartal kimi qonan mən.

Uşaq idim bu dağlarda dünən mən,

Hçan gəldi, haçan keçdi gəncliyim?!

Dik yoxuşlar sərt inadım, təkidim,

Mən o zaman yalqöz idim, tək idim.

Üç oğlum var--üç tərlanım, igidim.

Könül, sevin--indi üçdü gəncliyim.

1979

**QAR YAĞIR**

Qar yağır, dünyanın bənizi bəyaz,

Səhrası meşəsi, dənizi bəyaz.

Bəyaz bir aləmə qapılmışıq biz,

İtib bəyazlıqda tapılmışıq biz.

Dünya bir gəlindir bəyaz duvaxda,

Bəyazlıq bəxş edib tale bu vaxta.

Bütün boyaları udubdur bu qış,

Aləmi bəyaza tutubdur bu qış.  
Bəyaz qar üstündə bəyaz izimiz,

Qar da tərtəmizdir, iz də tərtəmiz.

Quzeydə bəyazdır, güneydə bəyaz.

Qəşəng qız, etdiyin gileydə bəyaz.

Bəyazlıq kükrəyib, aşıb-daşıbdır,

Ətrafda hər nə var bəyazlaşıbdır.

Qış yerə paltarı bəyazdan biçib,

Qara paltomuza bəyaz don biçib.

Cökələr, vələslər, palıdlar bəyaz,

Bizə nağıl tökən buludlar bəyaz.

Bu bəyaz aləmə üsyan edərək

Qaralır gözlərin qaraşanı tək.

Qıçın inadını qırıb o gözlər,

Qışın qanadını qırıb o gözlər,

Bu qış niyyətimi bilib bəlkə də,

Qünyaya yazığı gəlir bəlkə də.

Dəli məhəbbətlə bacarmaz qar ki!

Yəqin eşidibdir, xəbəri var ki,

Bircə an görməsəm o gözləri mən,

Yeri çıxardaram öz məhvərindən.

1983

**YARI BULAQ, YARI LİLPAR**

**ANAM QOCALIB**

Anam elə qocalıb ki,

Yaddaşında düyün düşüb

Olub keçən.

Qocalıbdır dırnağacan,

Kirpiyəcən.

Anam üçün naz-nemətin

Dadı qaçıb,

Anam elə qocalıb ki,

Yaddaşından adı qaçıb.

Yumru daşla, təsbeh ilə

O əylənir.

Söz düşəndə dağdan-daşdan

Gileylənir.

Yazıq anam elə bilir

Sular daha şırıldamır.

Elə bilir

Göylər daha əvvəlkitək

Guruldamır,

Elə bilir

Tilsimlənib yaylaq yolu,

Dağlar qaçıb uzaqlaşıb,

Elə bilir

Təbiətin ağlı çaşıb.

Yayın günü

Oda verir əllərini.

Deyir: Axı od-ocağın

O əvəlki karı yoxdur,

Ayın, Günün, uldzun da

O mən görən nuru yoxdur.

Anam ki var—kövrək şüşə

Qorxuram ki, yox deyərəm

Bu zəriflik yerə düşə,

Cilik-cilik parçalana,

Sonra qalam yana-yana.

Tək anamın xətri üçün

Üzr istəyib təbiətdən

Üzdə gülüş, ürəkdə qəm

Hər kəlməyə

Başım ilə hə deyirəm.

**DOYMAMIŞAM**

Mən tərəf uşaq kimi

Qaçmağından doymamışam,

Anam mənim!

O ismətli paltarından,

Başmağından doymamışam,

Anam mənim!

Üşüsən, isin istimə,

Saçın qarışsın tüstümə.

Səhvim olanda, üstümə

Coşmağından doymamışam,

Anam mənim!

Səsin həzin bir tütəkdi,

Üz-gözündə vaxt qəm əkdi.

Yaşmaq yaşınmaq deməkdi,

Yaşmağından doymamışam,

Anam mənim!

Qışdakı işin yayadı,

Bu süzgəcdi, bu mayadı...

Hər gələndə bir bayatı,

Qoşmağından doymamışam,

Anam mənim!

1981.

**ƏLİM AYRILMASIN KAŞ ƏLLƏRİNDƏN**

Mənim qoca anam, ağbirçək anam,

Kövrək baxışların sozaltdı məni.

Döndüm nəzərində fərəh dağına,

Gözlərin qəlbinə boşaltdı məni.

Daddım yavan çörək, aş, əllərindən,

Əlim ayrılmasın kaş əllərindən.

Sənin göy damarlı daş əllərindən

Əyilib öpməyim ucaltdı məni.

O şirin dilində təkcə, bircə mən,

Eşqin, məhəbbətin solmaz bir çəmən.

Anam, qocalmazdım ölən günəcən,

Sənin qocalmağın qocaltdı məni.

` 1979

**ÜRƏK, DƏRDƏ GÜC ELƏ**

Bağım,bağçam anamsız

Yetimləşər, sozalar,

Çəmən onun çeşnisi,

Yad əl dəysə, pozular.

Səpələdi su pəri,

Sındı qayğı sipəri.

Bu bel bükən xəbəri

Kaş yalana yozalar.

Ürək, dərdə güc elə,

Döy başına, gic elə.

Əcələ bax, əcələ!..

Əcəldə də naz olar?!

Qızıl inək neçə gün

Mələyər için-için.

Onu ovutmaq üçün

Yanağımda duz olar.

Quzeydə qar sulandı,

Ürəyim qarsılandı.

Yaz gəlməyib, yalandı—

Anamsız da yaz olar?!

1986.

**BAYATILAR**

Arxaca,

Sürüm dönməz arxaca.

Arxımı sel aparıb,

Arxam yoxdu arx aça.

Açarı,

Kirpiyin bəxt açarı.

Dodağın ballı pətək,

Dodaqlarım—ac arı.

Aynabəndə,

Yar çıxıb aynabəndə.

Gözündə gözlərimi,

Salıbdı ayna bəndə.

Yastığında,

Xəncərin yastı qında.

Xəyalıma yer elə,

Uyusun yastığında.

Ağca—maya,

Bənzəyir ağcam Aya,

Bu dağların nəri mən,

Yanımda ağca maya.

Alalar,

Bitməyəydi alalar.

Səni görcək, qızıl gül,

Yanağından al alar.

Elə dəniz,

Eşqimi elə dəniz.

Əğyar girdi araya,

Yar saldı elədən iz.

Az aldana,

Sevən qəlb az aldana.

Düşmənəm eşq odunu,

Əskildib-azaldana.

Gülə bəndəm,

Gül sənsən, gülə bəndəm.

Gir qoynuma, qoy olsun

Qollarım gülə bəndəm.

Ar ata,

Vurulubdu ara ta.

Qəlbim hicran şumudu,

Kədər çıxıb arata.

O yaxdı,

Həsrət coşdu, oy axdı!

Tale yatıb, bəxt yatıb,

Dərdim yatmır, oyaqdır.

Təzə nəmdi,

Şeh düşüb, təzə nəmdi.

Yarın qoynu telli saz,

Əllərim təzənəmdi.

Xar ala,

Gülü çəkir, xar ala.

Mən gül əkdim özümə,

Əkmədim ki, xar ala.

Bu ox qanlı, yay qanlı

Axar bulaq, çay qanlı,

Dağda kəklik ovladım,

Oldum dağla vayqanlı.

**YAZIQ ŞAİRLƏR**

Anasını oğul atıb,

Mayasına haram qatıb,

Oğlan qıza yalan satıb—

Yazıq şairlər!

Bir baxışdan kədər sızdı,

Haqq yazanı, əyri pozdu.

Məktub gəlib, imzasızdı—

Yazıq şairlər!

Bu nə təlaş, bu nə təşviş?!

Tamah üsdə dolaşıb iş.

Müdir olub bir görməmiş—

Yazıq şairlər!

Namərd dayanıb marıqda,

Piltə kül olub çıraqda,

Ceyran satılıb qoruqda—

Yazıq şairlər!

Əl çəkməzlər bu peşədən?

Giley duydum bənövşədən.

İz qalmayıb bir meşədən—

Yazıq şairlər!

Analar var: batıb yasa,

El var: həsrət qalıb yaza.

İnsan ağlayır hardasa—

Yazıq şairlər!

Yazıq şairlər!

**HƏR KƏS ÖZ SÜDÜNƏ GÖRƏ MƏLƏSƏ**

Bu məsəl lazımdı, gərəkdir bizə:

“Hər kəs öz südünə görə mələsə...”

Palıda palıd de, gəvən gəvəndi.

Yarama xışmayla gəl basma duzu.

Əmdiyi bir üskük südə güvəndi,

Mələdi, astaca mələdi quzu.

Baxıb aqil babam bığaltı güldü,

Sözləri hikmətdə girişdi bəhsə.

Bir məsəl yaranıb dilimə gəldi:

“Hər kəs öz südünə görə mələsə”.

Bibərdən, soğandan acılıq dilə,

Şirəli meyvədən gəl istə dadı.

Bir nadan yanında müdikə hələ

Düşməndir, əngəldir öz istedadı.

Dargözü, darqəlbi dardan asalar...

Yovşan lağ etməyə boyda vələsə.

Şeytana deyilən lənət azalar

Hər kəs öz südünə görə mələsə.

Könül, xydpəsənddən uzaq ol, uzaq,

Gengəz harınların “mən” nidasından.

Məkri, fəndi yoxdur—şirdən qorxmayaq,

Çəkinək tülkünün şir ədasından.

Xalça qiymətinə satılmaz keçə,

Bir dəllal and içib, aman eləsə

Mənimdə yastığım dincələr gecə

Hər kəs öz südünə görə mələsə.

Bizim amalımız günəşdir sanki,

Bu amal uğrunda ellər cəm olur.

Hələ aramızda müdirlər var ki,

Adam baxışından sətəlcəm olur.

Zalımın tanımır qılıncı qını,

Hədə-qorxu gəlir elə hər kəsə.

Etiraf eyləyər cılızlığını

O da öz südünə görə mələsə.

1982.

**QORQUD TƏNƏSİ**

-Adın nədir, qəşəng bala?

-Qərib.

-Qərib?

-Bəli, Qərib! Xeyir ola?

-Kim bu adı qoyub sənə?

-Atam, anam.

-Haralısan?

-Bu kənddənəm, obadanam.

-Atan, anan haralıdır?

-İkisi də buralıdır.

-Adın niyə Qərib olsun

Onda quzum?

-Qəribdir də, necə deyim,

Necə yozum?

On yaşım var.

Bir də ki mən tək deyiləm,

Kəndimizdə

Çoxlu-çoxlu qdaşım var.

-Nahaq yerə.

Axı qərib deyilsən sən.

-Yox Qəribəm. Atam canı,

Anam canı...

Danışdıqca aşıb daşır

Bir uşağın həyacanı.

Bu vaxt kimsə haray çəkir.

Qərib! Qərib!—deyə-deyə.

Qərib mənə “Sağ ol!” deyir,

Qərib dönür bir şimşəyə.

Adın niyə Qərib olsun

Ay bu elin oğul barı,

Vətəninin, ay sabahkı

Qoruqçusu, xilaskarı?!

Bizdən küsüb, inciməzmi

Bu doğma yurd, ana torpaq?

Ataların, anaların

Qoyduqlarıada bir bax!

Əsrlərin arxasından

Tənələsin Qorqud Dədə

Qoy onları.

Tənələsin öz yurduna

Övladına “Qərib” adı

Qoyanları.

1982.

**AXI NƏ AD VERİM**

Bülbülüm qəfəsdən uçdu bu səhər,

Ömründə ilk dəfə bir bağa düşdü.

Mənim pərtliyimə sevindi güllər,

Yarpaqlar əl çaldı, otlar gülüşdü.

Gəzdi ağaclarda sarı bir limon,

Budaqlar yellənib durdu çəminə.

Elə bil qovuşdu saz ilə qarmon,

Bir nəğmə yağışı yağdı çəmənə.

Bülbül oxuduqca gəldi həvəsə,

Onu harayladı gül əylənməyə,

Bir bülülə baxdım, bir də qəfəsə--

Başladım özümdən gileylənməyə.

Bir xəta elədim, sevindim həm də,

Saflaşdı bu səhvdən sanki varlığım.

Sıxdı dönə-dönə öz aləmimdə

Səhvimin əlini minətdarlığım.

Dedim azad oldu dərddən, ələmdən,

Qoy dursun güllərlə nəfəs-nəfəsə.

Axşam sevincimi alıb əlimdən

Bülbülüm qayıdıb girdi qəfəsə.

Ağladı yenə də bir nəğmə, bir ün,

Məndəki dözümü gəl indi sına.

Axı nə ad verim sarı bülbülün

Qəfəsə könüllü qayıtmasına.

**QALAY**

Bəşər oğlu qalay çəkdi

Paxır misə.

Qalayçının əllrindən

Günəş doğdu baydamıza,

Sinimizə.

Qalayçılar qalayladı

Qabımızı.

Bir yandan da

Qalaylanmış sözlər kəsdi

Qapımızı.

Zəhmət təri yaxşıların

Kürəyində qalay oldu.

Yaxşılıq da yamanların

Körüyündə qalay oldu

“Ustalaşdı” yer övladı—

Buza közdən qalay çəkdi.

“Ustalaşdı” yer övladı—

Sözə sözdən qalay çəkdi.

Bir gülüşün qalayında

Neçə ümid baltalandı,

Bal sözlərin qalayında

Yağ talandı, bal talandı.

Qalayşılıq boy göstərdi

Salamlarda, sağollarda.

Qalayşılıq boy göstərdi

Sığallarda.

Qalaylanmış sözlər ilə

Neçə millət tumarlandı,

Xumarlandı.

Neçə ölkə qamarlandı.

“Azadlıqlar” qalayladı

Əsarəti.

Vədlər yedi cəsarəti

Umacaqlar yürüş etdi

Səngərlərə sinə-sinə.

Təmənnalar qalay çəkdi,

Ordenlərə, medallara

Satqınların sinısinə.

Qalaylanıb möminləşdi

Kafirlər də.

Əsil mətləb qalaylandı

Efirlərdə.

“Azadlığı” bayraq edən

Tiran oldu.

Neçə ölkə

“Azadlıqdan” viran oldu.

Sam dayının, polpotlatın

Nitqlərində

Qalaylandı xeyirlə şər.

Nə yaxşı ki baş çıxarır

Siyasətdən indi bəşər.

**EYNƏYİMƏ**

Aylar talançıymış, illər qılıqbaz.

Bircə çatışmırmış ey, nəyim mənim!

Gələni qapıdan qaytarmaq olmaz,

Salam xoş gəlmisən, eynəyim mənim!

Yüz yana, yüz səmtə qondu göz arım,

Göz açıb dünyanı gzümə gözümə təpdim.

Yoxdur gözlərimdən giley-güzarım—

Onlarn nurunu zülmətə səpdim.

Qoy elə şərtimi şumda kəsim mən,

Axşamım, səhərim, gecəm axtarış.

İndi ki, gəlmisən, olduq bir bədən,

Ağlımla hissimlə qaynayıb qarış.

Sən gərək indidən ayıq olasan!

Dəyişib cildini nifrət də, kin də.

Gərək qələmimə dayaq olasan,

Görək dünyamızı özcə rəngində.

Ayağıyalını çəkməli görsən,

Səndən göz olmaz.

Ziqara qətrana bəyaz tül desən,

Səndən gz olmaz.

Zillənib-zillənib güdsən kimsəni,

Doğmalar görünsə özgə, yad kimi,

Geri çağıraram yosa ki səni

Ümid doğrultmayan deputat kimi.

1987.

**GÖRÜŞDÜK, KAŞ BİR DƏ GÖRÜŞMƏYƏYDİK**

**İngilis dili fakültəsini fərqlənmə diplomu**

**ilə qurtarıb,indi ticarətdəişləyən “N” adlı**

**tələbəmə**

Görüşdük, kaş belə görüşməyəydik—

İldirm şaxıdı ümidlərimə.

Kaş durub hal-əhval soruşmayaydıq.

Bu sel izdihamda axı kim-kimə!

İynətək sancıldı beynimə hər tük,

Görüşdük, kaş belə görüşməyəydik!

Çəkdin, xəyalımı keçmişə çəkdin,

Sənə heyranlığım düşdü yadıma.

Doğrayıb ətimi sən şişə çəkdin,

Bir az gileylənim doğma, yadıma.

Kim dedi qəsri yıx, yerində dam tik?!

Görüşdük, kaş belə görüşməyəydik!

Səni bənzətməzdim yada, özgəyə,

Məndə nəzərində nəhəng, nərdimki!

Mən sənin özünə dərs deyə-deyə

Mən səndən o qədər öyrənərdim ki.

Arzu qanadlıydıq, şimşəkdən yeydik

Görüşdük, kaş belə görüşməyəydik!

Niyəli-niyəli sual verərdin,

Di gəl niyələrdən sükut ilə keç!

Marafon yarışı, startda min-min,

Axırda finişə beşi çatmır heç.

Bir dünya həvəsi əsgiyə düydük?

Görüşdük, kaş belə görüşməyəydik!

Arzun dağ boydaydı, dağ olmamışdın,

Salmısan fikrimi bəd gümanlara.

Sən ki sayğac üçün doğulmamışdın,

Axı dilçi hara, ticarət hara?!

Nizam tərəzinin gözünü əydik?

Görüşdük, kaş belə görüşməyəydik!

Üsullar tapardın, tutarlı, çəmli,

Duyardım, sevərdim ərkini onda.

Arxiv ünvanlıydı, müjdə qədəmli,

Tələbə ömrünün hər günü onda.

Əmlik arzuların xətrinə dəydik,

Görüşdük, kaş belə görüşməyəydik!

Ay ümid qönçəmin qarlı quzeeyi,

Hanı o seçdiyin el yozmaları?

Hanı kitabxana, London muzeyi,

Gözləri yolçəkən əlyazmaları?

Özgə qapısını nahaqmı döydük?

Görüşdük, kaş belə görüşməyəydik!

Xəyanət eylədin öz əmyinə,

O vaxt inanmazdım səndən usanam.

Həyat yollarında büdrəməyinə,

Peşman da deyilsən—buna peşmanam.

Nə üzlə baxırsan üzümə dik-dik!

Görüşdük, kaş belə görüşməyəydik!

Niyəli-niyəli haqq-hesab apar,

Gözümə sancılır nəfsinin burnu.

Kağıza köçməyən şeirlərim var,

Ürəyim yazıqdı, bilməsin bunu.

Kəssin aramızı qarlı bir gədik,

Görüşdük, kaş bir də görüşməyəydik!

1984.

**ÜMİD**

Haqq aşığı haqq tanıyr elini,

Haqq aşığı ötər, kəsməz dilini.

Saz olmasa, sevdiyinin telini

Saz elər.

Mərd əlində namərd olmaz balta da.

Vəfalı it təhqir olar xaltada.

Təmiz qəlbdə qəlp ürəyin xıltı da

Süzülər.

Od istərəm: Sərt poladı qaynada,

Saz istərəm daşları da oynada.

Düz tərpənsə, nər dəvənin boynu da

Düzələr.

Sözü bişir, ürəyində köz elə,

Sözü kəsmə, sözü sözdən çözələ.

Söz xərcləmə söz qanmayan gözələ--

Söz ölər.

Şair oldum, ağa qara demədim.

Harınların bir sözünü yemədim.

Dönük çıxan şair görsəm, ümidim

Üzülər

1984.

**ƏL QARTALI**

Yəhərin qaşında zirvələnmisən,

Zəhmin görənlərin bağrını yarır.

Yaxşı bax özünə, gör sən sənmisən—

Ovçu sən ovçunu ova aparır.

Qılıq varlığını qamarladıqca

Qul kimi durursan əmrə müntzir.

Təmənna başını tumarladıqca

Alışan gözlərin şikarmı gəzir?

Qartalsan, hiylədən xəbərin olmaz,

Özünü çox qoçaq sanma, ay əfəl!

Gör hansı səbəbdən ovçu kələkbaz

Səni ac saxlayır şikardan əvvəl.

Günah qalaq-qalaq, suç yığın-yığın,

Haqqında ovçunun tərifi bol-bol.

Dilinə dəyibmi öz ovladığın

Kəkliyin, turacın döşü bircə yol?!

Dimdiyin, caynağın qan-qan deyir, qan!

Qan ilə sovursan hər ili, ayı.

Səni əzizləyən sahibin haçan

Sənə pay saxlayıb başdan savayı?

Vermək istəməsən şikarı əgər,

Tuşlayar köksünə yiyən tüfəngi.

Gözünün önündə sənin o qədər

Şahinlər, qartallar güllələnib ki!

**DÜNYA, SƏNİ...**

Dartıb aldın ətəyini əlimdən,

Sən dünyanın yox insafı, yox arı.

“Dünyam” deyib əzizlədim səni mən,

Sən də qoydun ayağını yuxarı.

Düz ərkimdən, düz sözümdən incimə--

Dünya, səni ta almıram vecimə.

Həsrətlidir o Təbrizə bu Bakı.

Mütiləşmiş Araza da “nər” demə.

İslanmışın sudan daha nə pakı—

Əyri zəri kim tulladı nərdimə?!

Araza bax od püskürür içimə,

Dünya, səni ta almıram vecimə.

Niyə əydin tərəzinin gözünü?

Bəzən doğru şərə düşdü, tutuldu.

Şairlər var, dartıb çəkib özünü,

Şeiri yoxdur, başdan-başa tituldu.

Qayğılardan qoşun çəkmə gecəmə,

Dünya, səni ta almıram vecimə.

Meh sandığım yel qudurub bağırdı,

Bostanıma talan saldı baharda.

Danışmadım, dedilər ki, fağırdı,

Zaman harda, tarix harda, bu harda!

Qurd dadandı qoyunuma, keçimə,

Dünya, səni ta almıram vecimə.

Şah Xətaim namus, qeyrət səhifəm,

Dilimizə heykəl qoyduq “Qorqud”u.

Kim deyir ki,mən acizəm, zəifəm!?

Köləliyin bir adı da qorxudu.

Qorxunun da gücü çatmaz gücümə,

Dünya, səni ta almıram vecimə.

1984.

**LAL HAQQINDA BALLADA**

Salam, Vilayət, salam!

Nə bərk sıxdın əlimi—

Kötükdürmü əllərin?

Tənbəlliyə, süstlüyə

Kötəkdirmi əllərin?

Sözlü gözlərin tanış,

Səssiz sözlərin tanış.

Danış, əzizim, danış.

Danış, ürəyimdəki

İntizarı təkləyim,

Səni dinləmək üçün

Qulağımın yerinə

Qaşlarımı şəkləyim.

Tələsmə, ikilikdə

Bir az gəzək də. Nə var?

Söylə dağlar necədir?

Kənddə-kəsəkdə nə var?

Deyirsən ki, düzəlib

Kəndimizə gedən yol?

Təzə körpü salıblar?

Ay səni xoşxəbər ol.

Sən dilini bilirsən

Torpağın da, göyün də.

Bayatımı göynədi

Gözlərinin göyündə?

Nəzərindən yayınmaz

Çöldə quşlar nə yesə,

Əlini tüfəng edib

Nişan aldın nəyisə.

“Nə yatmısan, ay ovçu”—

Misrası dindi xəlvət.

Bildim—köçüb dünyadan,

Ölüb ovçu Məhəmməd.

Kirpiyindən, qaşından

Söhbət yağır, söz yağır.

Sənə lal-kar deyənin

Günahı dağdan ağır.

Oxuyuram üzündə

Nota dönmüş nəğməni,

Görmüşəm barmağınla

Nağıl deyəndə səni.

Sözlü gözlərin tanış,

Səssiz sözlərin tanış,

Danış, Vilayət, danış—

Niyə aldı üzünü

Birdən-birə qaranlıq?

-Nə dağda dağlıq qalıb!

Nə aranda aranlıq!

-Başa düşdüm hayandan

Gəldi bu qar, bu boran.

Nigaransan görürəm,

Yaylaqlardan nigaran,

Meşələrdən nigaran.

Boyunda dağ vüqarı,

Canında dağ qanı var.

O gömgöy gözlərində

Bir həsrət vulkanı var.

Dodaqların nəğməyə,

Dilin kəlməyə həsrət.

Nə paxıllıq tanıdın,

Nə yamanlıq, nə həsəd.

Qovmusan, qov yenə də

Qov qapıdan bu dərdi.

Dilin kəlmə kəssəydi,

Başın bəla çəkərdi.

Demə səxavətini

Təbiət səndən danıb.

Sən elə həssassan ki,

Qulağı da, dili də

Bu yerdə vecsiz sanıb.

Burda gərəksiz sanıb.

Belə-belə şeyləri

Qəlbinə salma, qardaş!

Naşükür olma, qardaş!

Danış mətləb qananım,

Ağıllım, düşüncəlim!

Lal dilini ver mənə,

Mən də bir az dincəlim...

QARANQUŞ ŞƏHƏRİ, YAXUD

TOMAS MORA MUŞTULUQ

Bu qayanın yalı—ardıc,

Bu qayanın beli—yəhər.

Bu qaya—bir sarı kəhər.

Bu qayada qışda gərək

Kəklik güdəm, çil ovlayam.

Bu köhləni mən indidən

Gərək tutub cilovlayam.

Daş pillələr üzəngimi?

Yox, bu qaya—göy səmada

Üzən gəmi.

Gözəlliyə təşnə könül,

Hövsələni bir az da bas—

Bu daşlardan gəmi olmaz,

Köhlən olmaz.

Bir az da qalx zirvələrə,

Qalx birtəhər!

Bir gör axı hardan gəlir,

Qanadlanır bu nəğmələr.

Bu nə əsrar, nə möcüzə?—

Qayalarda şəhərdimi

Dəydi gözə?

Evlərə bax,

Papaq-papaq,

Düzüm-düzüm.

Elə bil ki, qayalarda

Salıxmlanıb sarı üzüm.

Bu şəhərin sakinləri—

Qaranquşlar.

Qış gələndə bu evlərdə

Külək yatar, boran qışlar.

Bu şəhərdə bu nə adət,

Nə qaydadır?—

Evlər hamı birotaqlı,

Evlər hamı bir boydadır.

Bu şəhərin havası xoş,

Bu şəhərdə əsəblər mum;

Nə bir əyyaş, nə bir sərxoş...

Burda öncə axarında

Gediş-gəliş.

Nə polis var, nə müfəttiş.

Bu şəhərdə yaşayanın

Zər-ziynəti, qaş daşı yox;

Bu şəhərdə yaşayanın

Təmənnası, daş-başı yox.

Bu evlərin hər sakini

Zəhmət çəkir dimdiyiylə,

Qanadıyla.

Bu evlərə rüşvət gəlmir

Pay adıyla.

Burda yoxdur müdir, filan...

Burda hamı

Bir oyanır yuxusundan.

Bu şəhərdə yaşayanın

Gözü toxdur,

Bir dəni on qiymətinə

Qonşusuna satan yoxdur.

Bu şəhərdə mən-mən deyib

Cızığından çıxmır heç kəs.

Burda yoxdur divanxana,

Dəlixana, xəstəxana,

Yoxdur məhbəs.

Bu şəhərdə tək xoşbəxtlik

Qədəm basıb.

Bu şəhərdə nə varlı var,

Nə də kasıb...

Sanmayın ki, qayaların

Sinəsində itən daşam.

Mən qaranquş şəhərində

Bir saatlıq vətəndaşam.

TƏRCÜMEYİ-HALIMA ƏLAVƏ

Vətən, durdum çağrışınla, nidanla.

Haqq üstündə məni nə döy, nə danla,

Neçə-neçə anlamazla, nadanla

Vuruşmuşam, döyüşmüşəm tək özüm.

Başqasına iş açmadım işimlə,

Ox sındırdım, qılınc qırdım döşümlə,

Qayaları parçalayıb dişimlə

İz açmışam, yol açmışam tək özüm.

1985.

İŞƏ GEDİRƏM

Hava xoş, kefim kök, damağım da çağ,

İşə yollanıram yenə bu səhər,

Yadıma düşür ki, iclas olacaq—

Canlanır gözümdə tanış səhnələr.

Canımda at çapan bu təlaş nədir?!

Nitqi əsəb yeyir o yaltağın da.

Tərifdən məst olan müştəbeh müdir

Beş qarpız tutubdur bir qoltuğunda.

Haqq deyən müəllim girir otağa,

Tutur öz yerini hamıdan qabaq.

Di gəl ki, onunla bir oturmağa

Heç kəsin cürəti çatışmır ancaq.

Cırtdan xoruzlanır kürsüdən divə,

Bu qədər bezərmi adam adamdan!

Yolun ortasından dönürəm evə--

Vəsiyyət eyləmək çıxıb yadımdan.

ORDAN-BUDAN

Düşər bir tamahkar var həvəsinə,

Dünyaya möhürtək vurar “beş günü”.

Satar vicdanını mal əvəzinə

Bir sərvət hərisi, qızıl düşgünü.

Mrünü əridər xısın-xısında,

Haram tikə ilə şişər, kökələr,

İsinər o, daş-qaş parıltısında.

Baxıb beləsinə yazığım gələr.

Hardasa bir meyar itər, kiçilər,

Dəzgahlar islanar qadın tərində.

Pəhləvan cüssəli nər-nər kişilər

Toyuqtək qırt yatar su köşklərində.

Çöldə qızlar salar işi çəminə,

Tarlada bir kişi həsrəti mələr.

Örüşün, kövşənin dul görkəminə,

Xanım kişilərə yazığım gələr.

Bayatı haraylar, haylar nə qədər...

Gülün sinəsində yatar xar elə.

Qəzetdə, jurnalda cılız şairlər

Sırtıq qafiyətək vurnuxar elə.

Xoş sifət göstərər kimsə yaltağa,

Hirsim ümidimi boğar, silkələr.

Çaşıb bir istedad girər qoltuğa—

Müqəddəs sənətə yazığım gələr.

Qatıq qara olar, dinmərik bəzən,

Ömürdə ləkətək qalar oçağlar.

Cəsarət qıtlığı çəkdiyim gündən

Dişim dodağımda nişanə saxlar.

Elə ki, qəlbimə boylanar şöhrət,

Elə ki, kölümə mənsəb kül ələr,

Onda da özümə edərəm nifrət,

Onda da özümə yazığım gələr.

1984.

KÖRPƏ VƏLƏS

Bir yanında syüd, bir yanında şam,

Əl atıb yapışıp göyün damından.

Bayaqdan dayanıb fikrə dalmışam,

Sarılıq tökülür qaş qabağından.

Səhvin böyük olub, a körpə vələs!

Küsmə, həyat döyür bəxtdən küsəni.

Nahaqdan özünü ha yor, ha tələs—

Udub ağacların kölgəsi səni.

Günəş istəyirsən söyüd dibindən,

Həsrətin özünü yandırıb-yaxır.

Səni qınamıram, qınamıram mən,

Sənin də yaşamaq haqqın var axı.

Canında həyatın əsəri yoxdur,

Ha boylan, ha can at günəşə sarı.

Günəşin dərdindən xəbəri yoxdur,

Arada söyüdün yarpaq hasarı.

Qışın sazağında, çovğunda, çəndə,

Bu uzun söyüdə qısəılanda sən

Hardan biləydin ki, bahar gələndə

Günəşi, səmanı alar əlindən.

1978.

BÜLBÜLLƏ SÖHBƏT

Sən--nəğmə oxuyan sarı bir çiçək,

Həyatda bu qəfəs düşüb payına.

Orda da bir dəni götürənədək

Yüz yol boylanırsan o yan-bu yana.

Sanki həndəvərin düşmənlə dolub,

Buraxmır yaxanı bir an səksəkə.

Elə devikməkdən gözün dörd olub,

Qəfəsdən kənarda dəhşət var bəlkə?

Nədən üşənirsən? Cavab ver, din di!

Zavallı, yoruldun, devikmə, yetər!

Elə bir təhlükə varmı ki indi

Bu həyan bildiyin qəfəsdən betər?

UŞAQSAYAĞI

-Gördüyüm nədən?

-Əsli nədən?

-Bir dəvədən.

Odur orda

Boz ulağın arxasınca

Adımlayır yorta-yorta.

-Əhsən əhsən!

Gördüyüm nədən?

-Ququ quşu yuvasından.

-Dayan, dayan,

Məgər belə mən fərsizəm,

Məgər bundan xəbərsizəm,

Bu cür sual verdin əbəs?

Ququ quşu yuva tikməz!

Orda-burda günün sayar,

Onun, bunun yuvasında

Yumurtlayar.

-Bir sual da,

Fəqət dillən,lağ eləmə!

Gördüyüm nədən?

-Əsli nədən?

-Bir kişidən.

-Kiri, kiri, ağ eləmə!

DAĞ BOYDA

Qara bir ləkəyə ağ desə biri,

Fikri dumanlılar ona əl açar.

Alçaq bir təpəyə dağ desə biri,

Dağın nə vecinə, təpə alçalar.

Sısqa, kəhriz, bulaq, gölməçə, dəniz;

Sözləri insafla düzdüm görəsən?

Hər şeyə münasib ad vermişik biz,

Gəl ki çağırandaçaşırıq bəzən.

Dil çaşsa, deməsə düzgün,

Bu işdə günahkar yenə ürəkdir.

Dağı dağ adıyla çağırmaq üçün

Elə dağ boyda da ürək gərəkdir.

RƏNGSAZ

Sığınıbdır qaranquştək

Divarlara səhər çağı,

Yerdən qopub, üzülübdür

Əl-ayağı.

O, rəngsazdır,

Bu gün yenə kefi sazdır.

Mən desəm ki, bir ildə o,

Naxış vurur yüz otağa,

Deyin azdır

Odur yenə

Öz-özünə

Pıçıldayır yarpaq kimi.

Divarlarda gəzir səsi,

Fit də çalır ara-sıra,

Hərdən olur ev yiyəsi,

Baxır onun gözləriylə

Öz vurduğu naxışlara.

Əynindəki paltarınsa

Heç bilinmir rəngi nədir.

Başındakı təzə papaq

Nə gündədir!

O əzilən palatarların

Nə məkanı, nə yeri var,

Ögələrin evlərində

Gecələyir o paltarlar.

Bircə anın içində mən

Yüz-yüz evə nəzər saldım

Xəyalımda pəcərədən.

Evlər gördüm bər-bəzəkli,

Evlər gördüm gül-çiçəkli.

Evlər gördüm qatar-qatar.

Üzə gülən o divarlar

Elə bildim rəngsazın

Ütülənmiş paltarıdır,

Pəncərənin pərdələri

Pencəyinin qollarıdır.

Divarların səliqəsi

Nə gözəldir, nə yaxşıdır.

Yoxsa onun köynəyinin

Naxışıdır?

Hamı qulluq edir ona,

Qoymurlar ki, üstünə heç

Toz da qona.

Qızlar, gəlinlər

O rəngsazın paltarını

Təmizləyir axşam-səhər.

KÖLGƏ

Üfüqdə açıldı səhərin gözü,

Günəş neçə düzlə, dağla görüşdü.

Təpədə bitsə də palıdın özü,

Kölgəsi bu taydan o taya düşdü.

O göylər gəlini, həyat həvəsi

Günəş təbiətə don biçilirdi;

Palıd tərpənmirdi, fəqət kölgəsi

Elə kiçilirdi, hey kiçilirdi...

**GÜLÜŞLƏR**

Gülüşsüz yaşamaz, kçinməz insan,

Gülüş də çörəktək, sutək nemətdir.

Anam təbiətdən töhfə alınan

Ən gözəl, ən böyük bir qənimətdir.

Gülüş olan yerdə nə kədər, nə qəm!

Onunla bacarmaz qəzəb də, kin də.

Baxıb dodağında gülüş görmüşəm

Təzəcə doğulan bir körpənin də.

Hər gülüş ürəyə fərəh gətirməz,

Ürək yaxın qoymaz hər saxta şeyi.

Gülüşün qədrini bilməsə hər kəs,

Gülər, gülüşündə ağlar taleyi.

Gülüş var, gülüş var dodaqlara yük,

O, sinə dağıdır, o, el kədəri.

Azmı tanıyırıq, azmı görmüşük

Saxta gülüşlərlə baş kəsənləri.

Mənim dodaqlarım, bilin, bilin ki,

Qəlbimin sözünü deyirəm sizə.

Güləndə həmişə elə gülün ki,

Gülüşən olmasın gülüşünüzə.

Dodaqlar yaranıb gülə, söz deyə...

Dodaqlar, üstümdə çoxdur haqqınız.

Fəqət ürəyimdən əvvəl gülməyə

Yoxdur, dodaqlarım, yoxdur haqqınız!

**SƏNİN,MƏNİM GÜNAHIMDAN**

Üstü-başı qara çarğat

Bir qarağat

Gəlib harda bitib,

Harda!—

Yolsuz, izsiz

Qayalarda.

Pis gözdənmi yayındırıb

Pöhrəsini?

Tamarzıdan əsirgəyib

Meyvəsini?

Bəhrəsini?

Orda qalıb bir xəstənin

Bəlkə payı?!

Bir yolçunun yuxu payı,

Kölgə payı?!

Düzdə bitən ,

Əlim yetən

Kola da bax, nə gündədir!

Öz budağı öz boynunda

Yırğalanan bir kündədir.

Nainsafın yolu düşüb

Bu dağ ilə.

Uşağını öz evində

Ovundurub meyvəli bir

Budaq ilə.

Körpəsini məst eyləyib...

Zalım oğlu

Yara vurub gözəlliyə,

Təbiətə qəsd eyləyib.

**OXUCU**

Şeirdə, hər kəlmə--sivri ox ucu.

Bağban da “Duyana,--ver,--ver gülü”.

Daicə oxumur həssas oxucu,

Yaşayır nöqtəni, sözü, vergülü.

Qələmim kağıza—hər vaxt deyib ki,

Duyğusuz insandı şairin dərdi.

Həssas oxucumuz hələ heyif ki,

Yaxşı şeirimizin sayı qədərdir.

Oxucu qanaddır təbə, ilhama,

Fəqət qnımızda qaralır bəzən—

Bir nəfər söykənib iki diploma,

Di gəl ki, şairi seçmir nasirdən.

Oxucu... Mən hayan bilmişəm onu,

Təbim büdrəyəndə yetişib dada.

Hər incə mətləbi, incə mənanı

Duyanda demişəm: “Şairdir o da”.

Qələmim kağıza hər vaxt deyib ki,

Duyğusuz insandı şairin dərdi.

Həssas oxucumuz hələ heyif ki,

Yaxşı şeirimizin sayı qədərdir.

1978.

**DAŞABASDI**

Bu şair bu adı hardan qazanıb?

Bu şair nə yaman daqqalanıbdı!

Bu cücə bəndləri quba qaz sanıb?

Bu misra üç yerə şaqqalanıbdır.

Dağ—bağ; yarpaq—torpaq; baba və oba;

Qafiyələr nimdaş, məna boş, boyat,

Yerinə düşməyən söz lopa-lopa.

Gəl belə şeirlə boy göstər, boy at.

Bu naçı ovçunun şeir toruna

Qanarar adında ov hardan düşüb?

Ovxarlı kəlmələr üzü torana

Ovxarsız qələmdə ovxardan düşüb.

Qoyunsuz, quzusuz dağ çobanlaşmaz,

Çıxmaz fırtınadan şikəst bir gəmi.

Misranı kəsməklə söz cavanlaşmaz,

Quyruğu qırxılmış yabılar kimi.

İndi cılızlara çəm öyrədiblər

Qondarma şairlər kələklə, alla.

Qoca qafiyyələr, qoca rədiflər,

Qocaman olmayan qoca ədiblər

Nə vaxt təqaüdə çıxacaq, allah?!

1985.

**TAMAHKARA**

Dünyanı nə yaman qarmalamısan!

Dünyanın özü də əbədi deyil.

Gecəli-gündüzlü təndirtək yanan

Günəşin közü də əbədi deyil.

Gözəllik üzünə gülür aynadan,

Baxıb qürrələnmə ona, ay nadan!

Qəlbimi köksümdən çəkib oynadan

Gözəlin gözü də əbədi deyil.

Xoruz lal, banlayan indi fərədir,

Dünyanın işləri kərə-kürədir.

Bugünkü təpələr sabah dərədir,

Mil,Muğan düzü də əbədi deyil.

Ağlın körpə düşüb, tamahın faraş,

Bircə bu hikməti anlayaydın kaş—

Heç kəsə səadət verməyib daş-qaş,

Milyonu, yüzü də əbədi deyil.

Səninçün pul—qiblə, qızıl kəbədir.

Laxlayar, dağılmaz haqqın məbədi.

Nə Ənvər əbədi, nə sən əbədi.

Əbədi sözü də əbədi deyil.

1986.

**BULUDLAR AĞLAMAZDI**

Buludlar, buludlar, kövrək buludlar

Hönkürə-hönkürə ağlayır yenə.

Yaşılbaş ördəktək yuyunur otlar,

Su hopur torpağın ciyərlərinə.

Yağdıqca daranır dağların döşü,

Buludlar ağlayır, yal-yamac gülür.

Çiçəyin gülüşü, otun gülüşü

Onların gözündən axıb süzülür.

Buludlar rəng verir bağçaya, bağa,

Lalənin canına qızıl qan salır.

Qışda ana olur ana torpağa—

Göylərdən üstünə ağ yorğan salır.

Buludlar dolanır aranı, dağı.

Hər yandan ötürlər ya tez, ya da gec.

Güldürməsəydilər daşı, torpağı,

Buludlar bəlkə də ağlamazdı heç.

**FƏHLƏ BALLADASI**

Hetranam fəhləlik sedadına,

Mehrabdır, önündə gərək baş əyim.

Elə bağlanmışam fəhlə adına,

Fəhlə qəsəbəsi olub ürəyim.

Heç kəsdən inciyib küsü bağlamaz,

Fəhlə küsəndə də əlindən küsər.

Əyrini buraxıb, düzü bağlamaz,

Hirsinin küləyi bir səmtə əsər.

Tamahı öldürüb, nəfsi atar o,

Dağ sanıb doluşar meh yaxasına.

Yatar, bit üzünün üstdə yatar o,

Pis fikir yol tapmaz bal yuxusuna.

Soruşmaz: O gələn görən kim idi?

Diksinib üşənməz öz kölgəsindən.

Həyatı ovcunun içi kimidir,

Qəlbi bölgələnməz söz bölgəsindən.

Onun yandırdığı qızmar sobalar

Günəşi sönməyən misqallarıdır.

Nəhəngin biridir bu torpaq ki var,

Fəhlələr qolunun musqullarıdır.

Özcə görkəmində duruşu, üzü,

Görünməz nə mələk, nə huri kimi.

Qalar poladda da əinin izi,

Qalar halallığın möhürü kimi.

Fəhlə!—Bu ad necə təmiz, möhtəşəm!

O—zəhmət heykəli, vicdan səsidir.

İnciməz mən ona həmkarım desəm—

Elə şairlər də söz fəhləsir.

Bir zaman arxamca zəhmət su atdı.

Oyanıb əsnədi üfüqlərdə dan.

Fəhlə addımları zəngli saatdır,

Şəhərlər bu səslə qalxır yuxudan.

**NƏ VAR Kİ...**

Haqq haqq olsa, hər arxalı nadanın

Gözü üstə qaş olmağa nə var ki!

Vicdan sussa, ağlar gözün selidə

Gülə-gülə yaş olmağa nə var ki!

Ev tikmədik boz qamışdan, qarğıdan,

Qiy ummadıq, yapalaqdan, qarğadan.

Utanmasan qızılquşdan, qırğıdan,

Toyuq kimi quş olmağa nə var ki!

Əl sevinər əkdiyini biçəndə,

Dil sevinər mərdlik andı içəndə,

Başsız yerdə, başsızların içində

Başa çıxıb baş olmağa nə var ki!

Sinirlərim, əsəblərim bax—tarım!

Kökdən düşüb, xaric ötür, ax, tarım!

Mərd deyil ki, çarıq ilə axtarım,

Namərdlərə tuş olmağa nə var ki!

Bu dünyanı ayıq-sayıq dolan, gəz,

Şər güllələ, böhtan doğra, yalan kəs.

Kişilikdən dəm vuranda filankəs

Yerindəcə daş olmağa nə var ki!

1983.

**BAHAR, XƏZRİVƏ MƏN**

Dağlar toy paltarı geyir əyninə,

Çaylar düzənlərdə hörük-hörükdür.

O mənim gözümdə dağdan böyükdür.

Yerin söyüdlərdən yaşıl tacı var,

Torpağın bahara ehtiyacı var.

Leyləklər—“Ağ çiçək”, səpilib düzə,

Qərib durnaların üzü bəridir.

Arılar daraşıb xallı nərgizə,

“Səməni” mahnısı dil əzbəridir.

Bahar, şeir adlı iki bacı var—

Könlümün onlara ehtiyacı var.

Tarlalar, bağçalar göyərir dən-dən,

Bahar möcüzəli, əfsanəvidir.

Bu xəzri ilhamlı şair demişkən:

“Səmada mavidir, yer də mavidir”.

Evlərin yeröpən mavi saçı var,

Mavi nəğmələrə ehtiyacı var.

Hopub varlığına, hopub “D.rələr”,

Nəğməyə dönmüşəm, “Dərələrəm” mən.

Sədası qəbrimə yetişsə əgər,

Öldürüb ölümü dirilərəm mən.

Xəzri nəğməsinin min-min acı var,

Ona baharın da ehtiyacı var.

**AĞKİLSƏDƏ**

Hörmət gördüm hansı evə

Ayaq basdım Ağkilsədə.

Qartal kimi yuva qurub

Neçə dostum Ağkilsədə.

Bu yerlərdə elə vaxtdır

Hər daş dibi bir bulaqdır.

Dağlar qızı belə baxdı

Çaşıb azdım Ağkilsədə.

Dolandım gəldim vədəyə,

Aşıq Talıb təcnis deyə.

Elə bil Qorqud dədəyə

Qulaq asdım Ağkilsədə.

Söz vermişəm: Çəmən-çəmən

Qarış-qarış gəzəm hökmən,

Deməsinlər əhdimi mən

Gəlib pozdum Ağkilsədə.

Qoca gördüm müdrik, qıvraq,

Ələsgərdən verdi soraq.

Sən məndəki cürətə bax—

Şeir yazdım Ağkilsədə.

1978.

**YAMAN GÖZƏLMİŞ**

Dəvə çinarların pöhrə köşəyi,

Palıd çobanların çəmən döşəyi,

Dünyanın qurd-quşu, iti, pişiyi

Yaman gözəlmiş!

Qızıl dan yerinə səda düşəndə,

Səməndər ürəyim oda düşəndə,

Səhvim vicdanımda yda düşəndə

Yaman gözəlmiş!

Qırdıq meşələri, necə əfəlik!

Beş-on turac qalıb, beş-altı əlik.

O qıjı, cincilim, yemlik, əvəlik

Yaman gözəlmiş!

İmzasız bir böhtan oxundu. Tfu!

İnsanın adın bir ləkədir bu.

Üçbucaq möhürlü əsgər məktubu

Yaman gözəlmiş!

İndi dünyamızın taleyi bizik.

Paxılın güvənci hiylə, xəbislik.

Yaxşının yamana etdiyi pislik

Yaman gözəlmiş!

Sonsuzluq qorxusu dönər bir yükə,

Gəlin avazıyar qəm çəkə-çəkə.

Alnını qəflətən bürüyən ləkə

Yaman gözəlmiş!

Təzə bir yuvanın təzə dirliyi,

Vüsal paylıların ağzıbirliyi,

Üçgünlük çağanın eybəcərliyi

Yaman gözəlmiş!

Ümidin zülmətdə işıq görməsi,

İnsanın qılıqsız salam verməsi,

Yallı köpəklərin qurda hürməsi

Yaman gözəlmiş!

Dünyaya pis demə, insafa gəlmiş,

Bu dünya gözəlmiş,

Yaman gözəlmiş!

1986.

**AY DOĞUB, AY!**

Gecə qətrantək qara,

Gecə--nəhəng bir zənci,

Ulduzların ülfəti—

Kəhkaşan—nurlu zəncir.

Gecə...Görmür göz gözü,

Ulduzlar—ardıc gözü.

Ulduzlar tabaq-tabaq,

Hər bir ulduz bir çıraq.

Qaranlıq gecələrdə

Çox olurmuş ulduzlar...

Gözlərimə nə oldu?

Gözlərim qamaşdımı?

Yerin, göyün geydiyi

Qanovuz, qumaşdımı?

Göylər niyə boşaldı—

Ulduzlarım qaçdımı?

Baxıram,

Mis dağlara,

Düzlərə çəkib qalay,

Sevdiyim Ay doğub, Ay.

**QIŞDA GÖY GURULDAMIR**

Qışda şimşək buludu

Doğramaz şıram-şıram.

Guruldamaz qışda göy,

Qişda çaxmaz ildırım.

Qışda yatıb dincələr

Qarışqalar, ayılar.

Yatar yerin özü də,

Bir də yazda ayılar.

Buludlar səyyah olar

Dağları minə-minə,

Göylər udar səsini

Qışda dinclik naminə.

Çünki daşın, torpağın

Hər bostanın, hər bağın

Dincəlməyə haqqı var.

Nərgizin, bənövşənin,

Çəmənliyin, meşənin

Dincəlməyə haqqı var.

Dərənin, dağın, döşün,

Biçənəyin, örüşün

Dincəlməyə haqqı var.

Arıların pətəkdə,

Nəğmələrin tütəkdə

Dincəlməyə haqqı var.

Qışda şimşək buludu

Doğramaz şıram-şıram.

Guruldamaz qışda göy,

Qışda çaxmaz ildırım.

Elə ki, bahar gələr,

Buludlar susmaz daha—

Birdən kimsə oyanmaz,

Gecə yuxuda qalar,

Göylər batar günaha.

1983.

**QUŞLAR DA QAFİYƏLƏNDİ**

Başlandı günlərin yaşıl yürüşü,

Bir ülfət bürüdü bərəni, bəndi.

Dağlar sevindiyindən şərbət eylədi

Qoynuna tığlanan nabatı, qəndi.

Qışın yel atının sındı qanadı.

Niyə o cəlladın meyli qanadı?

Qəzəbdən çöllərin burnu qanadı,

Gördüm ki, küləklər pərən-pərəndi.

Təbiət şeirə, sənətə həris,

Duyğuya çevrildi dağda duman, sis.

Bulud misri oldu, bulaqlar təcnis,

Nərgizin hər kolu—bir qoşma bəndi.

Çıxdı qarışqa da, çıxdı qəhərdən

Qışı hədələdi ildırım hərdən.

Bildirçin köynəkli boz üfüqlədən

Hər elə, obaya ismət ələndi.

Toxundu torpağa ilıq bir nəfəs,

Lal buz da dil açdı, saldı haray, səs.

Şeirə o qədər artdı ki, həvəs,

Quşlar iki-iki qafiyələndi.

**BƏYAZ LÖVHƏ**

Yayda gördüm cavan idi,

Murov nə tez qocalıb.

Atlas idi, əlvan idi,

İndi bəyaz çalma çalıb.

Bəndə düşüb yaz nəsimi,

Bulud axır dağdan dağa.

O, kövrəlmiş körpə kimi

Fürsət gəzir ağlamağa.

Göydən yerə ələnir qar

Papaq-papaq, ətək-ətək.

Tez-tez qonur ağ lopalar

Papağıma göyərçintək.

Dərələrə körpü salan

Qar üstünə qar qlanır.

Təpələrdə xal-xal duman

Çadrakimi yırğalanır.

Çaylar axır xısın-xısın,

Ağ geyib ki, yaşıl çəmən.

Ona təta toxunmasın

Qışın soyuq nəfəsindən.

Bu yerlərə zədə dəysə,

Mənim könlüm çətin gülə.

Yaz gecikər, bulud isə

Xəcalətdə qalar elə...

**YARI BULAQ, YARI LİLPAR**

Allah, vaxtın hökmünə bax—

Deşib çıxıb qarı lilpar.

Günəş yerdə ocaq çatıb,

Ocağının qoru—lilpar.

Məskən salmaz yad təpədə,

Qıymaz gözə yad təpə də.

Könül verməz yad təbə də

Öz təbimin yarı lilpar.

Bu gözəllik—göz həkimi.

Hər xəstənin öz həkimi.

Mən yazığı özü kimi

Saraldıbdır sarı lilpar.

Bulaqlardan kimlər içmiş?

Bulaqların suyu kişmiş.

Bulaqlar da bar verirmiş,

Bulaqların barı—lilpar.

Həsrət adlı bir yolmuşam,

Göy boşalıb, mən dolmuşam.

Bir də gördünüz olmuşam

Yarı bulaq, yarı lilpar.

1985.

**YAD ELDƏ DƏ...**

Sinəmdəki bu qasırğa

Nə təlaşdır, nə qorxudur.

Cığırların daş düyünü

Daş sualdır, daş sorğudur.

Qızıl qaya sütun-sütun.

Pis göz baxar, pərdə tutun.

Bu gördüyümdağ—Bisütun,

Bu çay da ki süd arxıdır.

Öz yurduma qonaq oldum,

Giley oldum, qınaq oldum.

Bu dağlardan uzaq oldum,

Allah məni kim qarğadı?!

Hər yastı daş bir qavaldı,

Yaxınlaşdım cəngi çaldı.

Mən demərəm elim qaldı—

Qürbətdə də el arxadır.

**ALIŞARSAN İÇİLMƏSƏN**

Soldum, sənsiz solanmışam,

Təşnə-təşnə dolanmışam.

Xəyalınla sulanmışam,

Gur bulağım!

Yarpızlaın əsim-əsim.

Sənin səsin—mənim səsim.

Daşdan axan “Müxəmməs”im,

“Şur” bulağım!

Qar qundağa bələnmisən

Qum ələkdə ələnmisən,

Sən mürgülü naləmmisən?

Dur, bulağım!

Hara getsən, ora varım.

Lilparların ola varım.

Həzin laylam, holavarım,

Nur bulağım!

Dağa kəmər biçilmisən,

İlmə-ilmə keçilmisən,

Alışarsan içilməsən,

Zor bulağım!

1985.

**AD ÖZÜ QAÇDI SƏNDƏN**

Məktub yazdın imzasız,

Hər kəlməsi, sözü şər.

İmzalılar əlindən

Nələr, nələr çəkdilər...

Girəvə tapdı yaltaq,

Gedib quyruq buladı,

Güman azdı yolunu,

Şübhə meydan suladı.

Uydurmalar, ünvanlar

Başladı çoxalmağa.

Bir nadan da gizlicə

Keçdi “hayıf ” almağa...

Nahaq yerdən kiminsə

İsməti getdi əldən,

Bir külfətin halalca

Qisməti getdi əldən.

Ağı qara bildilər,

Suçsuz günahkar oldu;

Dost dosta düşmən dedi...

Qulaqların kar oldu.

Ləkələndi nahaqdan

Qonum, qonşu, yad adı;

Öz adını deməyə

Cəsarəti çatmadı.

İmzasızlar içində

Özünü andın özün,

Kişilikdə payın yox—

Adını dandın özün.

Beləsinə naxələf,

Nankor deyir bu vətən.

Sən adından qaçmadın,

Ad özü qaçdı səndən.

1978.

**DİALOQ**

-Ayə bir çölə çıx, Məmiş, a Məmiş!

Bilmirəm bu səndə nə adət olub,

Tirlənib yarırsan axşam düşməmiş.

-Ayə, it açıqdır, dinmə, evə keç.

-Yenə altüst vurdun—sənin itinin

Mənə hürdüyünü eşitmisən heç?

Qonşu deyilik?

-Əbülfəz!

Gecənin vaxtında xeyirdimi bəs?

-Gədələr dolanmır deyir şəhərdə,

Məni xata tapır durduğum yerdə.

-Ə, bir əməlli de, gədələr kimdir?

-Bizim gədələri deyirəm, dana!

-Lənət şeytana de, lənət şeytana!

Görəsən o boyda yek şəhərdə

Onların nələri şərik düşübdür?

-Sən öl, hirs beynimə vurub dünəndən

Yuxum gözlərimdən perik düşübdür.

-Əbülfəz, inanma, onlar dalaşmaz—

Axı alimdilər, çoxbiləndilər.

-Sən də söz danışdın, yox, biləndilər...

Elə, çoxbilmişlik deyilmi bais?

Deyirəm yaxşı ki, bisavadıq biz.

-Uşaqkən görərdin kənddə, kəsəkdə

Qolboyun olublar—qucaqlaşıblar...

-Görünür, təzədən uşaqlaşıblar.

Di tez ol, hazırlaş gedək şəhərə.

Mən də tələsdirim bizim qarını.

Gedərik, dediyin o alimlərin

Dartıb uzadarıq qulaqlarını.

Qocalar şəhərə yola düşdülər

Gecə qaranlıqda qar yağa-yağa.

İki kəndli gəldi tamam bisavad,

İki professoru barışdırmağa.

**QORXDUM Kİ...**

Fərəhin də saxta, qəmin də saxta,

Hissin, duyğuların satınalmadı.

Özün kişilikdən tamam uzaqda,

Qeyrətdən danışdın.Yox, yox olmadı.

Elə danışdın ki, qurudum gerçək.

Yaman başqalaşdın kürsüdə “əhsən”.

Səni tanımayan elə biləcək

Bizim zəmanənin peyğəmbərisən.

Beynində, qəlbində min hiylə, min kin;

Düzlükdən dəm vurdun, a özü əyri!

Dünən bu kürsüdən tərifləmişdin

İndi pislədiyin köhnə müdiri.

Əyildin o səmtə hardan əsdi yel,

Qullluqda dayandın qapı dalında.

Elmin, əqidənin yolunda deyil,

Pis yolda ağardı saç-saqqalın da.

Gendə dur, salamın haramdır, haram,

Bu gecə yatağa girmədim qəsdən—

Səndən elə zinhar, elə zinharam

Qorxdum ki, yuxuma gəlib girəsən.

**FƏRSİZ XORUZ**

Sənə baxmaq oldu aylarla peşəm,

Dedilər az bunu dənə dadandır.

Hələ ki, səsini eşitməmişəm,

Görünür görkəmin göz aldadandır.

Yatdım səksəkəli, qaldım nigaran,

Gecikib eşitdim dost danlağını.

Bir yol oyatmadın məni yuxudan,

Əgər düz demirəm, yum barmağını.

Sanardım səhərlər kim ki, çox yatır

Onu haraylayır, danlayır xoruz.

Bizim nağıllardan eşitmişdim ki,

Şahın qarnında da banlayır xoruz.

Gün keçib, ay ötüb, il olub yarı,

Bəs niyə dinmirsən, lalmısan məgər?

Beçələr banlaşır, bir utan barı—

Sənin bircə budun beş beçə çəkər.

Qorxaqsan, yox imiş təpərin, arın.

Heç haram qatmırsan şirin yuxuna.

Barı həyətdəki yad xoruzların

Durub xoruzunu ver qoltuğuna.

Qaçıb gizləndinmi? Hanı cürətin?!

De görüm bu səndə nə haldır, xoruz?

Ağzına su alıb durmusan, ətin

Başını kəsənə halaldır, xoruz!

**BU SAZ ÖZBAŞINA “KƏRƏMİ” ÇALIR**

“Kərəmi” çalardın, simlərdə hər gün

Bir vüsal ağacı dəhrələnərdi.

Əllərin o sazdan tutduğu üçün

Qəmimdən fərəh də pöhrələnərdi.

Dilavər tellərin nağıl sehrindən

Olardım tufanla güləşən kimi.

Keşişin köçünün arxasınca mən

Bəxt deyib gedərdim Xan Kərəm kimi.

Çovğuna düşərdi Kərəm Lələylə,

Evim Ərzuruma dönərdi onda.

Bağrım dəlinərdi ahla, naləylə,

Gəncədə bir ocaq sönərdi onda.

Sarılıb simləri sızıltısına

Xalı öldürməzdin harayla, küylə.

Axırda qıymazdın ürəyim sına,

Qovardın qəmimi “Göyçəgülü”ylə.

Hanı o nağıllar? Cirtdan, div harda?

Gecələr yerimə gürzələr dolur.

Oğlum, sən gedəli sazın divarda

Susmur, özbaşına “Kərəmi” çalır.

1986.

**SİZDƏN ÖTRÜ**

Balalarım, ürəyimdə

Fərəhiniz, qəminiz var.

Nə çörəkdən korluğunuz,

Nə qayğıdan kəminiz var.

Taleyimdən şəklənmişəm,

Haqq söz üsdə təklənmişəm.

Könlünüzcə köklənmişəm—

Ziliniz var, bəminiz var.

Şər xeyiri kürüyəndə

Dağdır elin kürəyində.

Hamınızın ürəyində

Təbriz, Kərkük siminiz var.

Ölüm ucuz, ömür baha,

Məndə dözüm yoxdur daha.

Birdən qəfil sel gələr ha!

Dalğaqıran gəminiz var?

Daşdan çörək qazıyıram,

Fil yükünü daşıyıram.

Sizdən ötrü yaşayıram—

Məndən başqa kiminiz var!

1987.

**XASİYYƏTNAMƏ**

Xasiyətnamə verdi

Bir nəfərə.

Tərif yazdı elə bil

Peyğəmbərə.

Bər-bəzəkli, qaymaqlı

Söz axtardı.

Əlacı olsa idi,

Kəlmələrə bal tökər,

Qənd qatardı.

Elə bil ki bu sənəd

Qonşudan

Qonşuya gedən

Paydı;

Bir az çəkinməsəydi,

Bir azca qorxmasaydı,

Qoşa nida qoyardı

Hər cümlənin sonuna.

Vərəqdəki kəlmələr

Adi göründü ona,

Gücsüz göründü ona.

Çox saf-çürük eylədi

Qəşəng-qəşəng sözləri.

Xasiyyətnamə deyil,

Tərifnamə yazdı o

Müxtəsəri.

Yazdığını göstərib,

Ona min bir dil tökdü.

Səs verəndə xəlvətcə

Adından bir xətt çəkdi.

**DÖRDLÜKLƏR**

1

Xəyalım çinartək qol-budaq atıb,

Sənli bir səadət aramaq üçün.

Təbiət əlimi şana yaradıb,

İpək saçlarını daramaq üçün.

2

Yenə də “yaz gəlir” söylədi meşə,

Sevincim qəlbimdən üzümə damdı.

Kollardan boylanıb baxan bənövşə

Yazın göndərdiyi teleqramdı.

3

Bir ulaq nə qədər yük götürərmiş!

Haqqı yox yükünə baxıb öyünə,

Onun hünərini göstərmir bu iş,

Dəlalət eyləyir eşşəkliyinə.

4

Adam da nainsaf olar bu qədər,

Bu necə təşbehdir, necə məsəldi?!

Yanımda birinə “eşşək” dedilər,

O fağır heyvana yazığım gəldi.

**POEMALAR**

**MEHDİ BUĞDASI**

**(Lirik poema)**

**Bir nadan mətləb qanınca**

**Min qanan əldən gedər.**

**Ağdabanlı Qurban**

I

Qurtarmaq bilmirdi qış

Acı bağarsaq kimi,

Qışda il əylənirdi,

Dərələr zara gəlib,

Dağlar gileylənirdi.

Budaqlar dərdli-dərdli

İnildəyən kamança.

Torpaq bahar sarıdan

Darıxmışdı yamanca.

Təzəcə batmışdı gün,

Hava hələ er idi.

Bir bəd xəbər bu axşam

Evdən evə yeridi:

“Mehdi kişi can verir”.

Ərini dalğın görüb

Çımxırdı Sona qarı:

“Nə olub, kişi, nədi?!

Məndən gizli dərdin var?”

O da dəsmal götürüb

Qulyun kimi kişnədi:

“Mehdi kişi can verir”.

Qonşuların üzündə

Yaş kədəri suladı,

İçi içindən keçən

Boz inəkdə uladı:

“Mehdi kişi can verir”.

Bircə göz qırpımında

Ağ yollar qaralandı.

Bircə göz qırpımında

Yollar yola calandı.

Haraya gedənlərin

Çoxu qoca-qarıydı

Topa-topa adamlar

Kədər salxımlarıydı.

Ömrünü toxum kimi

Torpağa, şuma səpən,

Paklığına tapınıb

Oraqdan, çindən öpən

Bir əkinçi ölürdü,

Can verirdi acından,

Can üstəydi haçandan.

Bu evin divarları

Başdan-başa dərd idi.

Qara sac xəcalətli,

Oxlov, təknə pərt idi.

Kəndi ev-ev dolaşan

Ölüm, qorxu, hədəydi.

Kənddə cavan yox idi,

Cavanlar cəbhədəydi.

Dar dəhlizə doluşan

Sərçə uşaqlar idi.

Əzrailin əlinə,

Ayağına dolaşan

Bircə uşaqlar idi.

II

İclas uzanmışdı səhərə kimi,

Tərslik dediyini deyierdi elə.

Güdaza gedənlər az deyildimi,

Durub öcəşdilər kövşənlər ilə?!

Biri qılıncladı yamacı, yalı,

Dedi: “Xeyri yoxdur taxılçılığın,

Bu gündən əkinə son qoyulmalı!”

Vəzifə hikkəli, zəmanə çılğın.

Heyrətin hardasa bərəldi gözü,

Mənəm-mənəmliyin tumar vaxtıydı.

Saya salınmadı ağsaqqal sözü,

O vaxt ağlımızın xumar vaxtıydı.

Yaxşı tanımırdıq yaxşını, pisi,

Yamana yaxşıydıq, yaxşıyla yaman.

Gürzələr o qədər sancmışdı bizi,

Görəndə qorxurduq ala çatıdan.

Qaxmayın başıma hisli gileyi,

Açar da düşmürdü şər kilidinə.

Mən ki öz gözümlə gördüm hər şeyi,

Əyrilər girmişdi düz cilidinə.

Susdu holavarlı kotanlar birdən,

Qaldı xəcalətdə yerin qar payı.

Həmin il torpağa düşmədi bir dən,

Bulud əmizdirdi yeri havayı.

Bir elə bu zərbə hayandan dəydi?

Dönüb sual ldu oraq da, çin də.

Matəm saxlayırdı, yas içindəydi

Ruzusu kəsilmiş boz bildirçin də.

Əsnəyi, əsnəyib yatdı dəyirman,

Küləklər bu dərdi çöllərə yaydı.

Əlləri qoynunda qalmışdı xırman,

Samansız mərəklər ac əjdahaydı.

Ay əmrə qol çəkən qolun qurusun,

Əkin yerlərini kol-kos alırdı.

“Satınalma çörək”, “satınalma un”

Deyəndə dilimiz topuq çalırdı.

Qanqallar kövşəndə məzələndikcə

Xəyalım dünyanı varaqlayırdı.

Aylar ilimizdən çözələndikcə

Xarallar, çuvallar arıqlayrdı.

Dəyişdi çörəyin, xörəyin tamı,

Fəsillər gözümdə vurdu baş-ayaq.

Döydü qapımızı bahar bayramı,

Buğdamız olmadı səməni qoyaq.

Qeyrət xoruzunu banladanacan

Bərəkət bizdən əydi.

Nadan səhvini anladanacan

Kəndinki kəndə dəydi.

Hökümü verəndə də tələsdin, oğlan!

Keçdiyin yolları sevib xatırla.

Yaxşı toxum üçün baban bir zaman

Dünyan gəzmişdi atla, qatırla.

Heyrətin hardasa bərəldi gözü,

Mənəm-mənəmliyin tumar vaxtıydı.

Saya salınmadı ağsaqqal sözü,

O vaxt ağlımızın xumar vaxtıydı.

Şair, öz əqidən, öz inamınla

Dağıt ümidlərə çökən bürkünü.

Ulu keçmişinə ehtiramınla

Soyundur sabahın güman kürkünü.

3

Xəstə dönüb baxdı evə-eşiyə,

Gözünə görünən kotandı, xışdı.

Əliylə”Gəl” dedi Zaman kişiyə.

Canını dişinə tutub danışdı:

“Sözümə yaxçıca diqqət yetir sən,

Ta mənim karvanım tərpənib gedir.

Toxum saxlamışam, baxıb deyərsən

Xoruz dimdiyində gətirib bir-bir.

Aclıq yaman yerdə bizi haqlayıb

Aclıq namərd şeydi, görüm yox olsun.

Babalar hər şeyi ölçüb, yoxlayıb

Baisin, bədxahın evi yıxılsın.

Bir aydır çörəyim acı tənbəki,

Ağzımda kötüyə dönübdür dilim.

Acından ölürəm, allah bilir ki,

Onun bir dəninə dəyməyib əlim.

Səni çağırdım ki, sən də biləsən--

Yatdığım döşəyi yandırır qorum.

Ondan bircə ovuc tələf eləsən,

Çatlayar qəbrim, çatlayar gorum.

Ruhum o toxumda, canım o dəndə

Ömrümün sonudur bu qış axşamı.

Bi gün səhvinizi başa düşəndə

Onu yaxşı-yaxşı səpin, yaxşımı?

Torpaq çox gözəldi, bizdən dən umdu,

O da insan kimi kövrəlir, dolur.

O, elə toxumdu, elə toxumdu,

Payızda məhsulu birəmin olur.

Unutduq torpağı, xətrinə dəydik

İndi də davadır, dar zamanadı.

Dolanmaq olardı, əkib-biçsəydik...

Toxum amanatı, dən amanatı?”

Cümlələr, kəlmələr dolaşıq düşdü,

Gördüm dodağında söz donanda.

Gecənin bağrını bir ağı deşdi,

Əzrayıl gəlmişdi aclıq donunda.

Öldü Mehti kişi, acından öldü,

Qəbrini qazdılar qar yağa-yağa.

Yazıq, nadanların ucundan öldü,

Ehsansız tapşırdıq onu torpağa.

Milyonlar öləndə hər gün acından

Şokalad yeyirdi Adolfun iti.

Dünyanın taleyi həll olan zaman

Aclıq da Hitlerlə müttəfiq idi.

Nə zəmi qalırdı, nə bağ, nə bostan,

Faşistlər torpağı tankla əkirdi.

Bir yandan top-tüfəng, bomba bir yandan

Aclıq üstümüzə hücum çəkirdi.

4

Taleyim gül vurub --kənddəyəm yenə,

Quzey də, güney də xoşgəldin deyir.

Buludlar qaldırıb məni çiyninə

Üzümdən-gözümdən öpmək istəyir.

O çən niskilimdir, dumah ahımdır,

Yoxdur xəyalımda başqa zirvələr.

Mənim məbədimdir, səcdəgahımdır

Bu yaşıl çəpkənli qaşqa zirvələr.

Haqqın, ədalətin hökmünə bax da!--

Dörd yanım sapsarı sünbüllü dəniz.

Salam, ay bildirçin, ay alabaxta!

Siz də buralarda perikmişdiniz.

Əkinə kəc baxdı çoxu bu zaman

Onlar daş əmilər, buz əmilərdi.

Sinəmi özütək dalğalandıran

İndi bu tarlalar, bu zəmilərdi.

Kövşən heç xoşlamır bəlkə ərkimi,

Bəlkə o bulaqda qismətim axmır?!

Sünbüllər sarışın gözəllər kimi

Başını qaldırıb üzümə baxmır.

Zəmili görəndə qara torpağı

Gözümdən ələnir şeh hərdən indi.

Düzü, nə gizlədim, kəndə qaçmaşı

Qənimət bilirəm şəhərdən indi.

Gördüm dönüklərin fitnə-felini,

Hönül, özgəni yox, özünü danla.

Vallah, dəyişmərəm bu dağ kəndini

Londona, Parijə, Vaşinqtonla.

Hələ nə yorğunam, nə qocalmışam,

Nazlayib, gülündən bal alıram da.

Qurban kəsməyə də bir qoç almışam--

Dönür kəndə sarı balalarım da.

Dilinə qurbanam, nə dedin, qoçaq?

--Mehdi buğbası.

Dilimdə cücərib bitən sözə bax:

“Mehdi buğdası”.

Yad deyil bu kəlmə, yad deyil bu səs.

O, qanlı-qadalı bir gündən gəlib.

Nadan yaxasını çox yırtdı əbəs,

O buğda elə bil sürgündən gəlib.

Bu sözə nə lazım artıq bər-bəzək?!

Bu sözün bəsidir öz aydınlığı.

Tələsəm, tələsəm, tələsəm gərək

Verəm bir məzara gözaydınlığı.

5

Bir vaxt burda seyrək idi qəbirlər,

İndi artıb saya gəlmir, sananmır.

Çox günahın torpaq tutub üstünü,

Çox günahgar yaddan çıxıb, qınanmır.

İllər çapıb, qayada da sınıq var,

Başdaşında daşa dönmüş qınaq var,

Bu həyatda çox imtahan, sınaq var--

Mərdlik təkcə döyüşlərdə sınanmır.

Mehdi kişi nəm topağa yan verib,

Bir obaya təpər verib, qan verib.

Mən deyəndə o acından can verib,

Nə yaxşı ki, oğlum buna inanmır.

Yanvar--fevral, 1987

**ÜMİD BANI**

**(Lirik poema)**

Ata ocağına çathaçatdayam,

Kim məni görəcək orda,mən kimi?

Qorxuram fərəhdən qəfil çatdayam

Közərmiş bir daşa su dəyən kimi.

Hələ bu dünyanı mən sevirmişəm,

Bir də alışacaq küsmüş bir ocaq.

Ata ocağına üz çevirmişəm,

Bu gecə ömrümə günəş doğacaq.

Daşlar yüyürəcək həyətimizdə,

Daşlar yüyürəcək Tərtər boyunca.

Yonca boy atacaq həyətimizdə,

Gözdağı verəcək qışa bu yonca.

Tufanlı, boranlı qış gecəsində

Açacaq mürgülü, tər bənövşələr.

Ömrümün bu xoşbəxt, xoş gücəsində

Çənnətə dönəcək Tozluq, Həfşələr.

Ürəyim--bu gecə sönməyən bir şam,

İşığa tutacaq evi büsbütün.

Bu gecə dərdimi gərək unudam

Atamın ruhunu şad etmək üçün.

Bu gecə, bu gecə getməyib huşa

Yaşanmış illərdən zövq alasıyıq.

Bacılı, qardaşlı verib baş-başa

Ata ocağında məst olasıyıq.

Şəklini xəyalın yanlış çəkdiyi

Dəvəbel dağlardan göy ilməlidir.

Bu gecə körk üçün atam əkdiyi

Qurumuş gilaslar göyərməlidir.

Hələ bu dünyanı mən sevirmişəm,

Dönəcək çiçəyə bu tufan, bu qar.

Ata ocağına üz çevirmişəm,

İtimiz üstümə cumsa, haqqı var.

“Sünbüllü, başaqlı xatirələr”

İşlədim şeirimdə bir təşbeh kimi.

Sünbüllü, saçaqlı xatirələri

Min dəfə çevirim qoy təsbeh kimi.

İnəklər örüşdən gəlməyib deyə

Anam danlayacaq məntək “azğını”,

Bu gecə yalvarıb Telli nənəyə,

Gərək bağlatdıram qurdun ağzını.

Məndən inciyəcək qohum, əqrəba,

Küsəcək həyətim,bağım da məndən.

Geri fırlanacaq vaxtın əqrəbi,

Qaçıb gizlənəcək bığım da məndən.

Bir dağ məhəbbəti yaşar dərində,

Çəndən sıyrılacaq o dağ bu gecə.

Kotan qoşacaq Qaşyerlərində.

Hodax olacağam, hodax bu gecə.

Vaxt geri dönəcək, Nə şübhə, nə şəkk!

Mamır bitməyəcək bizim barıda.

Bu gecə qəbrlər seyrəkləşəcək,

Gözdən utanacaq gözyaşları da.

Bir süfrə açacaq anam bu gecə,

Atamın əlini görüb, ay aman!

Bağrım qan olacaq, sonra gizlicə

Tutub öpəcəyəm qabarlarından.

Gah yaza, gah yaya düşəcəyik biz.

Dörd fəsil sığacaq bircə gecəmə.

Dağlara qısılıb yatan kəndimiz

Səhərin nurundan bir az gec əmə...

Bu gecə qəfil bir şimşək çaxacaq,

Doacaq dünyanın dərdi yerimə.

Bir tikə ruzumuz daşdan çıxacaq,

Dərd-qəm təpiləcək bəbəklərimə.

41-in yolları nə yaman çətin!

Min əzab göndərdi o yönü mənə.

Gedirəm qəlbimdə ulu nifrətin

İndi 44-cü ildönümünə.

Dörd il pas tutacaq sazların simi,

Toy-düyün qaçacaq kənddən, şəhərdən.

Bu gecə öpərəm qardaşım kimi

Təkqıçlı, təkqollu əsgərləri mən.

Ellər bürünəcək tamam qaraya,

Aclıq ağardacaq dişini, aman!

Bəd xəbər gələcək Yaxşı qarıya,

Didib dağıdacaq döşünü, aman!

Yad yada nə qədər gör xətir eylər!

Dastanmı söyləyim bu nəsillərə?

Məni aparacaq sərt xatirələr,

Çağasız illərə, qısır illərə.

Bu gecə, bu gecə qar yağa-yağa

Təzədən oləcək Qağa Məhəmməd,

Qocalar gedəcək qəbir qazmağa,

Qızlar götürəcək tabutu, dəhçət!

Boğub dodağında min bir ah-zarı,

Kişiyə dönəcək o çiçək qızlar.

Geyinib əyninə oğlan paltarı,

Otu, taxılı da biçəcək qızlar.

Kimin günahıymış tanrının görkü?

Nələr çəkəsiymiş bu yazıq bəndə.

Nə günə qalacaq kəndimiz gör ki,

Öküxlər hürkəcək kişi görəndə.

Qayğısız çağımız, o şən çağımız

Qalacaq hardasa bir dustaq kimi.

Bizim oyuncaqsız keçən çağımız

Bizi oynadacaq oyuncaq kimi.

Yerə sinəcəyəm bildirçin kimi,

Kövşənlər izimdən naxışlanacaq.

Kiçik bir tiyəni tutub çin kimi,

Başaq edəcəyəm, bir heyvə başaq.

Dönəcək gözümdə qara qoşuna

Çörəksiz günlərin qara qatarı.

Dönəcək gözümdə simurq quşuna

Əmimin un yüklü qara qatırı.

Göyə sovrulacaq evlər, körpülər,

Dənizlər yanacaq adalarıyla.

Bu gecə dünyaya gələn körpələr

Addaş olacaqlar atalarıyla.

Əzmimiz gəzəcək bütün dünyanı,

Vətən köklənəcək qeyrət, ar üstdə.

Şəhid oğulların müqəddəs qanı

Laləyə dönəcək bəyaz qar üstdə.

Ürək var içində qar gəz, buz ara,

Bu gecə xəyalın səmtinə bir bax--

Cehiz xalçasını çəkib bazara

Bir batman taxıla satan olacaq.

Haqqın qulaqları bizi eşitdi,

Ədalət, dəyanət çaldı qələbə.

İnsanlar, məsləklər çeşid- çeşiddi--

Salmayaq hamını eyni qəlibə.

Qəzəb sızıldatdı könül tarını,

Hitlerdən dəhşətli düşmənlər vardı.

Ölən döyüşçünün yadigarını

Bronlu bir alçaq rüşvət alardı...

Yadıma düşəcək yenə yan-yörəm

Bir daş-qaş beş-altı lavaşdan ucuz.

Var-dövıət yığacaq göz görə-görə

Min cildə, min dona girən binamus.

Bişirib içində alovun, odun,

İlahi, bədəni az sınağa çək.

Ərini, oğlunu itirən qadın

Sabaha ümüdü itirməyəcək.

Fəlakət bizimlə bacarmasa da,

Yaramız günbəgün endi dərinə.

Zəmimiz arabir cücərməsə də,

Biz ümüd cücərtdik toxum yerinə.

Susub lal olacaq birdən top, tüfəng,

Sevinc bürüyəcək Vətən mülkünü.

Mənim bu gecəmə qonaq gələcək

Qələbə müjdəli qələbə günü.

Bu gecə yatmayam gərək bircə an,

Piyada yol gedəm hardan haradək.

Torpaq azad edən, yurd azad edən

Əsgərin əlindən öpəm mən gərək.ə

Uşaqlıq çağımız qəm, kədər görüb,

Zülmət gecələrin ümüd banıyıq.

Uşaqlıq çağımız dəhşətlər görüb,

Biz də müharibə veteranıyıq.

Atalar yaşayır pöhrələriylə,

Eşq olsun onlara bu həyat üçün!

Analar oxudu cəhrələriylə--

Həkimik, alimik şairik bu gün.

Hələ bu dünyanı mən sevirmişəm,

Bu dünya gözəldir gör necə, qardaş!

Ata ocağına üz çevirmişəm,

Möcüzə olacaq bu gecə qardaş!

1985

**QIZILGÜLÜN TİKANI HAQQINDA**

Ballada

Qızılgül! Ətrinə, zərifliyinə

Nəğmələr qoşulub saysız-hesabsız.

Bir qıza “gül” deyib tərifləyəndə

Ləçək dodağından pay verib o qız.

Gözəllər çox üzüb tərif gölündə--

Yanaq--gül, şəbnəm də--buxaqdaki tər.

Xoşhallıq görəndə qızda, gəlində

Şairlər getdikcə şirnikləşiblər.

Misranın əvvəli, sonu gül-çiçək,

Min adın içində bir ad tutmuram.

Qızılgül, tərifin yerdən-göyədək,

Bununçün heç kəsə irad tutmuram.

Pisləyib, pisləsin pisi şairlər,

Şeirin zəlzələsi, təkanları var.

Səni vəsf edəndə bəzi şairlər

Deyiblər, heyif ki, tikanları var.

Beləsi gəzməyib bəlkələr ilə,

Beləsi tufana ayazdan baxıb.

Duelə çıxardım belələrilə,

Beləsi həyata dayazdan baxıb.

Məni yaxşı eşit, yaxşı duy, anam!

Şair həqiqətdən gərək barına.

Mən də gözəlliyi sevən, duyanam,

Di gəl ki, vurğunam tikanlarına.

Bezib tikanından, nur əmdik nardan.

Tikansız gül gəzdik çöldə, çəməndə.

Yəqin bu sözümü eşidən nadan

Hamlet dəlliyi tapacaq məndə.

Xatırla, sözümü sal hər gün yada--

Güclülər gücsüzü tapdayar, əözər.

Tikansız millətlər olub dünyada,

Özündən, dilindən qalmayıb əsər.

Qızılgül! Tikanın hazır yarağın.

Həyat keşməkeşli, ömür çətindi.

Tikansız olsaydın, vallah, sorağın

“Qırmızı kitab”dan gələrdi indi.

Bir ömür sənintək yaşayam sərvaxt,

Öləndə tikan da bitirsin gülüm.

Şairlər nazıyla oynayır hər vaxt

Tikanlı sözün də, ay qızılgülüm.

Məni həmdəm götür tikanlarına,

İndidən söz tapım inkir-minkirə.

Qeyrətdən cücərən tikanlarına

Alqışlar deyirəm gündə min kərə.

1986

**ORİJİNALDAN SEÇMƏ**

**TƏRCÜMƏLƏR**

**66-çı SONET**

**B.Şekspir**

Cana doyub bu dünyadan dinc bir ölüm haraylaram:

Dilənçilik edir indi çünki insan ləyaqəti;

Yetər, dindi gərəksizlik gərəklitək,yetər tamam;

Yetər, yasaq eylədilər yer üzündə sədaqəti;

Yetər, şərəf paltarında şərəfsizlik daldalandı;

Yetər, qızıl bəkarəti təhqir oldu zaman-zaman;

Yetər, yetər zəkalını zəkasızlar avam sandı;

Yetər, gücü qandallayıb, gücsüz etdi axsaq dövran;

Yetər, çəkib dilçəyini susdurdular istedadı;

Yetər, elmə, kamala da alimciklər çıxdı yiyə;

Yetər, təmiz sadəliyin sadəlövhülük oldu adı;

Yetər, dezlük əsir düşdü paxıllığa, əyriliyə.

Cana doyub bu dünyadan, nə ölərdim! Ölmürəm mən,

Ay sevgilim, qıymaram ki, bu dərdləri tək çəkəsən.

\* \* \*

Gül-çiçək fəslində, günün birində

Mərsin ağacının həndəvərində

Min oyun çıxarır vəhşi heyvanlar,

Quşlar cəh-cəh vurur--toy var, busat var.

Hər bir şey unudub dərdi, kədəri.

Yalnız sarı bülbül nə vaxdan bəri

Ötür qəmli-qəmli, halı pərişan,

Sızlayır, inləyir köksündə tikan.

Sınıq bir rübabtək səslənir, dinir,

Uğursuz bəztindən şikayətlənir.

əgər hünərin var, di gəl ağlama!--

A bülbül, zarıma, ağlama, bəsdir.

Belə fəryad etmək axı əbəsdir.

Ağaclar onsuzda dərdini bilməz,

Sənə vəhşilərin yazığı gəlməz.

Onlarda hiss varmı duyalar səni?!

Oxuma o dərdli, qəmli nəğməni.

Qulaq as, bax quşlar sevinir hamı,

Onlar kədərinə şərik olarmı?

Birisi millənib ləkəsiz göyə,

Birisi çəkilib sakit guşəyə.

Dərdinə, qəminə məhəl qoymur heç,

İndi sərçələr də səni saymır heç.

Pandion sağ deyil dərdini bilə.

Dostların qəfəsdə çürüyür hələ.

Mənim də taleyim kəmdir, əzizim!

Bəxtimiz elə bil əkizdir bizim--

Çüki üzümüzə əvvəl gülüb o,

Bizi aldadıb o, kələk gəlib o,

Hər üzə gələndən dost olmaz, axı,

Düşməndəndə pisdir dostun yaltağı.

Yaltaqdan nə sirdaş?! Nə deyir desin,

Yaxın həmdəm tapmaq çətindir, çətin.

Dostun da çox olar pulun olanda,

Fəqət kasıblasan, bülbülüm, onda

Dar gündə əl tutmaz sənə bir nəfər.

Daşılar başından saxda həmdəmlər.

Xoş gündə dostluqdan dəm vuran insan

Dar gündə zövq alar göz yaşlarından.

İsrafçılıq etsə əgər bir nəfər,

“Səxavətli” deyib tərif edərlər.

“Onun krallığa ləyaqəti var”--

Onu bu sözlərlə tovlayır onlar.

Əgər bir qadına meylini salsa,

Tapıb gətirərlər göydə də olasa.

Amma bircə dəfə gülməsə bəxti,

İtsə həmişəlik şanı, şöhrəti,

Əvvəllər iltifat göstərən bir kəs

Ona yaxın gəlib daha dost deməz.

Bilirsən əsil dost harda sınanır?

Çətində sınanır, darda sınanır.

Ağlasan, dostunda ağlasın gərək,

Yatmasan, yatmasın o da sübhətək.

Dərdini, qəmini öyrənib bir-bir,

Onu sənin ilə bölüşməlidir.

Yəqin ağlayırsan bunun üçün sən--

Dostunu düşməndən seçə biləsən.

C. Q. Bayron

Kaş yenə qayğısız bir uşaq olam

Yenə də dağ yelləri saçımda gəzə.

Gah dəniz sevinci qəlbimə dola,

Gah da nəğmə deyəm dərəyə, düzə.

Lovğa sakson hara, dağ oğlu hara?!

Biri təkəbbürlü, biri azad, şən.

Dalğayla döyüşən sərt qayalara

Vurular dağ oğlu doğulan gündən.

Tale, nəyə lazın qondarma şeylər?!

Qoy qalsın özünə bu şöhrət, bu şan.

Namərdəm yaltağa əl versəm əgər,

Mənim zəhləm gedir mütü qullardan,

At məni dağların qucağına sən,

Ömrün ilk çağını yaşayım birdə.

Qayalar diksinsin dalğa səsindən,

Dolaşım gəncliyim ötüşən yerdə.

Yaşım az olsa da, hiss edirəm mən

Üzümə hec zaman gülməz bu həyat.

Qaranlıq kölgələr gizlətdiyindən

Öldüyümüz günü bilmirik, heyhat.

Haçansa bir yuxu görmüşdüm, deyim

Dünya sehr dolu, sevgi məsgəni.

Ey acı həqiqət, qəlbimə dəyib

Niyə o yuxudan oyatdın məni?

Sevdiyim kəsləri apardı zaman,

Dağıldı başımdan gənclik dostlarım.

Arzusu, ümüdü puç olduğundan

Könlümün qəm simi çəkilmiş tarım.

Badə qaldıranda məclisdə bəzən,

Qəmim bir anlığa əriyir guya.

Hərdən qabarsada sinəm nəşədən.

Ürəyim təklikdən darıxır, dünya.

Zənginlər toplaşır işrətə, kefə,

Onları dinləmək ürəyə bir yük.

Çeynənər tərifli sözlər hər dəfə,

Nə dostluq bilinər, nə düşmənçilik.

Tale, geri qaytar o az dostları,

Məcazıma uyğun, yaşıma uyğun.

Bu qəmli şənlikdən mən gecə yarı

Qaçıb uzaqlaşım qoy arğın-yorğun.

Sən də, dilbər qadın! İmanım, dinim!

Ümüdüm, təsəllim! İnan allaha,

Elə buz olub ki, ürəyim mənim,

Təbəssümündən də doymuşam daha.

Peşiman olmazdım, olmazdım yenə,

Bu toylu-büsatlı Əzabı bu gün

Atardım Ləyaqət, Dinclik naminə,

Lal bir səadətə qovuşmaq üçün.

İnsan olan yerdən qaçardım, fəqət

Bəşər övladına deyiləm düşmən.

Uzaq bir dərədə, ah necə, xəlvət

Bir qaya köksünə baş qoyaram mən.

Həsəd aparıram indi quşlara--

Qumrutək qanadım olsaydı əgər,

Əngin səmaları mən yara-yara

Uçardım sakitlik tapana qədər.

P. B. Şelli

**GECƏN XEYRƏ QALSIN**

Bu gecə madam ki, hicran gətirir--

Xeyir hardan oldu--o ki qəmdi, qəm.

Gəl qalaq bir yerdə, gülüm, eşit bir--

Deyim ki, xeyrə qaldı bu gücəm.

Sənsiz xeyir hanı, səadət hanı?

Xəyalın yanımda hey qanad çalar.

“Gecən xeyrə qalsın” söyləmə, canım

Gecəm yalnız sənnən xeyrə qalar.

İki sevən qəlbin səhərə qədər

Gecəsi xeyirlə keçirsə əgər,

Onlar bi-birinə demir heç zaman:

“Gecən xeyrə qalsın”, ey sevgili can!

**ŞİVƏN**

Küləyin səsində dil açır kədər,

Ötən nəğmə deyil, qəm ahəngidir.

Külək sızıldayır səhərə qədər...

Bu fəryad göylərin matəm zəngidir.

Tufanın göz yaşı dönüb leysana,

Ağaclar saçını yolur, baxsana.

Kahalar, dənizlər, qoparır şivən--

Haqq yozdur dünyada çünki zərrəcən.

**SOLMUŞ BƏNÖVŞƏ**

Xatirəyə dönmüş, ləzzəti getmiş

Opüşlərin kimi solub bu çiçək.

Hüsnünə bənzəyən görkəmi itmiş,

Hüznlü, pərişan olub bu çiçək.

Büzüşüb duyğusuz bir bədən kimi,

Yatır viran olmuş sinəmdə hələ.

Bu gül təhqir edir odlu qəlbimi

Bomboz soyuqluğu, sükutu ilə.

Göz yaşım bu gülü diriltməz, axar...

Nəfəsi toxunmaz bir daha mənə.

Bəxdimin nə qədər oxşarlığı var

Onun şikayətsiz, lal taleyinə!

**YAY VƏ QIŞ**

Yayın cırhacırıydı, isti qızmar gün idi,

Aydın, parlaq, gülərüz, məsti-xumar gün idi.

Ağ bulud karvanını şimaldan əsən külək

Ügüqlərdən qovurdu, haylayırdı sürütək.

Cilvələnib açıldı buludun arxasından

Əbədiyyat dünyası, ləkəsiz bir asiman.

Günün altında gördüm bir bayram şənliyi var,

Süvinirdi zəmilər, çaylar, çöllər, göy otlar

Söyüdlərin yarpağı göyə güzgü tuturdu,

Xəfif bir meh onları asdaca oxudurdu.

Qış idi: o, gələndə yazıq zavallı quşlar

Lal olurlar meşədə, gözləyirlər biqərar.

Tamam örtür çayların, göllərin üstünü buz,

Balıqlar buzun altda yatır hissiz, duyğusuz.

Dönür gölün dibində qayaya, kərpicə lil,

O kəsin ki varı var, susuz deyil, ac deyil

Onuda öz evində üşüdür şaxta,boran.

Yazıq evsiz dilənçi, halına varmı yanan!

**P. B. Şelli**

**MƏHƏBBƏTİN FƏLSƏFƏSİ**

Çeşmələr çaylara, çaylar ümmüan,

Külək də küləyə qovuşur hər an.

Bir ülfət duyulur baxsan hər yana,

Ölməz bir qanunu yaşadıpr cahan.

Qovuşmaz eşqidir bu bəxtiyarlıq,

Şirin bir duyğudur ülvü, müqəddəs.

Tək-tənha yaşayır de hansı varlıq?!

Biz niyə, biz niyə qovuşmayaq bəs?

Dalğalar qol-boyun gəlir sahilə,

Dağlar öpüş alır göyün üzündən.

Bir çiçək çiçəyə xor baxsa belə,

Onun günahını əfv etmərəm mən.

Günəş bu torpağı qucmayır əbəs,

Ay öpür dənizi, görmürsən məgər!

Bu ləzzət bir qara qəpiyə dəyməz

Sən mənim üzümdən öpməsən əgər.

P. B. ŞELLİ

ANARXİYA MASKARADI

Poema

Mən İtaliyada yuxuda ikən

Bir səs qulağıma gəldi dənizdən.

O səs şeiryyətin mənzərəsini

Durub seyr etməyə çağırdı məni.

Yolda qətli gördüm--üzdən səmimi,

Maska geyinmişdi Kastiler\* kimi.

Fəqət gizlənmişdi zalımlıq onda,

Yeddi bədheybət it vardı yanında.

İtlərin hamısı zəhimli, harın

Kefləri yamanca sazdı onların.

İnsan ürəyini torbadan bir-bir

Çıxarıb itlərə tullayırdı o,

İtləri ürəklə yallayırdı o.

Sonra hiylə gəldi, Eldontək\*\* o da

Samur dərisindən olan paltarda.

Ağladı, bu işdə mahirdi yaxşı,

Dəyirman daşına döndü göz yaşı.

Onon dövrəsində gəzib dolanan,

Axan göz yaşını mirvari sanan

Uşaqlar baş yarır, dalaşırdılar,

Onun ayağına dolaşırdılar.

Əlində Bibliya--müqəddəs kitab,

Üzündə-gözündə zülmət, ixtilaf

Bir timsah belində yaltaqlıq bu an

Gəlib Sidmayttək\*\*\* ötdü yanımdan.

Şuluqluq, Təxribat min cürə adda

Oyun çıxarırdı bu maskaradda.

Maska taxmışdılar gözlərinədək

Hakimlər,cəsuslar, Yepiskoplartək.

\_\_\_\_\_\_

\*Kastıler Robert--19-cu əsrin əvvəlində İngiltərədə

Dövlət xadimi.

\*\*Eldon--1801-ci ildən 1827-ci ilə qədər kiçik fasillərlə

İngiltərənin lord-kansleri olmuşdur.

\*\*\*Sidmayt--1801--1804-cü illərdə Baş Nazir olmuşdur.

Sonra Anarxiya gəldi arxadan,

Bir ağ at minmişdi üstü xal-xal qan.

Çöhrəsi solmuşdu dodağa qədər

Apokolipsdəki\* ölümdən betər.

Bəşında tac vardı şahlara məxsus,

Əlindəki əsa--parlaq bir ulduz;

Binları oxudum baxışlarından:

“Allaham, Kralam,Qanunam, inan”.

İngilis yurdunda çox sürətlə o

At sürdü saxta bir əzəmətlə o.

Al qandan yaranmış bataqlıqları

Basıb ayaqladı onun büqarı.

Yenilməz, böyük bir ordusu vardı,

Gedəndə torpağa lərzə salardı.

Hər əsgər bir qılınc tutmuş havada,

Kral qulluğunda durmuş davada.

Xaraba bir yurdda gəzib pürvüqar

Onun şərabından sərxoş olanlar

Salıb yollarını dağdan, dərədən

Fatehtək keçdilər İngiltərədən.

Geridə şəhər, çöl, su, ada qaldı;

Paqent torpağı da arxada qaldı.

Hər yanı talayıb süpürdü onlar,

Sonra da, Londona at sürdü onlar.

Sarsıtdı obanı, eli bu xəbər,

Kədərlə döyündü, vurdu ürəklər;

Anarxiyanın gur qudurğan səsi

Qorxuya, dəhşətə saldı hər kəzi.

Böyük bir iltifat göstərib ona,

Canilər çıxdılar tez pişvazına.

Nəğmə də qoşdular o ürəksizə:

“Allahsan, Qaninsan, Kralsan bizə.

\_\_\_\_\_\_

\*Apokolips-- insanın faciəli gələcəyindən mistik bir formada

xəbər verən dini kitab.

Səni gözləməkdən, Ulu hökümdar,

Yedi gözümüzün nurunu yollar.

Cibimiz bomboşdur, qılınclar qında,

Bizə şöhrətdə ver, qızıl da, qan da?”

Hamı bir ağızdan dindi bu zaman:

“Allahsan, Ağasan, Kralsan, inan.

Adın pak, müqəddəs olduğu üçün

Gəlib baş əyirik qarşında bu gün.”

Anarxiya durub müqəvva sayaq,

Bizim kralların sarayları da,

Bu dövlət, bu taxr-tac, bu yer, bu topaq,

Zərli libaslar da onun olacaq.

Xəzinə, Qala da tutulsun deyə

Aldı qullarını səfərbərliyə.

Sonra hazırlaşdı tədbirli ağa

Satqın parlamenti qarşılamağa.

Xəstə bir qız gəldi, qız yox, bir meyit

Astadan adını söylədi: Ümid.

Fəqət bənzəyirdi Ümidzizliyə,

Ağladı, naləsi ucaldı göyə:

“Zaman--mənim atam...Gəl ki dünyada

Xoş gün deyə-deyə qocaldı o da.

Bir baxın, dayanır sarsaqlar kimi,

Titrəyir əlləri yarpaqlar kimi.

Yazığın bir xeyli övladı vardı,

İndisə yerləri soyuq məzardı.

Hamısı uyuyur orda mükəddər,

Tək məndən savayı. Kədərdir, kədər.”

Qızcığaz küçədə gəlib yaxına

Yıxıldı atların ayaqlarına.

“Gəlib çatsın”, dedi o solğun ziya,--

Həm qətl, həm hiylə, həm Anarxiya.”

O qızla düşmənin tən ortasından

Bir surət, bir işıq, bir dəstə duman

Yüksəldi dərədən qalxan buğ kimi,

Onlara mən misqal, zərrə deyimmi?

Sonra o ilğımlar göz qamaşdıran,

Nərəsi göylərin bağrını yaran,

Fırtına püskürən bulud oldular,

Pəhləvan oldular, bir od oldular.

Kirləşib Kabusa çevrildi onlar,

Zirehi gürzətət parladı par-par.

Qılınc qanadları şimşəkdi, şimşəl;

Rəngi də günəşli yağış rəngitək.

Dəmir papağında nurlu bir ələm--

Parlaq bir səyyarə göründü bu dəm.

Qızıl bir səhərin al şəfəqləri

Leysan yağışıtək bürüdü yeri.

O kabus şığıyıb yel kimi birdən

Ötdü adanların başının üstən.

Yuxarı baxanda hamı bu zaman

Nə görsə yaxşıdır--bomboş asiman.

Necə ki, May gələndə gül-çiçəklər oyanır,

Pərişan bir gecədə ulduzlar göydə yanır,

Necə ki, dağlar qopur coşğun qasırğalarda,

O hara ayaq basdı, Zəka yarandı orda.

Ayaqlar altına salınmış kəslər

Qana batmışdılar topuğa qədər.

O qız libasında görünən Ümid

Piyada gəzirdi çox sakit-sakit.

Pislikdən süd əmən sərt Anarxiya

Sərildi ölümtək o tay, butaya.

Ölümün köhləni külək sayağı

Şığıyıb əzdikcə daşı, topağı

İtdi toz içində bir dəstə yağı.

Bir işıq parladı, ona bu anda

Duyğular yer verdi öz qucağında.

Bir səs yaxınlıqda haray qopardı,

O səsdə həm qorxu, həm fərəh vardı.

Köksünə ələnən al qanı, qəmi

Hiss edib narahat bir an kimi

İngilis oğlunu yetirən torpaq

Tir-tir titrəyirdi çalxalanaraq.

Onun yz-gözünü bürüyən al qan

Dil açıb danışdı, dindi bu zaman.

Acı bir kəlməyə döndü hər gilə,

Qəlbində bu sözlər axdı hiddətlə:

“ey şərəf varixləri, ey ingilis ərləri,

Yazılmamış dastanın siz ey hünərvərləri,

Yenilməz bir andan xeyir-dua alanlar,

Bu torpağa, bu elə ümüd, arxa olanlar.

Yuxudan aslantək ayılın bu gün,

Qalxın, şəbnəm kimi torpağa tökün,

Sizi qarmalayan o zəncirləri

Siz çoxsuz, düşmənin azdır qədəri.

Azadlıq nədir, nə ? Bir deyin bunu.

Yox siz köləliyin nə olduğunu

Yaxşı bilirsiniz, çünki dünyada

Sizdən törəyibdir bu ad, bu səda.

Bir qarın çörəkçün hər gün çalışmaq--

Budur köləliyin mənası ancaq.

Köləlik--bir təhər ötən ömür, gün;

Yaşamaq--zalımı yaşatmaq üçün.

Müstəbdlər üçün bilin, bilin siz

Dəzgah, kotan, qılınc, kürək, belsiniz.

Həm sizdən alınan çörək, su, paltar;

Həm də ki sizinlə qorunur onlar.

Ananı balanı salıb taqətdən

Köləlik iynəyi saplayır qəsdən.

Qışda başlayanda çovğun, boran, qar

Soyuqda lüt-üryan can verir onlar.

O sizi, həyatı əyləncə bilən

Varlının yanında yatıb dincələn

İtinə atdığı çörək nədir ki,

Ona həsrət qoyub: bu, dəhşətdir ki.

O, meydan verir ki, Qızıla, Pula

Qazanc başdan aşa, birə min ola.

Gəlir əvvəlkindən çox olsun gərək,

Axsın xəzinəyə pul ətək-ətək.

Saxta pul--varlının imanı, dini.

Zati aliləri xəyanətini

Ləyaqətli bir şey sandınız bu gün

Torpağın indiki varisləriçün.

Köləlik müti qul etməkdir sizi,

Köləlik məhv edir iradənizi.

Ağa mənliyini alır əlindən,

Desə: Sür dərəyə, gərək sürəsən.

Sizsə gileylənib inildəyəndə

Düşmən at oynadır doğma vətəndə.

Yoxdur namusunuz, yoxdur arınız--

Qalıb ayaq altda qadınlarınız,

Onlara çilənən al qandır yalnız.

Köləlik ki, belə yandırır sizi

Gərək qəlbinizdə intiqam hissi

Yanıb alovlansın, coşasınız siz,

Gücünüz var, amma tərpənmirsiniz.

Yorulmuş quşlarda belə qayda var--

Gəlib yuvasında dincəlir onlar.

Vəhşilər nədir ki, boranda, qarda

Özünə yem tapır mağaralarda.

Ulaqlar, donuzlar ölən günəcən

Yeyir tövlələrdə otdan, ələfdən.

Bütün canlıların öz yuvası var,

Təkcə ingilislər evsiz qalıblar.

Kpləlik budur, bu; vəhşi insan da,

Qəfəsə salınmış dilsiz heyvan da

Dözməz bu halətə, dözürsünüz siz;

Onlar belə bəla görməyib hərgiz.

Azadlıq, nəsən bəs?--Buna inan sən

Bu canlı meyitlər qəbirlərindən

Cavab versəydilər, elin nə dərdi;

Düşmənlər kölgətək köçüb gedərdi.

Bir fırıldaqçının dediyi təki

Nə ötən kölgəsən, nə də, nə də ki,

Mənsəb kahasında əks olan bir ad.

Sən nə çəhalətsən, nə də xürafət.

Çörəksən, nemətsən zəhmət çəkənə,

İşləyib, çalışıb qan-tər tökənə.

Mənası çox dərin, sevinci min-min

Açıq süfrəsısən halal bir evin.

Ayaqlar altında qalanlara sən

Paltarsan, ocaqsan, susan, çörəksən.

Qalıb şöhrətimiz bu gün kölgədə,

İngiltərədəki aclıq bəlkə də

Tapılmaz heç yerdə, heç bir ölkədə.

Varlı qurbanını yıxıb, boynuna

Bassa ayağını, əngəlsən ona.

Sən imkan görməsən, dünyada heç kəs

Əfi ilanıda tapdaya bilməz.

Haqsan, qanunların ülvü, müqəddəs;

Onlar heç vaxt pula satıla bilməz.

İngiltərədəki qanunlar kimi,

Səninçün insanlar eyni deyilmi?!

Zəkasan, ağılsan--azad bir insan

Heç vaxt düşünməz ki, küfr danışan

Adamı, keşişlər uydurduğutək,

Allah cəhənnəmə vasil edəcək.

Sən Dinclik deməksən. Tiranlar hər gün

Birləşib, odunu söndürmək üçün

Qan tökdü, pul tökdü o Qaliyyada;\*

Əlindən belə iş gəlməz dünyada.

İngilisin qanı, alın təri bəs

Axıb selə dönsə, əsər eyləməz?

Onda sönməzsənmi sən, ey hürriyyət?

Yox, tamam sönməzsən, solarsan fəqət.

Ülvi məhəbbətsən, sənin hər zaman

Varlılar öpmülər ayaqlarından.

Yolunda xərclənir guya dövlət, var;

Guya ki, tək səni axtarır onlar.

\*Şelli əksinqilabçı koalisiyanın Fıransaya qarşı

Müharibəsini nəzərdə tutur.

Guya xərc qoyulan qanlı döyüşlər

Tək sənin naminə olur bu qədər.

Hiylə, pul gücünə, silah gücünə

Əslində ağalıq saxlanır yenə.

Zəka, Poeziya, Elm və Ürfan

Nurlu bir çıraqdır ilk yaranışdan.

Onlar qoymaz kasıb dönəbədönə

Lənətlər yağdırsın öz taleyinə.

Dünyanın ziynəti, yaraşığı--sən.

Cəsarət, Mərhəmət, Dözüm düməksən.

Elə hünər göstər çatmasın qəti

Səni vəsf etməyə sözün qüdrəti.

Gülzar bir çəməndə, geniş bir düzdə

Bir məclis düzəltdin xürrəm, ahəstə.

Axışsın oraya qoy qatar-qatar

Cəsus, mərd insanlar, azad insanlar.

Başınız üstəki mavi ənginlik,

Ayaq basdığınız hər çəmən, hər dik...

Əbədi nə varsa bütün dünyada,

Baxıb şahid olsun bu toy-busata.

Gəlsin bu torpağın hər bucağından,

Hər bir daxmasından, hər ocağından

Bütün ömrü boyu kədər yeyənlər,

Qonşunun qəminə “qəmim” deyənlər,

Zümün pəncəsində inildəyənlər...

Qoy çıxsın qaranlıq daş zindanlardan

Üzündən meyttək srılıq yağan

Cavanlar, taleyi qara gəlinlər,

Soyuqdan, ağrıdan zara gələnlər.

Gəlin, ürəkləri şan-şan eyləyən,

Dərddən, ehtiyacdan üsyan eyləyən

Əliqabarlılar çalışan yerdən,

Həyat qığılcımı alışan yerdən.

Gəlin, külək kimi əsib çağlayan

Qəlbə qəm gətirən, qəlbi dağlayan,

Elinin nələsini hər saat, hər an

Özündə əks edən gur saraylardan.

Gəlin, zər-ziynətdən alışıb yanan

Zəngin salonlardan, gen salonlardan--

Yəqin ki, orda da bir-iki nəfər

Fağıra, kasıba mərhəmət eylər.

Qızıl bahasına, qan qiymətinə

Alınmış, satılmış vətənin yenə

Qeydinə qalanlar, qan-tər tökənlər,

Siz, ey min müsibət, bəla çəkənlər!

Axışıb toplaşın bu məclisə təz,

Göylərə səs salın qoy təntənəniz.

Deyin:”Azad olaq bu gündən gərək

Allahın əzəldən xəlq etdiyitək.”

Sadə sözləriniz qoy xəncər olsun,

Kəsərdə qılınca bərabər olsun.

Sipərə bənzəsin qoy hər kəlməniz,

Həmişə onlara arxalanın siz.

Tiranlar qorxudan əssinlər zağ-zağ,

Rədd olub getsinlər; gülsün bu torpaq.

Şöhrətli qoşunlar atıb mənsəbi,

Yox olsun qurumuş bir dəniz kimi.

Muzdu topçular da elə o zaman

Əkilib getsinlər torpağınızdan.

Təkər, nal səsi göyə ucalsın,

Ölmüş torpaq, hava qoy cana gəlsin.

Tuşlansın süngülər, parlasın par-par...

İngilis qanına batmağa onlar

Hərislik göstərib yansın şam kimi,

Çörək arzulayan ac adam kimi.

Qəlbinin odunu qoy belə gündə

Ölüm dənizindən, yas dənizindən

Söndürmək istəyən süvarilərin

Qılıncı ulduztək alışsın min-min.

Durun qollarınız döşlərdə çarpaz,

Döyüşdə silahdır onlar, basılmaz.

Düşməni baxışla didin, dayanın;

Sıxlaşın meşətək, mətin dayanın.

Süvari ordunun, belə sürətlə

Adını dillərə salan Vəlvələ

Vecə alınmayan kölgətək bu an

Qorxmaz dəstənizin ötsün yanından.

Doğma yurdunuzun öz qanunları

Pis, yaxşı--yaşasın, sevin onları.

Qoy onlar arxalı dağ kimi olsun,

Haqqın, ədalətin hakimi olsun.

Bu qoca tarixin hər sınağından,

Hər keşməkeşindən üzü ağ çıxan,

Zəkadan, ağıldan, hünərdən doğan

Qədim qanunların Azadlıq səsi

Zəfərdən zəfərə səsləsin sizi.

Ölkədə müqəddəs qanun-qaydanı

Pozan insanların olmaz vicdanı.

Arada axan qan sizə yox, ancaq

Düşmənə ən böyük ləkə olacaq.

Zalımlar cəsarət etsələr əgər,

Qoyun aranızda atda sürsünlər;

Kəssinlər, assınlar, şallaqlasınlar,

Kefi nə istəyir etsinlər onlar.

Durun məğrur-məğrur, gözünüzdə kin;

Nə qorxun, nə çaşın, nə də çəkinin.

Baxın, qəzəbləri sönənə qədər

Cəlladlıq eyləyib al qan töksünlər.

Biabır olaraq onda hər alçaq.

Hardan gəlibdirsə, ora qaçacaq.

Düşmənin tökdüyü günahsız qan da

O vaxt görünəcək yanaqlarında.

Hər qadın nifrətlə onları bir-bir

Uzaqdan barmaqla göstərəcəkdir.

Onların tanışa-bilişə qəti

Salam verməyə də çatmaz cürəti.

Aldanıb, Dəhşətə keşik çəkənlər,

Azacıq namusu olan hər əsgər

O alçaq dəstədən döndərəcək üz,

Sizə meyl edəcək şəksiz, şübhəsiz.

Ötəri həvəstək, qanadlı antək,

Uzaqda səslənən sərsəm vulkantək

Tərk edib gedəcək onda hər yanı

Bu millət qırğını, insan qırğını.

Bir gün əsarətin fəlakəti tək

Bu sözlər hayqırıb nərə çəkəcək,

Girib insanların ürəklərinə,

Təkrar olunacaq dönəbədönə:

“Oyanın, şir kimi qalxın yuxudan,

Çoxlaşın--nə hesab bilinsin, nə san.

Qalxın, silkələnin, belə yaramaz,

Şeh kimi tökülsün bu zəncir, bu pas,

Siz--saysız-hesabsız düşmənlərsə az”.

**Henri Lonqfello**

Çoxdandır arzumun həsrətindəyəm

Onun nə özü var, nə də izi var.

Gözümə görünən hər addımbaşı

Həmin o kölgədir, həmin o divar.

əllərim, əllərim, qara əllərim,

Qubarlı əllərim, yara əllərim,

Söküb o divarı tapın arzumu,

Güldürün məni.

Döyüşdən nə qorxum, nə də yan durum

Yox olsun o duman, yox olsun o sis,

Onların yerində günəş yandırın,

Yandırın arzumun günəşini sız.

**TƏMİZ AD (Müəllif: V.Şekspir, Good name)**  
  
İstər kişi olsun, istərsə arvad  
Onunçün şərəfdir ləkəsiz bir ad.  
Mənim pul kisəmi oğurlayan kəs  
İnanın heç bir şey qazana bilməz.  
Mənim aləmimdə pul, mal, heç nədir  
O, bu gün məndədir, sabah səndədir.  
Fəqət deyiləsi bir sözüm də var  
Ləkəsiz adıma qara yaxanlar,  
Gəlirsiz qazancsız sözlər söyləyir  
Məni el içində bədnam eyləyir.

ƏNVƏR RZA

NƏ YAXŞI GÖRÜŞDÜK



**GÖZƏLLİYİN KEŞİYİNDƏ**

**QIRMIZI KİTAB**

Hardasa bir çiçək, bir gül azalır;

Hansı çəməndənsə pozulur adı.

Hardasa bir toxum yadigar qalır,

Qırmızı kitaba yazılır adı.

Sanardım təbiyət tükənməz, zəngin.

Bəs nədir könlümün səssiz fəryadı?

Bu gün boz ayının, xallı pələngin

Qırmızı kitaba yazılır adı.

Ceyranlar, cüyürlər hara hürküşüb?

Qırqovul--dilimdə kövrək bayatı.

Turac çöllərimdən didərgin düşüb,

Qırmızı kitaba yazılır adı.

Qırmızı kitaba insaf ələnmiş,

İnsanın, torpağın ürəyidir o.

Adicə kitab yox, qana bələnmiş

Sönən gözəlliyin gərəyidir o.

İnsan--yer üzündə ən nadir çiçək,

Bəzəyir şəhəri, bəzəyir kəndi.

Fəqət biz qoymarıq ququşlarıtək

Xeyirxah adamlar azala indi.

Yaxşılar, yaxşılar...

Böhtanın, şərin,

Pisliyin əlindən alaq onları.

Harda görən kimi tez xəbər verin

Qırmızı kitaba salaq onları.

Qoymayaq yaxşını pisləsin pislər.

Könül, yaxşıları demişdin ki tap.

Qərar verənədək böyük məclislər,

Ürəyim, özün ol qırmızı kitab.

1981

**BELƏ GÖRMƏMİŞDİM...**

Belə görməmişdim Dəlidağı mən,

Bu yerdən kirimş nece keçim, de!

Təkərlər altında hönkürür çəmən,

Otlu biçənəklər eşim-eşimdi.

Belə görməmişdim buz bulağı mən,

Bulaq yox, elə bil şəhər barıdır--

Müdirmi ortada qırtını çəkən?

Sağlıq deyənlərdə məddahlarıdı.

Belə görməmişdim heç qonağı mən,

Hərraca qoyubdur cavanlığını.

Müfəttiş adıyla gılib deyəsən

Aparsın bir elin yavanlığını.

Belə görməmişdim bu yaylağı mən,

Gülündən təmənna dəstə tutub, ah!

Gözüm görə-görə qış girənəcən

İnfarkt edəcəklər bu dağı, allah!

Belə görməmişdim Dəlidağı mən,

Belə görməmişdim buz bulağı mən,

Belə görməmişdim heç qonağı mən,

Belə görməmişdim bu yaylağı mən.

1982.

**EYRƏT**

Meşə... Moruq ətri, çiyələk ətri;

Ayağım altından bildirçin uçur.

Bürkülü havada bunlardan ötrü

Azmı göynəyibdir burnumun ucu?

Enirə talaya, qalxıram döşə

Uşaqlıq çağının ləpirləriylə.

Ağlıma gəlməzdi oboyda meşə

Üç ilin içində dəyişər belə.

Od vurub ömrünə havasızlığın,

Min dərdin gözünü töküb meşələr.

Kötüklər pəjmürdə, ağaclar dalğın--

Mərhəmət qıtlığı çəkib meşələr.

Burda küləklər də gileyli əsir,

Acı bir həqiqət dinir dərində--

Dümdüz palıdlardan qalmayıb əsər,

Əyri söyüdlərsə tamam yerində...

1978.

**ATAMA**

***Zalım ovçu onu qoyub nişana...***

***Aşıq Ələsgər***

Geçdi ovçuluqda çoxu ömrünün,

Sənə zalım ovçu deyən olmadı.

Birisi şikara getdi bircə gün,

Ömürlük nainsaf çağrıldı adı.

Ov vaxtı çatanda məni də tezdən

Oyadıb, yanınca sən aparardın.

Tüfəngin yadından çıxardı qəstdən,

Cibində quşlara dən aparardın.

Deyərdin: şəbiət yumub ovcunu,

Üzünü insandan yana döndərmir.

Deyərdin: şikara əsil ovçunu

Gözəllik çağırır, qarın göndərmir.

Deyərdin: tamahkar bura gəlməsin,

Haramdır, halaldan pay ona düşməz.

“Ovçu”nun önündə “zalım” kəlməsin

Olmasa, təbiət ziyana düşməz.

Sevdirdin torpağı mənə o vaxtlar,

Onda tanış oldum çox incə şeylə.

Sən ova gedəndə “qalalı dağlar”

Ovlardı qəlbini gözəlliyiylə.

1978.

**QORUQÇU İLƏ SÖHBƏT**

Hədə-qorxu gəldin mənə uzaqdan,

Bədənim üşündü sözün açığı.

Məni görən kimi, qoruqçu oğlan,

Niyə tez soyudu hirsin, acığın?

Gördün ki, tanışıq, xəcalət çəkdin;

Utandın gözümə gözün dəyəndə.

Başıma elə bil qaynar su tökdün

Durub dönə-dönə üzr istəyəndə.

A qardaş, yanıma çatan saatı

Görəndə basılıb qoruq, biçənək,

Dartıb yedəyimdən alaydın atı,

Aşımın suyunu verəydin gərək.

Dönüb sərt küləyə, kükrə də, əs də;

Yaxamı cırsaydın, öpərdim səni.

Mənə bu etdiyim qəbahət üstə

Bir sillə vursaydın, öpərdim səni.

Atan bir qoruqcu, qoruqçuydu ki!

Qanunu pozana amansız qışdı.

Özündən müştəbeh bir naçalniki

Qoruğun üstündə damlatdırmışdı.

Sevgilim--gözəllik, həmdəmim--dağlar...

Baxma ki, yanımda tüfəngim, itim.

Qoruğu talayan qoruqçular var,

Onunçün bu yerdən nigaran idim.

Şəhərdə olsam da, bu torpaq, bu daş

Güvəncim, təsəllim olub hər zaman.

Mən səni sınamaq istədim, qardaş,

Sən çıxa bilmədin bu imtahanda.

“Qonağın xətrinə dəyməyək gərək”--

Beləmi deyirsən? Axı bu da var--

Hər yetən qonağa güzəştə getsək,

Nə qoruq, nə yasaq, nə vətən qalar.

1979

**FƏRYAD**

Quşların səsini istədi ürək,

Cüyür mələşməsi düşdü könlümə.

Bir ana, bir bacı məhəbbətitək

Bir meşə həsrəti köçdü könlümə.

Çəkdi o yerlərə çəmən, çay məni.

Çəkdi etibarlı boz sərçələr də.

Elə harayladı torağay məni,

Səsi qulağıma çatdı şəhərdə.

Bir qatar tərpəndi qəmimə düşmən,

Yuxumun ömründən yedi həsrətim

Meşənin dilindən, quşun dilindən

Qorxulu nağıllar dedi həsrətim.

Heyrətmi nitqimi bağladı belə?

Bəs niyə ağaclar kölgə salmayıb?

Ay aman! Cüyürü demirə hələ,

Meşənin özündən əsər qalmayıb!

1978

**AĞAC YOX, BİR BABA...**

Hanı o nər palıd görünmür indi?

Hanı kölgəliyim, hanı səmənim?

Gözümə şəhid bir kötük göründü,

Doğradı alnımı qırışlar mənim.

Deməyin yox idi bəhrəsi, barı.

O, söhbət məbədi, söz Məkkəsiydi.

Yığardı başına ağsaqqalları,

Onların söykəyi, mütəkkəsiydi.

O qanlı-qadalı illərdən halı,

Hərdən sərt olardı, hərdən də kövrək.

O da kəndimizin bir ağsaqqalı,

Məhəmməd kişitək, Kərim kişitək.

Daha tüstülənmir burda tənbəki,

Pay almır nəvələ noğuldan, qənddən.

Mənə elə gəlir, elə gəlir ki,

Ağac yox, bir baba köçübdür kənddən.

1980

**PAYIZDIR, PAYIZ**

Durnanın misrası haçalandımı?

Durnalar misrada hecalandımı?

Təzədən içirəm ovcu andımı--

Payızdır, payız.

Al yarpaq Zərdüştün oduna bənzər.

Bulaqlar könlümün uduna bənzər

Təbiət zahı bir qadına bənzər,

Payızdır, payız.

Dağda qırov olub şeh gile-gilə.

Üşüyər, tablaşmaz əsən sərt yelə,

Mənim köynəyimi geydirin gülə--

Payızdır, payız.

Həsrət köhləninə minməyim də var,

Həsrət marığına sinməyim də var--

Həsrət yarpağına dönməyim də var--

Payızdır, payız.

Meşə qəribsəyib, dağlar yuxalıb;

Hər şey yetkin-yetkin xəyala dalıb.

Təkcə bu dünyada nadan kal qalıb,

Nadan anlamır ki, payızdır, payız!

Payızdır, payız.

1983

**YARPAQLAR**

Yarpaqlar şeh sıralı,

Yarpaqlar--ağacları

Başının yaşıl şalı.

Yarpaqlar--bağça-bağı

Yaraşığı,

Səməni...

Payız gəldi,

Töküldü yarpaqlarım,

Batırdı yasa məni.

Yarpaqlar xəzəl oldu,

Yarpaqlar gözəl idi,

Xəzəl də gözəl oldu.

Qəmləndim, incimədim,

“Həyatın qanunudur,

Vaxtın hökmüdür”--dedim.

Həyətin uşaqları

Bir gün adıyla

Toplayıb yandırdrlar

Sevdiyim yarpaqları.

Yanmıram yarpaqları

Oda qalanmağına,

Yanıram yarpaqların

Bu adlar yanmağına...

**XƏBƏRDARLIQ**

Qış dağların təpəsində

Məskən salır tala--tala,

Sini-sini,

Ay bülbüllər!

Yer ağarır,yaxınlaşır

Ömrünüzün qara günü,

Ay bülbüllər!

Zəmilərin buz bağlayan,

Dəmir olanvaxtı gəlir,

Ay bülbüllər!

Sizin üçün bircə dənin

Ömür olan vaxtı gəlir,

Ay bülbüllər!

Yatdığınız budaqlardan

Yarpaq düşür, yük azalır,

Ağ atların quyruğundan

Bir cələlik tük azalır,

Ay bülbüllər!

Mən bilirəm,aclıq pisdir,

Sərtdir boran;

Fəqət yenə üstün tutun

Ac ölməyi

Qəfəslərdə yaşamaqdan

Boğun, boğun bir darılıq,

Bir buğdalıq nəfsinizi--

Tamahkarlar cələ qurub

Tutar sizi,

Satar sizi

Çağırıram; Eşidin, heey!

Siz bu ünü, siz bu səsi

Ay bülbüllər!

Bazarlarda dəbə minib

Quş qəfəsi, quş qəfəsi,

Ay bülbüllər!

1978.

**ÖNCÜL**

Yenə hədələyir çölləri şaxta,

Dənizlər şimalda az qalıb dona.

Köçür çöl qazları, öncül qabaqda,

Həsəd aparırlar topaqda ona.

Öncüllük ləzzətmi, mənsəbmi?--Xeyir!

Quşların ümüdü bağlıdır tükə.

Öncüllük fərasət, cürət istəyir;

Öncülün hər səhvi--ölüm, təhlükə.

Harda laçın yatır, harda qorxu var

Onu o duymalı, o bilməlidir.

Harda sakit liman, çəltik arxı var

Oraya birinci o gəlməlidir.

Təkcə başçı deyil, öz dəstəsinin

Yolunda qoyulmuş girovdur, behdir;

Öncüllük etdiyi qaz dəstəsinin

Bütün həyatına o cavabdehdir.

Gör yenə xəyalım dolaşdı harda,

Yadıma nə düşdü, oldum pərişan?

Belə bir adət var biz ovçularda--

Əvvəlcə öncülü alırıq nişan.

1978

**QOVAQ, BULAQ VƏ MƏN**

Qovaq, bulaq--iki sirdaş

Bir-birinə həyan idi.

Qovaq, bulaq--bacı, qardaş;

Bir-birini duyan idi.

Hər ikisi elə gözəl,

Elə haylı-haraylıydı!

Qovaq--yazda baş sarıtel,

Bulaq--yayda gəraylıydı.

O qovaqdan yadigartək

Balaca bir pöhrə qalıb.

O da qorxub,Yaddaşında

Balta qalıb, dəhrə qalıb.

Həmdəminin həsrətindən

Sızıldayıb zaman-zaman

Bulaq dönüb bayatıya,

Kor olubdur ağlamaqdan.

İndi ümüd sənə qalıb,

İndi əlac mənə qalıb.

Qovaq, qovaq, pöhrə qovaq!

Gəl sən mənə təsəlli ol,

O bulağın gözlərindən

Dərdi qovaq, qovaq, qovaq...

Pöhrə qovaq!

Pöhrə qovaq!

1978

**MƏHƏMMƏD KİŞİ**

Böhtanın qənimi, şərin qorsusu

Məhəmməd kişi də köçdü dünyadan.

Köçdü otağından tütün qoxusu,

Köçdü bir kənd boyda mərifət, iman.

Ölüm verdiyini özü bir dada,

Anlaya nə qədər ağırdır bu yük.

Yolların, örüşün səhmanında da

Duyuldu, göründü Məhəmmədsizlik.

Niyyəti--yaxşılıq, qazancı--savab;

Sözdən tökülmüşdü ömrünün himi.

Sinəsi--misilsiz, nadir bir kitab,

“Qorqud”un Drezden Nüsxəsi kimi.

Həmının yanında əzizdi xətri,

Kənddə ədalətli məhkəmə idi.

Onun bağ-baxçası qüuşlardan ötrü

Dövlət qoruğutək çox möhkəm idi.

Bir ömür yaşadı gözü, könlü tox;

Ürəyi bulaqtək safdı, duruydu.

Onun öldüyünü tək insanlar yox.

Quşlar da anladı, topaq da duydu.

**MƏN VƏTƏN DEYİRƏM**

**DAĞLAR DEYƏNDƏ**

**DƏLİDAĞ LÖVHƏLƏRİ**

Dolanmaz bir qərib, bir naşı burda;

Göyün göz yaşında hər ay çimənəm.

Düşüb yazla qışın savaşı burda,

Bu qızmış nərlərə harayçı mənəm.

O kövşən geyinib nənələrsayaq,

Büzməsi çarpazlı, qırçın-qırçındır.

Necə də babama oxşayır o dağ,

Bulud--çiynindəki ala xurcundur.

Bayaqdan gözlərim zillənib göyə--

Bir görün nə boyda çadır qurublar!

Küləkdə, tufanda uçmasın deyə

Altına dağlardan dirək vurublar.

Güney köpə otdan bi hana qurub,

Quzeyi özünə yançı tutubdur.

Dağda ucalığı, vuqarı görüb,

Dərədə dumanı sancı tutubdur.

1981

**TƏMİZLİK**

Bu dağın qarında qızın,

Bu dağ özü bir dünyadı.

O, qovğalı dünyamızın

Saflıq, paklıq ehtiyatı.

Qar ələnib göy ələkdə,

Qalanıb qurşağa kimi.

Buzlu bulaq ağ bələkdə

Qığıldanır çağa kimi.

Şəlalələr yun çuxalı.

Qıjıldayıb axsın haçan?

Hər dərə bir un çuvalı,

Silələnib ağzınacan.

Burda bənzər qar gümüşə,

Güney çayı qarqaradır.

Pinti təpə, dağ görmüşəm,

Sinəsində qar qaradır.

Möcüzədir bu Dəlidağ,

Ona söykən, ona əyil.

Təmizliyə beşik olmaq

Hər dağ-daşın işi deyil.

1981

MƏNƏ KƏNDİMİZDƏ

QONAQ DEMƏYİN

Məni el qınayar elimdən küssəm,

Hərdənbir xətrimə kənddə dəyirlər.

Bir işin qulpundan tutmaq istəsəm,

“Sən otur, qonaqsan, dəymə”,--deyirlər.

Uşaqlar üzümə baxıb nə anır?

Yanaqlar allanır nar bağı kimi.

Dəcəllik yanımda dustaq saxlanır,

Soluram bir payız yarpağı kimi.

“Sənsiz darıxmışdım, hardan bilmisən?”

(Olmaz bu tənənin çıxmaq altından.)

“Bu kəndə nə yaxşı qonaq gəlmisən!”--

Deyir Fatma qarı yaşmaq altından.

Bu sözü bir batman balla yeməzlər,

Bu sözə indidən sədd çəkin barı.

Adama kəndində qonaq deməzlər,

Kötək yeyərsiniz, kənd uşaqları!

Günaha batarsan, ay Fatma qarı!

1981

**BİRƏBİTƏN**

Yenə dəlmə-deşik edib çəpəri

Nə hay qoparmısan, ay birəbitən?

Məni qonaq bilib, bayaqdan bəri

Salammı verirsən qonşu həyətdən?

Uşaqkən bu kənddə ərklə gəzərdim,

Gəzərdimdağların yiyəsi kimi.

Oxudun, utanıb köz-köz közərdim,

Üfüqlər paylaşdı xəcalətimi.

Böyük şəhərlərdə vurulub bəndə

Şan-şöhrət dalınca qaçıb bəzimiz.

Yayın qızmarında bu sərin kənddə

Nə üzlə gəlirik dincəlməyə biz!

Balaca yuvana qışda qar dolur,

Bura dağ kəndidir, yaxşı həlısan.

Bilirəm, ac qalan vaxtında olur,;

Vallah, çoxumuzdan sən vəfalısan.

Səsindən duyduğum o qınaq, o kin

Mənə nələr deyir, nələr, nə isə...

Bəlkə oxuyursan əkin yerinin,

Çayların verdiyi töhməti bizə.

Xəcalət çənində əridim, itdim;

Pencəyim qolumda gedirəm kənddən.

Sənsə oxuyursan... Yox, yox, səhv etdim--

Arxamca gileyli, ay birəbitən!

\* \* \* \*

Karvan-karvan boz buludlar axanda,

Yaşıl xal var zirvələrin ağında,

Dəlidağın yayın qızmar çağında

Yazına bax, yazına bax, yazına!

Bayatımı o tütəkdən qopan ün?

Ünvanını ürəyimdə tapan ün.

Yumaq kimi çözələnən sürünün

Tozuna bax, tozuna bax, tozuna!

O babanın nuru boldur gözünün,

O babanın ağ tükü var dizinin.

Yüzü keçib, söhbətinin,sözünün

Duzuna bax, duzuna bax, duzuna!

Dağlar ötüb buludları boyda ki!

Öz səsindən xumarlanıb çay da ki!

Baldırğanlı bulaqların yaydaki

Buzuna bax, buzuna bax, buzuna!

Bəxti vurub bura meyil salanın,

Ay oğlanlar, gəlin oda qalanın--

O acıqlı qaşqabaqlı xalanın

Qızına bax, qızına bax, qızına!

Yalayaram bu daşları duz kimi,

Yanar qəlbim sərinləyər buz kimi.

Qantəpərin, gülxətminin qız kimi

Nazına bax, nazına bax,nazına!

Gözəllikdən ağlım çaşıb bu yerdə,

Səyyah xəyal çox dolaşıb bu yerdə.

Dədə Şəmşir qayalaşıb bu yerdə,

Şəlalədən sazınz bax, sazına!

1981

**KƏLBƏCƏRƏ GEDƏN YOLLAR**

Yazda əriş-arğac olur

Kəlbəcərə gedən yollar.

Köçdə örüş, arxac olur

Kəlbəcərə gedən yollar.

Cürət yeyib, tər üyüdür;

Dağ nənnisi, yüyrüyüdür,

Dəlidağın hörüyüdür

Kəlbəcərə gedən yollar.

Tələsini salar bəndə,

Haçalanar neçə kəndə,

Düşməni azdırar çəndə

Kəlbəcərə gedən yollar.

Bu nə əsrar, bu nə fənddir?

Göy üzündə daş kəmənddir,

Şəmşir yzan qıfılbənddir

Kəlbəcərə gedən yollar.

Min bulaqdan içib gedir,

Qayaları biçib gedir,

Ürəyimdən keçib gedir

Kəlbəcərə gedən yollar.

**QARANQUŞ NƏĞMƏSİ**

**OXUYACAĞAM**

Yığışıb köçürlər qaranquşlarım,

Bəlkə qəlblərinə dəyən olubdur?

Uşaq daş atıbsa, özüm yalvarım;

Bizdən söz qandıran, deyən olubdur?

Çatmaz bu mönətə ümüdün gücü,

İntzar yelləri əsəcək yenə.

Payızın əlində həsrət ülgücü,

Mənim qərarımı kəsəcək yenə.

Deyin o quşlara, deyin ki, sizsiz

Fəryad qoparacaq telefon simi.

Qayalar göz yaşı tökəcək səssiz,

Övlad yola salan lal ana kimi.

Başqa obalara, başqa ellərə

Həvəsmi göstərir getməyə onlar?

Bizim nəğmələri başqa dillərə

Gedirlər tərcümə etməyə onlar.

Çatmaz bu möhnətə ümüdün gücü,

İntizar yelləri əsəcək yenə.

Payızın əlində həsrət ülgücü,

Mənim qərarımı kəsəcək yenə.

Yurdumun köksündə yanan ocağam,

Onu darıxmağa qoymayam gərək.

Qaranquş nəğməsi oxuyacağam

Yazda qaranquşlar qayıdanadək.

1978

**“DAĞ HƏSRƏTİ” SİLSİLƏSİNDƏN**

1-ci ləçək

Dağlarsız ürəyim min çilik olar,

Deyirsən: “bu sözü az işlət sən də!”

Qardaş, aramızda inciklik olar--

Mən vətən deyirəm dağlar deyəndə.

2-ci ləçək

Bu nisgilin on yaşı var. Qəribə!

Necə keçdi həsrət adlı bir ömür?

Bircə anı mənə min-min qərinə,

Özgələrə quş qanadlı bir ömür.

Nəşəsi--yaz, sınaq günü--qarlı qış,

Söz qanandan dağlar mənim qeyrətim.

Bu yerlərsiz yaşamaqda olarmış?--

Ümman-ümman dalğalanır heyrətim.

Zirvədə qar görən kimə sataşır?

Mum eləyir sərtliyimi, gülürəm.

Dik yoxuşlar gəncliyimə sataşır,

Gizlədirəm pərtliyimi, gülürəm.

Asan yollar çətin olub, çox çətin.

Nəğmələrdə kövrəkləşib tütəkdə.

Tövşüyürəm--axı ötən möhnətin

Nişanəsi qalmalıydı ürəkdə.

Xeyli vartdır burdan ayaq kəsmişəm,

Dağlar,sizdə gül olaydı ürəyim.

On ildir ki, ürəyimdən küsmüşəm--

Sizsiz gərək kül olaydı ürəyim.

3-cü ləçək

Dağların gün şalı düşər belindən,

Naxırlar arxaca məkləşər gələr.

Adamın zəhrini yaran buğalar

Təpəl xəndəklərlə güləşər gələr.

Dili min söz tutar qaya heykəlin,

Uşaqlar atılar belinə kəlin.

Bir-birilə bəhsə girən qız-gəlin

Həyal-həyalı gülüşər gələr.

Üfüqlə dartılıb gərilər yaytək,

Ay doğar, yaylar yerə qalaytək,

Bir dəstə duman da ağ kəlağaytək

Məxmər çəmənlərə ilişər gələr.

Elin dövlətini tutmaz dağ,dərə.

Bərəkət zəhmətlə sığar bir yerə;

Tənbəl üzükməsin bu həndəvərə--

Obaya şər gələr, elə şər gələr.

4-cü ləçək

Bu dağların dumanına,

Çisgininə qurban olum.

Kir,qardaş,xəyaldayam,

Sus,gününə qurban olum.

Zirvə göydə,axar tərin,

Yol dolaşıq,dərə dərin.

Qız baxışlı çiçəklərin

Küsgününə qurban olum.

Çay dəmlədim zirəsindən,

Şeir əmdim şirəsindən,

Dağlar kimi haqq sözün mən

Kəsgininə qurban olum.

Təşnə könül, burda barın,

Yaşı ötüb bu il qarın.

Mən bu vədin, bu ilqarın

Düzgününə qurban olum.

Buludlardan qanad taxım,

Çox baxmışam, bir də baxım.

Ay dağlarda ötən çağım,

Pis gününə qurban olum.

1978

**DÜNYAMIZIN QAYĞILARI**

**BEŞ BULAQ**

Beç bulaq--beç gözəl, beş doğma bacı,

Bənzəyir bir evin qız külfətinə.

Buda birlik eşqi, güc ehtiyacı

Sığıb dərələrin daş ülfətinə.

Çiçəklər ərköyün, dağ havası kür;

Yanımda beş bulaq, beş gümüş sini.

Axı ki eşitdim, şükür, min şükür,

Bu doğma suların hənirtisini.

Beş bulaq əzəldən düz yol seçib, düz.

Beş bulaq nə çıxıb, nə də az anıb--

Beş bulaq beş səmtə çevirməyib üz,

Beş bulaq birləşib ömür qazanıb.

Söz kimi sular da bir olsun gərək.

Oyuq var hər biri bir kaha kimi,

Yoxsa ki onları salıb təkbətək,

Dərələr udardı əjdaha kimi.

Dönüb bulaq oldum dağlarda bir gün,

Qəlbimi əlimdən aldı bulaqlar.

Məni özünüzə qardaş götürün,

Qoy bizə desinlər altıbulaqlar.

1978

**VƏTƏNİN MEHRİNDƏN**

**MƏHƏBBƏTİNDƏN**

Üzümə, gözümə yel vura-vura

Dağlara gəlmişəm; yaman qar düşüb.

Güzarım bu bahar düşməyib bura,

Ömrümdən qırılıb bir bahar düşüb.

Ləngidim, gecikdim niyə mən?--Heyif?

Bu yerlər bəzəndi, saraldı mənsiz.

Əldən o vediyim fürsətdən heyif,

Bulaqdan su içdi maralda mənsiz.

Şəlalə qılınctək çəkilib qına,

Sanmayın həm laldır, həm də kar çaylar.

Girib buz altına--iş otağına

Yaza nəğmə yazır bəstəkar çaylar.

Göllənən bulaqlar donubdur tamam,

Deyəsən mənədə pay saxlayıbdır.

Ləyəndə elə bil süd sərib anam,

Üzü qaymaqlayıb, qaysaqlayıbdır.

Od vurub yandırıb həsrətimi qar,

Fikrim zülallanıb dumanda, çəndə.

Çiçəksiz xəcalət çəkməyin, dağlar!

Qışda çiçək açdım sizi görəndə.

1976

**QALDI ÇOBAN TÜTƏYİNDƏ**

Bizim dağlar kəndimizi

Yatızdırır ətəyinndə.

İndi min çiçək ətri var

Bir arının pətəyində.

Kəklikdirmi səkdi qoşa?

Qaqıldaşa-qaqıldaşa.

Barmaqlarım döndü daşa

Tüfəngimin tətiyində.

Həsrət oldu, könül,payın;

Ömrü gödək ilin,ayın.

Ürəyimi soruşmayın--

Qaldı çoban tütəyində.

1979

**CAHAN BULAĞI**

Məni bu yerlərə dəli bir həsrət,

Yanar bir məhəbbət çəkib gətirdi.

Düşdü qabağıma çobanallaqan,

Cığırdan cığıra səkib gətirdi.

Qırmızı quma bax, mərcandır mərcan,

Gözüm bayaqdan ki qalıb yarpızda.

Ay Cahan bulağı elə soyuqsan,

Suyuna buz düşsə, üşüyər buz da.

Doqquz ay pıçıltın, izin yox olur,

A bircə mövsümlü, fəsilli bulaq!

Təşnə çağlarimda adın çoxalır:

Ümüd, arzu bulaq, təsəlli bulaq.

Düzda yollar udur bu gur suyunu,

Yanıram--bilmirəm dadını orda.

Naxır bulandırır büllur suyunu,

Çamırlıq qoyublar adını orda.

İldırım bağırıb nə deyir yenə?

Döyür bu dağları şaraqhaşaraq.

Amandır düşərsən Kurşad əlinə,

Onda gözlərimdən axarsan, bulaq!

Hava elə təmiz, elə safdır ki ,

Toz yoxdur bir gülün, bir çimin üstdə.

Vaxt çatdı, vaxt elə nainsafdır ki!

Yenə boynum düşdü çiynimin üstdə.

Haqqı-say nə ağır, nə yaman çətin!..

Məni nankor tanı, nankor nə isə,

Sənin buz nəfəsin, buz məhəbbbətin

Sinəmdə atəşə, közə dönməsə.

1985

**QARTALLAR ZİRVƏDƏ**

**YUVA TİKİR Kİ...**

Zirvədə axtarın qalalarını,

Qartallar zirvədə yuva tikirlər.

Bəsləyə-bəsləyə balalarını

Vətən torpağına keşik çəkirlər.

Qartallar qeyrətli oğul kimidir,

Babəkə, Nəbiyə oxşarları var.

Qartallar zirvədə üzən gəmidir,

Dərədə, təpədə sürünməz onlar.

Qartallar gözünü yerə dikir ki,

Xəbisin qəlbinin qəlpi görünsün.

Qartallar zirvədə yuva tikir ki,

Bu dağlar bir az da qəlbi görünsün.

1982

**LALƏ İLƏ SÖHBƏT**

Canın mən tək vəfasıza

Qızırmı, lalə, qızırmı?

İnsan anlasa suçunu,

Qüsurmu, lalə, qüsurmu?

Dağ--qardaşım, çəmən--bacım.

Boz otlar--ümid qaxacım.

Bu il yenə bəxt ağacım

Qısırmı, lalə, qısırmı?

Dəlisiyəm Şişqayanın,

Quşu köçüb Quşqayanın.

Yanağından yaş qayanın

Sızırmı, lalə, sızırmı?

Gör o selin dediyi nə?

Dağı alıb yedəyinə.

Qara bulud yediyini

Qusurmu, lalə, qusurmu?

Qovur çisgin, çən qonağı;

Yaxı qoymur mən qonağı.

Sənin nə gunahın axı,

Qızarma, lalə, qızarma!

1981

**ZİVƏDƏN DƏRƏYƏ**

Qara buludlara çəpik çaldırıb,

İldırım səyirdib burda atını.

Zirvədə qayaya qılınc qaldırıb,

Çapıb şaqqlayıb bir qanadını.

Qorxub bu qayanın ucalığından,

Göylər qəzəbini töküb üstünə..

Lalələr--köksündən fışqıran al qan,

Yağışda bir yandan çöküb üstünə.

Dağlar sızıldayır südlü döş kimi,

Düzün xəbəri yox--kim kimə bənddir?

O qaya laxlayan xəstə diş kimi

Qopub düşəsidir, bir himə bənddir.

Son dəfə, son dəfə görüm qoy onu,

Ay yazıq ürəyim, de hönkür, din di!

Əyninə buludu geyən qayanı

Dərənin dibində görərsən indi.

1981

**GÜLÜŞ OTAĞI**

Bura gələn can atır

Dursun öndə, qabaxda.

Bərkdən şaqqanaq çəkib,

Burda gülür dərdli də,

Gülür qaraqabaqda.

Gülür körpə marağı,

Gülür, gülür o ki var.

Qocaların üzündə

Gülüş rəqsi oynayır

Qarmon-qarmon qırışlar.

Dörd tərəfdən göz vurub

Biz-biz baxır güzgülər.

Qardaş, burda yetənə

Eyib yaxır güzghülər,

Ləkə yaxır güzgülər.

Adamlar axıb gəlir,

Düzülürlər yan-yana,

Burda boysuz boy tapır,

Nəhəng dönür cırtdana.

Qəribədir, deyəsən

Güzgülər də dəyişib,

Cansız bildiyim şüşə

Adamlara ləc düşüb.

Burda gülüş gözlərdən

Damcı-damcı tökülür.

Xoşa gələn budur ki,

Hər kəs özünə baxır,

Hər kəs özünə gülür.

**GÜNAHDIR HA!**

Ömrü gödək bi çəpərə

Barı demək günühdır ha!

Laləyə ağ, bənövşəyə

Sarı demək günühdır ha!

Bir məbəddir üşqi adı,

Çox nadanı eşq qınadı.

Hər atəşə eşqin odu,

Qoru demək günühdır ha!

Sözü söylə söz qanana --

Çəkilməsin söx qınına.

Gül üstünə hər qonana

Arı demək günühdır ha!

Çox borcluyuq biz əllərə,

İllər salar iz əllərə.

Yaşı ötmüş gözəllərə

Qarı demək günühdır ha!

Boran isti, ocaq sərin,

Dərə hündür, təpə dərin,

Hər ağ saça zirvələrin

Qarı demək günühdır ha!

**ÇÖRƏK**

Çörəyi hər şeydən müqəddəs sayıb,

Çörəyə and içib bizim babalar.

Kəsdiyi çörəyi ayaqlamayıb,

Çörək taptananda bizdə qan olar.

Dava üstümüzə aclıq əndərdi...

O illər--tarixdə qara bir ləkə,

Körpələr zarıyıb “Çörək” deyərdi,

Bombalar o səsdən lal oldu bəlkə.

Adam var ürəyi fındıqdan xırda,

Süfrəyə xor baxar, haqqı unudar,

Çıxar cızığından, onu axırda

O halal süfrənin çörəyi tutar.

Çörək--allahımız, şər qorxar ondan;

Güc gələr əllərin biləklərinə.

Gecə, körpələri aparan zaman

Biz çörək qoyuruq bələklərinə.

İndi süfrəmizdə çörəyimiz bol,

Onu gözümüztək qoruyaq gərək.

Könül, ayıq tərpən, ehtiyatlı ol --

Bəzən tələyə də qoyulur çörək...

1978

**MAQİNİT**

Bir maqnitdə iki aləm--

Mənfi, müsbət.

İkilidir uclarında

Münasibət.

Götürürəm maqnitlərdən

İkisini,

Eyni qütblər yaxın durmur,

Cəzb eyləyir öz əksini.

Düşünürəm dərin-dərin

Mən bu sirri tapam deyə:

Eyni qütblər itələsin

Bir-birini görən niyə?

Axı niyə?

O da mənfi, bu da mənfi;

O da müsbət, bu da müsbət;

Bu mənzərə xəyalımda

Bir müsibət..

1979

**QANAD**

Ənginlik həsrətimi, zirvə harayım

Qanad istədi.

Quyruqlu ulduzum, yaşmaqlı ayım

Qanad istədi.

İnsanam, inadım poladdan möhkəm.

Mən də qanadlılar cərgəsindəyəm.

Yanımda bir toyuq bayaqdan bəri

Qovur böcəkləri, kəpənəkləri.

Şəst ilə çırpınıb durur hərdənbir--

Toyuq qanadlılar cərgəsindədir.

Arılar ötüşür başımın üstən.

Mən ki qanadlını uçan görmüçəm;

Toyuğu göyə də atmışam qəsdən,

Bir yol uçduğunu haçan görmüşəm?!

Quş olsun qoy adım, quş olsun təki--

Bu söz təsəllidir ona hər yanda.

Qanad da gəzdirir--nədir, nədir ki,

Talvara çıxacaq axşam olanda...

Qərib yaranıb, vallah, bu həyat--

Deməyin heyrətim gileyə dönüb.

Qartalı şimişəyə döndərən qanad

Toyuğun əlində gör nəyə dönüb!

Toyuğa quş dedim, yandım yenə mən--

Bu addan heyif!

Ənginlik görməyən, səma görməyən

Qanaddan heyif!..

1976

**ÇARƏM NƏDİR**

Sol qolumda saatım var--

Ötən vaxtın ayaq səsi,

Ötən anın ayıq səsi.

Saatım var--

Vaxtı ölçən qayda-qanun.

Yatmağımı, yuxumu da

Ayıqlığı ölçür onun.

Saatım çox saz işlərdi,

Düz işlətdi

Təzə ikən,

Mərc gələrdik vaxt üstündə

Güvənərdim düzlüyünə,

Udardım mən.

Saatımın təvəllüdü

Çox uzaqda, çox arxada;

İndi saat buraxılmır

Bu markada.

İndi olub adi dəmir,

Köhnəliddir,

Düz işləmir.

Ucuz olub dəmirdən də,

Bir şey çıxmır

Təmirdən də...

Gah irəli, gah da geri;

Zaman ilə ayaqlaşmır

Əqrəbləri.

Bəzən yatıb sübhə qalır,

Düz işləyən vaxtına da

Ürəyimdə şübhə qalır.

İndi onu vecə gəlməz

Bir şey kimi gəzdirirəm,

Bu saatla vədlərimdə

Mən gələcək

Pərtliyimi gəzdirirəm.

Sabahı da fikirləşsin

Adam gərək--

Öz yoluna,

Düz yoluna,

Qayıtmayan bir saatı

Çarəm nədir, atam gərək,

Atam gərək!

**ÜRƏKLƏRİN ÜRƏYİ**

***Öləndən sonura ingilis şairi***

***P. B. Şellinin cəsədini tonqalda***

***yandırmışlar. Külü eşərkən şairin***

***yanmayan ürəyi tapılmışdır.***

***ona görə də onun məzar daşında***

***“ürəklərin ürəyi” sözləri yazılmışdır.***

İbrət olsun deyə, görk olsun deyə

Dili dinc durmayan şairlər üçün

Bir alov sütunu vuruldu göyə,

Bir şair cəsədi yandı həmin gün.

Ocaq öləzidi, eşdilər külü;

Bir ürək göründü, bir gülöyşə nar.

Qızıl laləydimi gözü mürgülü?

Heyrət heykəlinə döndü adamlar.

Günəş od götürər şair qəlbindən,

Onun atəşinə tonqal dayanmaz.

Şairin ürəyi yanar sağ ikən,

Şairin ürəyi tonqalda yanmaz.

Qovrulub yanmışdı, yanmışdı dünən

Zamandan həqarət, zülm içində o.

Odda fitnə-fəsad görmədiyindən

Sərinlik tapmışdı od içində o.

1979

**AXTAR**

Bəzəklə, naxışla tanınmaz qılınc;

Qlılıncın qiyməti tiyəsindədir.

Qında paslanıb o düşsə kəsərdən,

Təqsir onda deyil, yiyəsindədir.

Dağın biri maya, dağın biri nər;

Köksünə duman da, çən də bi enər.

Orda saray tiksən, gülünc görünər--

Dağların ləzzəti dəyəsindədir.

Ənvərin qolları dosta kəmərdir,

Gör bu kim ərdi, dünən kim ərdi.

Bu gün mərd görməsən dünənki mərdi,

Axtar, müəmması niyəsindədir.

**QAYALAR**

Qayaları sevmişəm

Tufanla apardığı

Savaşa, qala görə,

Qıy vurub təpəsindən

Qopan qartala görə.

Təsbeh olub gözümdə

Qayaların düzümü.

Qayaları sevdirən

Qayaların sərtliyi,

Dəyanəti, dözümü.

Onlar qoca dağların

Əyilməyən dizimi?

Yox , qayalar--dərisi

Haqq söz üstə soyulan

Nəsimidir, nəsimi!

Yağış yağır, qar yağır

Qayaların köksünə,

Sinəsinə sinərək,

Daşların nəfəsində

Qızınıb isinərik.

Kölgəsi yada düşər

Günəş yeri qarsısa.

Yanğımızın üstünə

İstərik qayalardan

Su çilənə, qar sıza.

Qaya var ildırımlar

Dayanıbdır qəsdinə;

Əgər baxmaq istəsən,

Papağından bərk yapış,

Əlini günlük elə,

Qoy alnının üstünə.

Gərək zirvə xətrinə

Gözlərini qıyasan.

Qaya da var, bu adı

Ona necə deyəsən,

Ona necə qıyasan?!

Qayalar var sualtı,

Bu qayalar müəmma,

Başdan-başa sualdır.

Bircə yol gözə dəyməz,

Dayanarlar pusquda,

Onlar gizli hücumda,

Onlar gizli basqında.

Dənizləri geyəndə

Hər gəmilər əyninə,

Fıtınanı, tufanı

Almayanda eyninə

Bu sualtı qayalar

Kələyi fəndə calar;

Gəmilərin xəlvətcə

Ayağından yapışıb,

Sinəsini parçalar.

Bu namərd qayaların

Nə məstkəni bəllidir,

Nə duruşu, görkəmi.

Kapitan naşı olsa,

Bircə göz qırpımında

Məhv olar, batar gəmi.

Xəyalım gəzən səmtə

Hey axışar qayalar

Gördüyüm adamlara

Oxşar-oxşar qayalar...

1979

**DAMLA**

Kiçik daşa dəydi damla nə isə,

O daş tərpənmədi, damla yox oldu.

Damla gəlib düşdü nəhəng dənizə,

Dəniz çalxalandı, dəniz çoxaldı.

Mənim damla şeirim, yaxşı fikir ver--

Ünvanda saparıq, pərt olarıq biz.

Əvvəl öyrən görək düşəcəyin yer

Duyğusuz daşdırmı, ya həssas dəniz.

**KİM YATMIŞ, KİM OYAQ**

Gecədir, torpağın yuxusu şirin

Yatır uşaqlar da, qoca-qarı da,

Yatır işıqları pəncərələrin,

Yatır küçəmizin boz yolları da.

Arabir ulduzlar göydə sürüşür,

Baxıram evlərə otaqbaotaq,

Cırtdanın nağılı yadıma düşür

Kim yatmış, kim oyaq?

Yuxunu gözümə etməsəm haram,

Sərgədan dolanar qayğılar min-min.

Yuxuma qəhvəylə qılıqlanıram,

Axı təzə sözün, təzə kəlmənin

Gərək mənzilinə ayıq yüyürəm.

Qələmi əlimə almazdan qabaq

Ağlımı, duyşumu dümsükləyirəm:

Kim yatmış, kim oyaq?

Div yuxum əlində xəlbir şələsi

Su ilə əlləşir sulu çəməndə.

Təzə misralarım--çırpı şələsi,

Cırtdan qeyrəti var bu gücə məndə.

Tələsir harasa dolu qatarlar,

Bir nəğmə dil açır: Taq-taq-taraq;

Bu dibər gecədə məgər yatarlar!

Kim yatmış, kim oyaq?

Sərxoş bir yel əsir belədən belə.

Baharın nəfəsi necə sərindir!

Yaxşı ki, yaxşı ki oyağam hələ,

Yatsaydım boş yuxu görərdim indi.

Dağların səddini bir mahnı aşır,

Bir Kərkük nəğməsi gecəyə qonaq.

Keşikçi qocalar zarafətlaşır:

Kim yatmış, kim oyaq?

Yatır sığırçınlar, ağ göyərçinlər;

Göydə yarasalar dövran eyləyir.

Yox, burda darıxdım, açıl ey səhər!

Ürək qaranlığa üsyan eyləyir,

Yaman dəyişmişəm mən bu an, bu dəm;

Dəyişib olmuşam saqqallı uşaq.

Bəlkə bu sualı yersiz verirəm:

Kim yatmış, kim oyaq?

**BORC**

Salam, mənim tarix babam,

Tarix nəvəm!

Birdə ələ düşməyəcək

Bu fürsətim, bu girəvəm.

Yaxşı-yaxşı, canıdildən

Məni dinlə,

İstəyirəm ikilikdə

Söhbət edəm mən səninlə.

Bir ömürdə alacaşım,

Verəcəyim nədir axı

Biləm gərək.

Mənim sənə nə borcum var.

Gəl çürüdək.

Borclarımı göstər bir-bir,

Sadala sən, qoy boynuma.

Lazım bilsən,

Çöldə donan cüyürü də

Sal qoynuma,

Nəfəsimlə isidim mən.

Mən insanam--

Gərək elə öz borcumu

Özüm biləm, özüm qanam.

Mənə oğul deyən elə

Qışda odam, yayda mehəm.

Mən insanam,

Yer üzündə nahaq qana,

Gözyaşına cavabdehəm.

Ədaləti döndər divə,

Haqsızlığı ver cənginə.

Cavabdehəm bu dünyanın

İnfarktına, xərçənginə.

Boz çöllərə, səhralara

Neçə şəhər kənd borcluyam

Dəli-dolu, gur çaylara

Neçə körpü, bənd borcluyam.

Haqqa güllə atanlara

Güllə borcum,

Qoltuqlara yatanlara

Xəlvət ara qatanlara

Sillə borcum...

Tarix!Tarix! Şahid ol sən--

Mən üzürəm borc içində,

Mənim borcum xirtdəyəcən.

Gəl indi də haqq-hesabı

Sənlə çəkək:

Borclarını göstərməyə

Özün boyda tarix gərək.

Sadalamaq istəmirəm

Mən onları.

Sadalamaq istəmirəm

Milyon illər bu torpaqdan

Axıb gedən milyonları.

Həvəsim yox uzatmağa

Bu söhbətin gerisini.

Bil ki, mənə borclusan sən

Xən Arazın bayramını,

Babəkimin qollarını,

Nəsiminin dərisini.

Bu hikkəmlə, tələbimlə

Yaddaşında qalasıyam.

Bu dözümüm, inadımla

Mən Əlincə qalasıyam.

Tarix, səndən bu borcları

Bircə-bircə alasıyam!

1983

**RESTORAN PİŞİKLƏRİ**

Qapıdan girən kimi

Səni gözdən qoymazlar

Restoran pişikləri,

Bütün günü yeyərlər,

Doymazlar ki, doymazlar

Restoran pişikləri,

Onlar üçün hər nemət,

Hər cür xörək müftədir.

Qayğı çəkməz, qəm yeməz;

Burda özgə kefdədir

Restoran pişikləri,

Quyruğuyla toxunub,

Ayağını məhmizlər.

Tikənin yaxşısını

Verməsən, əl çəkməzlər

Restoran pişikləri,

Onları üzdən belə

Çox mülayim bilmə sən--

Havayıca yem üstə

Boğuşdular görürsən

Restoran pişikləri,

Yavan çörək tullasan,

Qəzəbdən gərnəşərlər.

Çəp-çəp baxıb üzünə,

Səninlə ləc düçərlər

Restoran pişikləri,

Baxarsan ki, ləzzətli

Xörəklərdən iyrənib.

Miyoldaşır yenə də,Ş

Çün ki belə öyrənib

Restoran pişikləri,

Xumarlanıb yatarlar

Axşam düşdü elə ki.

Bir siçanın xətrinə

Dəyməyiblər hələ ki

Restoran pişikləri,

1979

**HLAL SÜFRƏM**

Halal süfrəm--

Alnıaçıq baxışımdır,

Yerişimdir.

Halal süfrəm--

Sabahıma

Xəcalətsiz yürüşümdür.

Halal süfrəm--

Qələmimdən barmağıma

Düşən qabar,

Halal süfrəm

Halal-halal dost axtarar,

Qonaq tapar.

Halal süfrəm--

Hər ayımdan iki dəfə

Pay umandır,

Halal süfrəm

Gözlərimdə

Bərəkəti tükənməyən

Bir ümmandır.

Halal süfrəm--

Səxavətim, varım-yoxum.

Halal süfrəm--

Müxtəsəri,

Halal yuxum.

**PULLU MASABƏYİ**

Dayan, toy yiyəsi, bir az səbr elə,

Bu təzə dəblərdən təzə halıyam.

O masabəyinə söz vermə hələ,

Məqamdır, izin ver, Danışmalıyam.

Bir çevir üzünü bax bu tərəfə,

Bir gör tanıçdırmı bu masabəyi?

Ömründə görübmü tək bircə dəfə

Hardasa gəlini, hardasa bəyi?

Oturub hər şeyi pünhan soruşur.

Yaxşı ki, tanışlar yetir köməyə.

Tez-tez ad soruşur, ünvan soruşur--

Kişi hazırlaşır sağlıq deməyə.

Qardaş, məclisinə gələni tanı,

Öyrən gör o kimdir, nə yiyəsidir.

Nə səni tanıyır, nə də qudanı;

Bəs sağlıq deyəndə nə deyəsidir?

Toylarda tamada olur o hər gün...

Hirsim paltar moldu əynimə yenə.

Haqq alır, muzd alır bu “zəhmət” üçün

Qan vurub sıçradı beynimə yenə.

Axı təhqir olur bəy də, gəlin də.

Allah, görəcəkli günümüz varmış!

Koroğlu yurdunda, Qorqud elində

Xeyir-dua vermək pulla olarmış!

1981

**MƏN BUQARA PİS DEMƏRƏM**

Dəli dağların başına

Qar donunda ağıl yağır.

Şirin-şirin, ozan dilli,

Ağappaqbir nağıl yağır.

Elə bil ki, qu quşları

Göyə pərqu sovurublar,

Elə bil ki, təpələrdə

Qarğıdalı qovurublar.

Yal-yamacın yarısını

Ağ tənziflə sarıyır qış.

Zəmilərə çəkmək üçün

Bəyaz yorğan sırıyır qış.

Bağ-baxçaya bar, bərəkət;

Bulaqlara ömür yağır.

İndi bildim duyğusuzdur--

Qurd var, quş var demir, yağır.

Sazaq axdı ürəyimdən,

Mən bu qara pis demirəm.

Paltosuzdur bəlkə biri--

Mən bu qarı istəmirəm.

**KƏNDİMLƏ SÖHBƏT**

Gələn yollarının yaşıldan yası,

Qaşların çatılıb gedən yollara.

Qarğamaq istəyən necə qarğısın

Gedib qayıtmayan, itən yollara.

Haqqa haqq deməmək--fəlakət, məhşər;

Ağzımın dadıdır ağartın, balın.

Oturub dərdləşər gəl qabaq-qənşər,

Sən mənim anamsan, mən nankor balan.

Vaxtsız yaşa dolub ahıllanmlşam,

Saçımın ağlığı--tənbeh, cərimə.

Kəndim, gec də olsa ağıllanmışam,

Doldur nəfəsini ciyərlərimə.

Hanı dəyirmanın? Gözümə dəymir.

Mənim naxırçısız, çobansız kəndim!

Anbarın, xırmanın gözümə dəymir,

Kövşənsız, küləşsiz, samansız kəndim1

Sevdim sənin kimi dağ gözəlini.

Ata qeyrətisən, ana ətrisən.

Ürəyim partlayar, açma əlini,

Uzatma şəhərə yağdan ötrü sən.

Kəndin kənd yeri var, şəhərin şəhər.

Yolun ayrıcında azmayaq gərək.

Biz “şəhər” sözünü zorla, birtəhər

Hər kəndin döşündən asmayaq gərək.

Bəlkə səhv edirəm, korşalıb zəndim--

O qədər oğlanlar bəs hanı, yoxdur?

Bu günün qayğısı, dərdidir kəndim--

Kənddən alim çıxır, çobanı yoxdur.

Qapqara torpağın xamlayıb tamam.

Bizik günahkarı, sən bizi danla.

Bir qarış boş yer də qoymazdı babam,

Əkərdi xış ilə, bellə, kotanla.

Ömrümdən nə qalıb, götür onu da.

Sinəmdə taxıl ək, sünbül bitir sən.

Cıraram alimlik deplomumu da

Sən məni özünə çoban götürsən.

1983

**TARİXİN VÜQARI**

**SƏYYAH ŞEİR**

Vazeh, xain çıxdı mütərcim sənə,

Dostan üstün çıxdı quru adı o.

Mənsəb xətrinə, şöhrət naminə

Şeirini aşkarca oğurladı o.

Dedi:aman dili...Onlar baş açmaz;

Bu, mənim xalqıma yad tənəsiydi.

Kitab köşkündəki növbə, basabas

Bizim şeirimizin təntənəsiydi.

Nəğmən itgin düşdü, sən bir işə bax!

İtən ulduzlartək qaldı sirr kimi,

Elindən, dilindən, yurdundan uzaq

Yeri bilinməyən mühacir kimi.

Nəğmən--sevənlərin dilində şüar,

Nəğmən hər millətin qəlbinə qondu.

Bizim şeirimizi oğurladılar,

Alman şairlari təhqir olundu.

Öz doğma elində yazdığın nəğmə

Təzə gəlib çıxır elinə indi.

Öz doğma dilində yazdığın nəğmə

Tərcümə olunur dilinə indi.

Sözlərə baxıram solğundur--onlar

Vətən həsrətitək ağır yük çəkib.

Hər bənddə, misrada bir sarılıq var,

Nöqtə də, vergül də qəriblik çəkib.

Vətənə gec gəldi yazdığın nəğmə,

Dünyanın qəlbindən axdı qan kimi.

Dünya səfərinə çıxıbmıç demə

Dünyanı dolanan Magellan kimi.

**ADSIZ QALA**

***Əzizinəm qalasız,***

***Şəhər olmaz qalasız...***

Bu adsız qalanın ötmə yanından,

Hönkürüb ağlayar, daşlar yazıqlar.

Divarlar qızarıb igid qanında,

Kandarı, özülü qazıq-qazıqdır.

Nə tarix, nə də ad yazılıb burda;

Neçə tarixçinin zənni çaşıbdır.

Bəlkə göz dikəndə düşmən bu yurda

Daşlar özbaşına qalalaşıbdır?!

Həyatda izimiz məhəbbət,sevgi;

Bəs niyə qalasiz keçinmədik biz?

Başımız nə zaman qalsız olub ki?!

“Qala” “qal” sözünə oxşayır şaksiz.

Qala var yurdumun hər oymağında,

Ötür qərinələr başının üstdən.

Adsız qalalara ad qoymaği da

Bizlərə saxlayıb babalar qəsdən.

İllər divarlarda min ilmə çalıb.

Mən bildim bu qala nə qalasıdır.

Mənə bu qaladan varlığım qalıb,

Məndən bu qalaya nə qalasıdır.

**VURĞUN**

Tək bir ata üçün,ana üçün yox,

Xalq üçün, el üçüçn doğuldu Vurğun.

Sənətdə ən böyük söz sərkərdəsi,

Qeyrətdə əvəzsiz oğuldu Vurğun.

Dar gündə “müsəllah bir əsgər” oldu,

Xitabət kürsüsü nəm səngər oldu.

Hər sözü mərmiyə bərabər oldu,

Dağılmış ev görüb sıxıldı Vurğun.

Xəyalı dolaşdı o tay, bu tayda,

Yasda yas saxladı, sevindi toyda.

Bizim Kəpəz boyda, Dəlidağ boyda

Vicdandı, zəkadı, ağıldı Vurğun.

Oldu xan çobanı çəmənin, çölün;

Durdu nəğməsilə kəkliyin, çilin.

Bir gün fürsət tapıb cənab Çörçilin

Londonda üzünə ağ oldu Vurğun.

O, min gül bitirən bir biçənəkdir,

O, bahar elçisi şux kəpənəkdir,

O, qeyrət, istedad toxumu əkdi,

Onunçün yurdumda çoxaldı Vurğun.

O elə dağdır ki, zirvəsi qırov;

Bir adı Qoşqardır, bir adı Murov,

Mənimçün ecazkar şair-filosof,

Körpə oğlum üçün nağıldı Vurğun.

**AŞIQ TALIBA**

Görükəmli saz və söz ustası

Aşıq Ələsgər 105, oğlu Aşıq Talıb

isə 103 il ömür sürmüşdür.

Saz kimi həzin, həm şaqraq idin,

Əlçim, gül qaşların qaralı, ağlı.

Mən səni görəndə qısqıvraq idim,

Gəncə çinarıtək qollu -budaqlı.

İsçətin üzünə salmışdı halə,

Hirsinin xəncəli hər zaman qında.

Dağlarda soyuqdan üşüyən lalə

Qışda gizlənərdi yanaqlarında.

Vecinə almazdın şaxtanı, qarı;

Azar üzülməzdi həndəvərinə.

Özünə güvənən nər oğlanların

Üçünü qatardın bircə vərinə.

Ələsgər yüz beş il... deyib nə andın?

Bahar gözlərində gördüm qışdı ki!

Əsrin sərhəddində birdən dayandın.

Yüz üçdən yüz beşə nə qalmışdı ki?

Ələsgər--bu yurdun şan-söhrət payı;

Atalıq yolunu gözlədin hər an.

Hələ yaşayardın, ay Talıb dayı--

Keçmə istəmədin qabağa ondan.

1981

**TƏBİL QAYA**

Kələf-kələf cığırları

Çözələyib tapdım səni,

Təbil qaya!

Əllərimdən nəfəs alıb

Döyün, döyün bax beləcə,

Ey daş nəğmə, ey daş mehrab!

Tarixini burda tapdım

İlk günümün, ilk adımın.

Sən adicə daş deyilsən,

İlk himnisən əcdadımın.

Sən dil açıb hay saldın ki,

Babalarım əlbir olsun,

Dilbir olsun.

Bir mahnını sən çaldın ki,

El bir olsun.

Yarımçılpaq babaların

İlk harayı, zəngi oldun.

Zaman keçdi, qanımızda

Yallı oldun, çəngi oldun.

Gümbuldadın, elə bildim

Əcdadlarım hücum çəkir

Vəhşi maral, buğa üstə.

Kim kökləyib bu daşları

Təcnis üstə, muğam üstə?

İldırım ol, gürulda, din,

Təbil qaya!

Qulağıma yad ahəngin

Gözlərinə bir ox kimi

Təpil, qaya! Təpil qaya!

Təbil qaya!

Elə səslən rəqs eləsin

Qayalarda daşa dönmüş

Öküzlər də, bəbirlər də,

Qoy səsini eşitsinlər

Döyünürsən ürək kimi,

Gör necə də həmahəngik,

Daş əlinlə tut nəbzimi--

Turup, tup, tan! Turup, tup, tan!

Əcdadlarım qəbirlərdə.

Ünün düşsün bu torpağa,

Bu obaya,

Təbil qaya!

Sən gələcək nəsilləri

Öyrət, oynat bu havaya

Təbil qaya!..

1979

**BABƏKLƏ SÖHBƏT**

Tarixlərin yaddaşında

Adım, ay Babək, ay Babək!

Od oğluyam, canımdaki

Odum, ay Babək, ay Babək

Düşmən gəldi, alaylandı,

Üzüm hirsdə qalaylandı.

Dikdə bəzən dolaylandı

Atım, ay Babək, ay Babək!

Şöhrət tapdım bir anımla,

Qılınc yedim qalxanımla.

Üz-gözümü al qanımla

Udum, ay Babək, ay Babək!

Vaxt oldu təpər süsləndi,

Burda namərd də bəsləndi.

Vaxt oldu xaric səsləndi

Udum, ay Babək, ay Babək!

Qalalarda daş yaralar,

Qəzəbindən daş yarılar.

Anlayanda baş yarılar,

Atam, ay Babək, ay Babək!

Canda qeyrət -- can qüruru,

Təpərsizlik -- can qürumu.

Dinim, yoxsa cınqırımı

Udum, ay Babək, ay Babək?

**DƏDƏ ŞƏMŞİRSİZ**

Bu sinə dağlarda sinəmin dağı

Dünyaya sığmayan bir dağ kimidir,

Əcəl girələdi Dədə Şəmşiri,

Ölümün caynağı qarmaq kimidir.

Qocalmaq bilmədi eşqi, həvəsi;

Qaldı qartallara zil zənguəsi.

Getməz bu dağlardan aşıqın səsi,

O, coşub-çağlayan irmaq kimidir.

Həsrətdən dağların zirvəsi bəyaz,

Üşüdür gül üstdə arını ayaz.

O Dədə Şəmşirsiz Kəlbəcər bu yaz

Bülbülü gəlməyən bir bağ kimidir.

Dəlidağ çəkidə, qəlbilikdə o.

Həm canda yaşayar, həm ilikdə o.

Paklıqda, hörmətdə, ülvilikdə o

Bu vətən kimidir, torpaq kimidir.

Getməsin dumanı Murovun, dursun.

Ay ovçu, bəri gəl, qoy ovun dursun.

Ənvəri Şəmşirsiz kim ovundursun? --

Şairdir, ürəyi yarpaq kimidir.

1981

***KÖHNƏ YARAM QÖVR ELƏDİ***

**O KİM İDİ?**

Ata əli əlimizdən,

Qardaş əli telimizdən

Ayrılanda Uşaq idik.

Kim deyər ki,

Dərddən, qəmdən

uzaq idik?

Ağır illər, ağır zaman...

Kişi olduq

Dörd yaşından,

Beş yaşından.

Saçımızı

Pas atmağa

Biz qoymadıq.

Bacımızı

Kövşənlərdə tək yatmağa

Biz qoymadıq.

Ağır illər, ağır zaman...

Kişi olduq

Dörd yaşından,

Beş yaşından.

Kişilərtək

Yuxumuza haram qatdıq,

Bazarlarda palaz satdıq,

köhnə satdıq,

Eh, nə satdıq!

Nimçəsini satan oldu,

Çömçəsin satan oldu,

Yorğanını,

Səhəngini,

Əsgər getmiş ovçuların

Tüfəngini

Satan oldu.

Getdi var- yox, getdi maya;

Fəqət, fəqət satılmadı

Abır, həya.

Deməyin ki, o günlərin

Xatirəmdə izi qalıb,

İzi nədir? Özü qalıb.

Həyat elə möhürləyib

Yaddaşıma o anları,

Özüm kimi tanıyıram

Paltar, palaz satanları,

Biri əsgər atasıydı,

Biri əsgər anasıydı,

Biri əsgər bacısıydı...

Bu işlərə bais olan

Hərbin odu, acısıydı.

Deməyin ki, o günlərin

Xatirəmdə izi qalıb,

İzi nədir?

Özü qalıb.

O qab-qacaq satanların

Onda çoxu yetim idi...

O vaxt mülk də alan vardı,

O nəçiydi?

O kim idi?..

1979

**ÜZƏRRİK**

Bura həmin yerdir, həmin taladır,

İlin də mən deyən fəsilidir el.

Bu həmin xəndəkdir, həmin çaladır;

Üzərrik gözümə görünmür hələ.

Bir vaxt üzərriyə toxunmazdı əl,

Boy atıb qalxardı qurşağa qədər.

Qotazlı kolları dərib əlbəəl

Daşıyıb yerinə su ələyiblər.

Bir tikə çörəyə yüz göz baxarıdı,

Davaydı, çəlimsiz böyüyərdik biz.

Axı göz dəyəsi nəyimiz vardı --

Üzərrik yandıra nənələrimiz?

Qaldı meşələrdə ayaq izimiz;

Aclığın kəsəri qılıncdan iti.

Yamaqlı şalvardan çıxan dizimiz

Elə pis göz üçün üzərrik idi.

1978

**YARALI MİSRALAR**

Yadımdan çıxmır heç Bənövşə qarı,

Onun dağdan ağır nisgili vardı.

Dəhlizin küncündə həmişə qarı

Arı pətəyitək sızıldayardı.

Yaşlı gözlərinin yuxusu perik,

Naləsi gəzirdi obada onun.

Təsəlli verməyə curət etməzdik --

Üç oğlu ölmüşdü davada onun.

O--ağlar bir tütək, o--həzin bir ud;

Bayatı deyərdi, ağı deyərdi.

Hərdən qəzəblənib bu gücsüz vücud

Dəhlizdə Hitleri xirtdəkləyərdi.

Suya gedəndə də gözünün yaşı

Çayların suyunu bollandırardı.

Beləcə olardı qalı, savaşı...

Bircəyi dumandı, saçları qardı.

Qoynundan çıxanda çəlik qolları

Cəhrəni gününə yamaq edərdi.

Bir vaxt oğulları gedən yolları

O, dükcə edərdi, yumaq edərdi.

Axırda bir sümük, bir dəri qaldı;

Qaxaca döndərdi həsrət qarını.

İllər saçlarında “Kərəmi” çaldı,

Düydü göy əsgiyə damarlarını.

Yollara baxardı, yollara elə;

Bir ana yanında yollar xəcildi.

Öldü, dəfn elədik el adətiylə,

Yox, onun kəfəni dərddən biçildi.

Qarının naləsi buludlara tən,

Dağları dağıyla dağlayardı o.

Mən qəbir üstünə getmişdim dünən,

Eşitdim, qəbirdə ağlayırdı o.

**OYUNCAQLAR**

Oyuncaqlar, oyuncaqlar...

Xəyal uçar o illərə,

O illərdə qanad saxlar.

Oyuncaqlar

Həsədimdi mənim dünən,

İndi isə ala bilmir

Yaxasını

Həsrətimin əllərindən.

O illərdən ürəyimdə

Qalıb hələ bir nisgilim --

Nə yalançı atım vardı,

Nə maşınım, nə də filim,

Əyləncəsiz ötüşmədi

Fəqət yenə oyun vaxtım,

Oyun çağım.

Gör nə ilə əylənirdim,

Gör nə idi oyuncağım --

Mənasını bilmədiyim

Kitabların şəkilləri,

Təzə-təzə qığıldaşan

Fərələrin kəkilləri.

Yaz gələndə qoz yarpağı,

Üzüyola söyüdlərin

Boz yarpağı --

Oyuncağım;

Qış düşəndə buzu, qarı,

Sahibləri əsgər getmiş

Bağlı qalan qapıların

Qıfılları --

Oyuncağım.

Atamın da əllərinin

Daş qabarı --

Oyuncağım.

Qarğaların qarıltısı,

Cəhrəsinin sol yanında

Mürgü döyən qarıların

Xorultusu --

Oyuncağım...

O illərdən ürəyimdə

Qalıb hələ bir nisgilim --

Nə yalançı atım vardı,

Nə maşınım, nə də filim.

İllər ötdü,

Yaş üstünə gəldikcə yaş

Mən həyatı dərk elədim,

Başa düşdüm yavaş-yavaş.

İllər ötdü,

Oyuncağı yox olanın

Nisgilini sönən gördüm,

İllər ötdü.

Oyuncağı çox olanın

Çoxusunu, çox heyif ki,

Oyuncağa dönən gördüm.

1981

**QORXURAM ÜRƏYİM...**

Bu gün Xan Arazın sahilindəyəm,

Suları elə bil xalis civədir.

Arzunun, murazın sahilindəyəm;

Çayda bu nə nazdır, bu nə cilvədir!

Duman, çən kəsməyib aranı tültək.

Nə sərhət tanıyır, nə sədd anıram.

O tayda ney ötür, bu tayda tütək;

Bəxtəvər-bəxtəvər xumarlanıram.

Bir hovur dəyişib dünya kökündən...

Həftə adiləşib, ay adiləşib.

Bir hovur azadam qayğı yükündən,

Sərhəd adiləşib, çay adiləşib.

Alışıb yanmıram hicran gözüylə,

Yoxdur bir təmənnam “günahkar pirdən”.

Arza baxmıram şair gözüylə--

Qorxuram ürəyim partlaya birdən.

1983

**SƏRHƏD PIÇILTILARI**

***1-ci pıçıltı***

Araz nisginlərə biganə çaydır,

Sahili gəmirib qopmur tilovdan.

Araz yer üzündə yeganə çaydır,

Suyu buxarlanmır oddan, alovdan.

***2-ci pıçıltı***

Araz qalxa yatağından,

Baxa elin həsrətinə.

Araz dönüb ağ yağışa,

Yağa elin həsrətinə.

Bir ümüdə nə vaxtacan

Göz ağartsın qar, qış elə?!

Zaman bizə bir dəfə də

Bax beləcə qarğış elə:

“Həsrət qalın həsrətə siz!”

Araz, Araz dey-deyə

Neçə ürək, can çürüdü.

Araz, Araz çay deyil ki...

Qamçılanmış bir topağın

Kürəyinin qançırıdı.

“Araz” sözü lüğətlərdə

“Sədd” sözüylə tarazlaşıb.

Bu torpağın Araz deyən

Şairləri arazlaşıb.

Araz aşıb, Araz daşıb;

Biz piyada, Araz atlı.

Bir oğulda böyütmüşəm

Araz adlı.

Araz--Araz oğullara

Baki--ana, Təbriz--dədə.

Arazlar var Gəncədə də,

Təbrizdə də.

Araz adlı bir sərhəddi

Silə-silə

Araz qollar uzanacaq

Bu sahildən o sahilə.

Araz qollar uzanacaq

Araz üstən köpü kimi.

İki sahil sevincindən

Ağlayacaq körpə kimi.

Qış olsa da, gül bitəcək

Arazların yolu üstə.

Araz adlı bir həsrət də

Can verəcək

Araz--Araz oğulların qolu üstə.

1983

**ŞƏHRİYARA MƏKTUB**

Şəhriyarım, niyə elə göynədin?

Sızıldatdın bütün eli, obanı.

Köpəsinə layla deyir analar

İndi burda sənin “Heydərbaba”nı.

Övlad olduq bir müqəddəs yurda biz,

Əyilmədik çətində biz, darda biz.

Üşümüşük, titrəmişik burda biz

Üşüyəndə Savalanın çobanı.

Aramızı kəsməz heç çay, heç dərə;

Nəğmən axsın yamaclara, döşlərə.

Dönəm gərək iti, sivri neştərə

Deşəm gərək od dediyin çibanı.

1981

**SEVGİ HARAYLARI**

**EŞİDİRSƏNMİ?**

Sükutun nə haraylı,

Qasırğalı dəryadır!

Qulağimi batırır

Sükutunun fəryadı,

Eşidirsənmi?

Hicran görüş yerində

Qürrələnir, öyünür?

Eşidirsənmi?

Deyinməkdən çinarın

Yapağı əprim-əprim.

Cığırlarda təklikdən

Nalə çəkir ləpirim,

Eşidirsənmi?

Gündüzüm belə keçir,

Gecəm belə sovuşur.

Məhəbbətin hökmüylə

Qış bahara qovuşur,

Eşidirsənmi?

Dodağımı üzümdə

Həsrət çəkib çarmıxa.

Fəqət bahar yeliyəm,

Əsirəm, çağlayıram

Sədləri yıxa-yıxa,

Eşidirsənmi?

Ürəyimin başında

Ümüdümün boxçası,

Ümüddən qönçə tutub

Ömrümüzün baxçası.

Bu sinəmin ümüdddən

Çağlayan dağ çayı var,

Eşidirsənmi?

“Sənsizəm” harayı var,

Eşidirsənmi?

1980

**PAYIZ ƏLLƏRİNƏ XINA**

**YAXACAQ**

Bu sənsiz ömrümün sənli günləri

Kişnəyər sinəmdə səssiz-səmirsiz.

Bu sənsiz ömrümün çənli günləri

Dolanar səmərsiz, keçər səmərsiz.

Bu bahar mən deyən bahardan deyil,

Yolumda o həsrət toxumu əkdi.

Gözümün yaşından içib, bu nisgil

Payızda sinəmdə göyərəcəkdi.

Ümüd--ciliklənmiş zərif bir şüşə,

Ot basmış cığırda qoşa iz itib.

Kolların dibində nərgiz, bənövşə,

O şümşad barmaqda bi üzük bitib.

Bu payız əlinə xına yaxacaq,

“Vağzalı” düşəcək sümüklərinə.

Mənsə göz yaşımı mağardan uzaq

Çəkərəm başıma vüsal yerinə...

1982

**QOŞALAŞDIQ**

Qoşalaşdıq bi cüt qoşa göz kimi,

Yuva qurduq, isindirdik köz kimi,

Şirinləşdik dodaqlarda söz kimi.

Küsülülər bizi görüb barışır,

Adət olub--yaxın dostlar, tanışlar

Səni məndən, məni səndən soruşur.

Eşqimizdən hicran qorxar, lal olar;

Bu sevdamız nağıllaşar,bal olar.

Evimizdə şirin-şəkər balalar

Qaqqıldaçıb bir-birinə qarışar

Səni məndən, məni səndən soruşur.

Gül açıram bu günümü mən görüb,

Qonum-qonşu bizi hər vaxt şən görüb.

Gəl qəmlənmə saçlarında dən görüb--

Ağ saçların ağ günümə yaraşır.

Qəribədir, doğma atan, anan da

Səni məndən, məni səndən soruşur.

1983

**GÖRÜŞDÜK, XƏYALMI BU?**

Qoşun çəkər həsrətin

Ürəyimin başıyla.

Getdi, vüsal baharım,

Qaldım hicran qışıyla.

Ötüb keçdin köç kimi,

Yıxdın könül köşkümü.

Zalım qızı, eşqimi

Ölçdün üzük qaşıyla.

Güləndə də ağladım,

Qəmlə ülfət bağladım.

Küsdüm, küsü saxladım

Sizin bağın quşuyla.

Yazıldı qəlbə dağın

Min dərdi qəlbi dağın.

Bilmirdim, qəlb otağın

Hörülübmüş daşıyla.

Görüşdük, xəyalmı bu?

Yoxsa şirin bir yuxu?

Gözünün yaşını yu,

Yu gözümün yaşıyla!

1979

\* \* \*

Aman təklik əlindən!

Xalq mahnısı.

Necə sərrast deyiblər,

Necə incə deyiblər.

Ürəyimi oxuyub,

Ürəyimcə deyiblər.

Bu dünyada tənhalar

Ya yazıqdır, ya naşı;

Ömür keçir, sevgilim!

Gəl oruraq yanaşı.

Danışaq şirin-şirin,

Dərtləşək şirin-şirin.

Təkləmişik təkiliyi,

Hicrana göz dağıyıq.

Ömrümüzə şərikli,

Səadət ortağıyıq.

Kədərindən yadigar

Qarlı saçım var mənim,

Ülfətinə, qayğına

Ehtiyacım var mənim.

Ürəyimdən nisgili

Mehrinlə hürkü düşsün,

Hara getsək, yollara

Ləpirimiz cüt düşsün.

Yalqız buraxma məni

Çay-çörək yeyən anda.

Sən yanımda olmasan,

İştahım küsər onda.

Qapını asta açıb

Səhərlər gedən zaman

Çıx eyvana, görüm ki,

Arxamca boylanırsan.

Elə bilməki, bunlar

Kişi şıltaqlığıdır,

Sənin qayğın gözümdə

Ümüd, fəryad dağıdır.

Şahdağımsan, başında

Məhəbbətdən tacım var,

Dedim, yenə deyirəm:

Fərəhinə, qəminə

Mənim ehtiyacım var.

Bir məcilisdə özümü

Sənsiz yalqız, tək sandım;

Sən yanımda yox idin,

Sənsizlikdən utandım.

Sənsiz ötən anların

Yanında ölüm nədir!

Fəqət görsən donmuşam,

Qələm də əlimdədir,

Otağıma gəlmə bax!

Yanlız onda sən məni

Danışdırma, tək burax

1979

**GÖZLƏRƏM SƏNİ**

***(Mahnı)***

Sənsiz çəmənlərin gülləri həşəm,

Mən sən talehim, bəxtim demişəm.

İntizar-intizar, körpə bənövşəm,

Gözlərəm səni.

Düşüb bir məhəbbət yükü çiynimə,

Nə boran, nə şaxta gəlməz eynimə.

Zülmət gecələri geyib əynim,

Gözlərəm səni.

Təşnə çağlarımdır, çağla çay kimi,

Hicran buludunu doğra ay kimi.

Bahara tələsən torağay kimi

Gözlərəm səni.

1973

**MAŞUK ŞERLƏRİ**

**ƏKİZLƏR**

***Puşkinlə Nermontovun talehi***

***bir-birinə oxşayır.***

**C**üt gəldi zəkanın, fikirin gərəyi.

Onlar---bir qartalın qoşa qanadı.

Lermontov ürəyi, Puşkin ürəyi

Qoşa alovlandı, qoşa qanadı.

Təhqirə, təqibə dözmək çox çətin...

Doğdu qeyrətini zaman da əkiz.

Əkiz qorxusunun mütləqiyyətin

Gördü fərmanlarda, fərman da--əkiz.

Bir elin, bir yurdun şer gülünü

Əkizlər bitirdi, əkizlər dərdi.

Puşkinlə Lermontov rus elinin

Əkiz vüqarıdır, əkiz də dərdi.

1979

**AXI NECƏ DİNCLİK TAPIM**

Vurulmuşam mən bu yerin

Gen düzünə, dik yalına...

Görən Maşuk həkimlərin

Hardan gəldi xəyalına?!

Dedilər ki, yorulmusan,

Az fikirləş, at söz-sovu.

Get Maşuka, suyu dərman...

Ziyarət et Lermontovu.

Fəqət burda çətin yatam,

Nə gecəm var, nə gündüzüm.

Dincliyim yox, narahatam,

Fikir başda düzüm-düzüm.

O vuruldu bu şəhərdə,

Abidəsi --doğma qapım.

Şair qanı axan yerdə

Axı necə dinclik tapım?!

1979

**MAŞUK BAYATISI**

Qolun sınsın Martunov, dur!

Bir bax, gör ki, ovun durur.

Balasını ovundurur

Beşik ağlaya-ağlaya.

Heykələ bax, söhbət açır,

Zülümətdirmi çənlə qaçır?

Burda şam tək şölə saçır

İşıq ağlaya-ağlaya.

Bax bu Qərib, bu Şahsənəm...

Allah, yenə yandı sinəm.

Qalıb burda o bəxti kəm

Aşıq ağlaya-ağlaya.

Yaddaşında saz\* saxlayır,

Qış saxalayır, yaz saxlayır,

O vaxtdan ki, yas saxlayır

Maşuk ağlaya-ağlaya.

\**Lermontovun ev muzeyində saz da saxlanılır.*

**...DARIXMAYIM**

Rəngi qaçıb bəyaz qarın,

Qışın ömrü qısalıbdır.

Peşəməngül qayaların

Qucağına qısılıbdır

Maşuq basıb sinısinə

Saz yerinə vələsləri.

Soruşuram dönə-dönə

Burdan aşıq Ələsgəri.

Kimdir yenı durub hazır,

Sözə verir can qrunu?

Lermontovmu şeir yazır--

Dağlar udub cınqırını?

Günəş qlxdı, nur ələdi,

Aə zirvələr oda düödü.

Talada cüyür mələdi,

Bizm dağlar yada düşdü.

Kim öyrədib dili dağa?

Duydu nədir hay-harayım.

Maşuq qəsdən Dəlidağda

Oxşadı ki, darıxmayım.

**QARATOYUQ**

Bu dağ sel əlində kiçilən deyil,

Bu dağ nəğməsizdə keçinən deyil.

Sənində mənim tək vecinə deyil

Sümüyə, iliyə işdiyən soyuq.

Oxu, qulaq asım ay qarayoyuq!

Qonduğun qayanın qutd oxşarı var,

Bu yerin, torpağın yurd oxşarı var.

Səsində”Sarıtel”, “kürdovşarı” var,

Vətəni sevməkdə qoşayıq, tayıq.

Gəl verək səs-səsə, ay qaratoyuq!

Beştau doğmaca beş qardaşımdır,

Heyrətdən daşdaşmış, daş qardaşımdır.

Dumana bürünən zirvə başımdır;

Bu dünya--bir ümman, xəyalım-qayıq

Ozu, ayılt məni, ay qaratoyuq!

Arzular gül aça, bədxah qısqana.

Yerini, yolunu oğul, qız qana.

Haq sözün qılıncı qaça yüz qana.

Necə ki qırğılar düşməyüb düyuq,

Boşalt ürəyini, ay qaratoyuq!

Nəğmə yağışında hər gün çimənsən,

Ləhcən dəyi.məyib, həmən-həmənsən.

Getsəmdə, bu yerdə sən elə mənsən;

Həsrətdən bir ürək, qəlb oyuq-oyuq...

Öt bunu nəğməndə, ay qaratoyuq!

Bi tarix göründü qanı qaşında,

Çevrildi alova, közə bu şaxta.

Nə düşdü yadıma yenə Maşukda?--

Ürəyim göynədi. Sızıldadı, ux!

Mən susdum, sən oxu, ay qaratoyuq!

1983

**ŞAİRƏ TƏSƏLLİ**

Nə Maşuq yadımdan çıxır, nə meşə,

Nə də o selhasel, o yağışlı gün.

Bu dərd az qalır ki, sinəmi deşə,

Sən cavan yaşında dueldə öldün.

Düşmən fürsət gəzdi tez qisas alsın,

Zarafat...Gör tapdı ölümü nədə!

Şair, şeirlərin bir yana qalsın,

Həsəd aparıram ölümünə də.

Hələ nə görmüşdün sən bu dünyada?!

Cılızlar min şərə,böhtana həris.

Xəbis ürəklərdən bir istedada

Güllələr açılır səssiz, səmirsiz.

Bir xain danışır ağsaqqal kimi,

Qəsdən düz yolunu edir dolanbac.

Xəyanət səmimi, hiylə səmimi.

Düşmən kim, dost kimdir?!-Oğulsan baş aç.

Səbr elə, sözümü təmkinlə dinlə;

Yenə bir sarıdan sən bəxtiyarsan--

Gördün düşmənini öz gözlərinlə,

Gördün ki, kim alıb köksünü nişan...

1983

**MAŞUK MEŞƏSİ**

Ağaclar dırmaşıb dəcəl uşaqtək

Dağın zirvəsinə yamacla, yolla.

Tamaşa etməyə bir cüt göz gərək--

Meşə bəhsə girib göylə,maşallah!

Burdakı quşlara heç kim deməz kiş!

Bu gün yaman qar var, yaman boran var.

Evdə balasını yedizdirməmiş

Meşədə quşlara dən aparan var.

A yorğun əsəbim, dincini bir al!

Pərtliyim, bığımı yenə çeynəmə.

Dizimi yalayır körpə bir maral,

Bir cüt sarıköynək qonub çiynimə.

Baxışım heyrətdə, gözüm heyrətdə;

Elə bil nadanam, görməmişəm mən.

İnsanı, heyvanı belə ülfətdə,

Belə ünsiyyətdə görməmişəm mən.

Maral duzağıdır meşə başabaş,

Nə güllə səsi var, nə bir səksəkə.

Bu meşə uzadıb sağ əlini kaş

Bizim meşələrin başına çəkə!..

1983.

**YAPINCI-REKLAM**

Foto-atelyedə növbəyə bir bax!

Çəkdi diqqətimi yenə əlbəəl.

On il bundan qabaq gördüyüm papaq,

Qara yapıncı da yanında heykəl.

Səyyahın, turistin gülür gözləri...

Bir çomaq, bir papaq, yapıncı--reklam,

Çoban paltarına maraq göstərir

Min ünvan sahibi olan min adam.

Asfaltın üstündə utanır çomaq,

Bu barlar, bu parklar ona yabançı.

Başda-başa qonur zavallı papaq,

Çiyindən-çiyinə qonur yapıncı.

Döndərir hamını bəriki tindən,

Geyəndə adamın yuxusu gəlir.

Əsər yox qoyunun bərəkətindən,

Fransız ətrinin qoxusu gəlir.

Aparıb onları ver yiyəsinə,

Bəsdir, şəkil çəkən, ta ağ eləmə.

Aparıb çobanın at dəyəsinə,

Asfaltın üstündə dusdaq eləmə.

Bu yerdə sən şəkil çəkdiyin gündən

Bilirsən onları kimlər geyibdir?!

O məğrur çobanı təhqir etmə sən,

Qoyundan, quzudan, dağdan eyibdir!

1983.

**QARÇİÇƏYİ**

Səni burda görən deyər dəlidir,

Göydənmi bu yerə düşmüsən çiçək?

Şaxtanın, boranın gəlhagəlidir,

Qarın sinəsini deşmisən, çiçək!

Kahalar zəhimli baxışa bənzər,

Dərələr qar ilə siləbəsilə

Zərif ləçəyində naxışa bənzər

Çillənin solaxoy çəkdiyi sillə.

Bu quduz küləklər salıb zoruna,

Göyrüşün körpəcə şivan qoparıb.

Ümidi ilişib qışın toruna,

Lüt-üryan budaqlar şivan qoparıb.

Bu necə mənzərə, necə səhnədir!--

Qış meydan sulayır dağın qaşında.

Bitmisən, başına at təpib, nədir?--

Ömürdən bezməzlər çiçək yaşında.

Nəğməni həmişə səssiz ötmüsən,

Duyub pıçıltını bu dağ, dərə.

Təsəlli bitmisən, ümid bitmisən

Baharın yolunu gözləyənlərə.

Bənizi sozaldı tır ləçəyinin--

Deyəsən sözlərim xətrinə dəymiş.

Bağışla, anladım qarçiçəyinin

Qiyməti nədəymiş, xətri nədəymiş.

Dördnala səyirdir yel hey atını,

Hardasa yuxuda diksinir nərgiz.

Girov qoymusan ki, öz həyatını,

Bahara ümidi itirməyək biz.

1983.

**“ƏLVİDA” DEMİRƏM**

**` GÖRÜŞƏNƏDƏK!**

Gedirəm Maşukdan, gedirəm daha,

Vaxt necə tez keçdi, batdı günaha.

Çiynimə atdığım, yapıncı kaha,

Mən səni bilməzdim bu qədər kövrək,

“Əlvida” demirəm, görüşənədək!

Özümü yoxuşda, düzdə sınadım,

Ağrını, inadı qovdu inadım.

Səni çox danladım, çox da qınadım,

Gündə min çiçəyə qonan kəpənək,

“Əlvida” demirəm, görüşənədək!

Dağların hüsnünə güzgü, ayna göl,

Meh əsdi, gülümsün, nazlan, oyna, göl!

Maral buynuzuyla kirkitlənən çöl,

İzimi köksünə yazan biçənək,

“Əlvida” demirəm, görüşənədək!

Ay bulaq, axtarıb tapdım yerini.

Burdakı suların sənsən sərini.

Alnımın, üzümün muncuq tərini

Yalayıb qurudan, dəsmalım külək,

“Əlvida” demirəm, görüşənədək!

Elburus ağappaq, burdasa yazdır,

Nərgizlər kollarda qotaz-qotazdır.

Sənin nəğmələrin nə xoşavazdır,

Maşukda al qana bələnən ürək,

“Əlvida” demirəm, görüşənədək!

1983.

ƏNVƏR RZA

KÖNLÜMƏ BAHAR DÜŞÜB

**TÜSTÜLƏR**

Uzaqdan tüstü qalxsa,

Müsafirlər, yolçular

Düşünərlər o yerdə

Ya şəhər var, ya kənd var.

Tüstü qalxdığı yerin

Qanadıdır, qoludur,

Tüstü elin, obanın,

Şənliyin timsalıdır.

Bircə dəfə qalxmasa

Tüstülər kəndimizdən,

Yayın qızmar günündə

Üşüyərəm inan mən.

Bizim qonşu evlərin

Burulan tüstüsünü

Bayırda axşam, səhər

Üz-gözümə yayıbdır

Sərin, soyuq küləklər.

Yanağımdan yaş axıb

Süzülüb gilə-gilə,

Mən axan göz yaşımı

Əlimin arxasıyla

Silmişəm gülə-gülə.

Kəndimizdə evlər var--

Körpələrin gülüşü

Yurd salıb qucağında.

Kəndimizdə evlər var--

Göylərə nur çiləyir

Gecə zülmət çağında.

Kəndimizdə ev də var--

Kəndimin kədəridir,

Kəndimizdə ev də var

Neçə ildən bəridir

Bacaları tüstüsüz,

Qapıları bağlıdır,

Çalın-çarpaz dağlıdır.

Kəndimizdə ev də var--

Qapısının dəstayi

Nə vaxtandır pas tutub,

Qəmə batıb, yas tutub.

Kəndimizdə ev də var

Hərbin uğursuz yeli

Üzərindən əsibdir,

Cəbhələrdə partlayan

Bombaların tüstüsü

Tüstünü kəsibdir.

Yana-yana baxanda

Bu tüstüsüz evlərə,

Başımdan tüstü qalxır

Gündə azı min kərə.

Göz yaşardan tüstüdən

Mən incik olmamışam.

Deyirəm, bu tüstülər

Yaşartsın gözlərimi

Təki hərbin o mənhus,

Qara yeli əsməsın.

Bombaların tüstüsü

Bu tüstülü evlərin

Tüstüsünü kəsməsin.

**GÖZBAĞLIYICI**

Baxışlar bir səhnəyə

Tuşlanıb süngü kimi.

Möcüzə görməmişəm

Hələ bu günkü kimi--

Doğruluğuna gözlə

İnandığım bir yalan--

Alov çıxır, od çıxır

Bir insanın ağzından,

Nə bir yol yandım deyir,

Nə bir kömək diləyir.

Möcüzə göstərir o.

Dəmir yeyir, daş yeyir.

Sənətə bax, işə bax--

İdrakı ovsunlamaq...

Gözümüz bağlanıbdır

Gözümüz baxa-baxa,

Əl də çalırıq hələ

Oturub aldanmağa.

Mənə elə gəlir ki,

Əl çalıb aldanırıq.

Yox, qardaş, gözbağlamaq

Məharət yox, kələkdir,

Qoy hər səhər, hər axşam

Yalandolu fırıldaq!

Bi avamı başa sal,

Düşünsün--dərin dərin,

Bir nadan gözünü aç,

Onda deyim afərin!

**YOLLAR HAÇALANIR**

Mən səndən ayrıldım yenə bu axşam,

Göylər gör necə də çılçıraqlıdır.

Yolun ortasında tək dayanmışam,

Yol da ağac kimi qol-budaqlıdır.

Şirin arzularım, xoş diləyin var,

Hələ bu həyatdan kam almamışam.

Bəs niyə ayırır bizi bu yollar?

Mən ki, sənsiz olub, tək qalmamışam!

Ürəyim şam kimi alışıb burda,

Qayit təsəlli ver, barı, yanmasın.

Yollar birləşər də, haçalanar da,

Çalış məhəbbətin haçalanmasın!

**DƏLİ**

Dəli dedik Koroğluya,

Dəli dedik çox insana.

Kür çağladı şair kimi,

Biz dəli Kür dedik ona.

Bir dağ da var,

Uca bir dağ,

Ömrü boyu əyilməyən,

Üzrxahlıq bilməyən

Qoca bir dağ.

Həmin o dağ

Nə sərsəmdir, nə məddahdır,

Nə qorxaqdır;

Gəl ki, adı Dəlidağdır.

Adət olub indi məndə

Oturanda, yol gedəndə

Bu dediyim dəlilərin

Dünyasına

Xəyalımda baş çəkirəm,

Mən onların qarşısında

Düz çökürəm.

Yenə bütün varlığımı

Caynağına aldı ilham.

Demək, şeir yazmalıyam...

Qulağıma bir səs gəlir,

Bu ki, Kürün,

Dəlidağın

Öz səsidir:

“Kim cürətli şeir yazsa,

Elə o da bir Koroğlu

Dəlisidir”.

**ÜRƏK DÖZƏR**

Vaxt olub ki,

Bir binanın

Tək tikmişəm yarısını,

Barısını.

İşim ağır olubdur çox

Bu topağın siqlətitək;

Fəqət buna dözüb ürək.

Öz işimə baxan zaman

Güc almışam

Çiynimdəki ağırlıqdan.

Bir elə iş tutmamışam--

Görən mənə yüngül deyə,

Ömrqm boyu biganəyəm

Dayazlığa, yüngüllüyə.

Göy dənizin qucağında

Üzər yarpaq, yüngül yarpaq,

Dərinlikdə nələr yatır

Bilməz ancaq.

Çəkinmirəm ağır işdən,

Yeri gəlsə, çaparam mən

Daşı, dağı;

Ürəyimə yüngüllükdür

Çətin işin ağırlığı,

Samballığı.

**ÖLƏNLƏRİM**

Mizrabı vurdular sarı bir simə,

Rəhmət oxudular ölənlərimə.

Sovqat tədarüklü adamlar kimi,

Bir-bir xatırladım ölənlərimi--

Prometey, Lumumba, Babək, Nəsimi...

Qəlbimi yenidən göynətdi kədər,

Ölənlərim--

Cordono Bruno,

Vurğunun yazmadığı şeirlər.

**CIZZ!**

Anam sacımızı mindirərdi

Sacayağı altına,

Çırpıdan, odundan

Qoyardı altına.

Üstü naxışlı kökəmdə

Qalardı gözüm--

Bişməsinə tələsərdim.

Köpməsinə,

Şişməsinə tələsərdim.

Saca tərəf qırğı kimi

Şığıyanda

Anam mənə “Cızz!” deyərdi,

Daş olardım mən bu anda.

Çox şey öyrəndim”cızz!” nidasından,

Öyrəndim sevinci, kini.

Bu söz qulaqlarımın

Daimi sakini.

Dünənki məclis də yadımdan çıxmayıb,

Şirin-şirin, yağlı-yağlı

Sözlər eşidirəm yenə.

Aparıb onları siçan tələsinə qoyasan,

Siçanlar şırinliyindən zəhərlənə.

Yaddaşımda: “Yerlim mənim,

Ellim mənim,

Kəndlim mənim”--deyə-deyə

Gülür bir arsız,

Qulağıma anamın səsi gəlir:

“Cızz! Cızz!..”

**KÖRPƏ SƏSİ**

Körpə səsi--

Az qala xəyal olan

Arzunun təntənəsi.

Körpə səsi--

Nadan təntənəsi

Güllələnməsi.

Körpə səsi--

Həyat eşqi, ümüdü,

Ata, ana kəlməsi,

Məhəbbət təvəllüdü.

Körpə səsi--

Ən şirin pay.

Laylası çalınmayan

Bir köpənin,

Anasına çaldığı

Laylay.

Körpə səsi--

Ağrının şiddətində

Ananın dincəlməsi.

**BAHR LĞVHƏSİ**

Əhdinə, sözünə düz olan bahar

Yaşıl köynək tikib çölə, çəmənə.

Qışda qan-qan deyən buzqılınc dağlar

Gəlinə bənzəyir, təzə gəlinə.

Toy, büsat bürüyüb bütün aləmi,

Arzunun, həvəsin coşan çağıdır.

Göylərdə iz salan qövsü-quzehmi,

Yoxsa ki, həmayil boyunbağıdır?!

Bahr toy yerinə xalça gətirib,

Naxışı min cığır, min iz, min ləpir.

Buludlar elə bil xonça götürüb

Ağsaçlı anatək ağ noğul səpir.

Quşlar qarşılayır gələn qonağı,

Sürülər yollarla çəkilir bir-bir.

Onları xeyixah aran torpağı

Bu gəlin dağlara cehiz göndərir.

**QIRMIZI KARANDAŞ**

Sən dəftər yoxlayırsan

Təmkinlə,

Yavaş-yavaş.

Sol əlin ağ saçında,

Sağ əlində karandaş...

Axşamlar keçən zaman

Pəncərənin önündən

Səni masa dalında

Çox belə görmüşəm mən.

Bi işi yoxlayanda

Min əziyyət çəkirdin,

Səhv yazılan hər sözün

Altından xətt çəkirdin.

Görəndə qəmlənərdim,

İndi bildim, o xətlər

Sevinc ilə doluymuş,

İndi bildim, o xətlər

Ömrümüzün yoluymuş.

O vaxtdan nələr keçib,

Görüşəydik yünə kaş.

Barı bir deyəydim ki,

O qırmızı karandaş

Mənimlə bir gəzərək,

Mənə hey yol göstərir

Xeyirxah bir insanın

Şəhadət barmağıtək.

**SƏNİN ÇİÇƏKLƏRİN,**

**SƏNİN DƏRMANIN**

Yeni dərman kəşf edən

alımlərimizə ithaf olunur

Qəlbində çağlayan bir arzu, istək

Saldı bu dağlardan yolunu sənin.

Şəbnəmli çiçəklər əmlik quzutək

Yaladı qıçını, qolunu sənin.

Gah duman üstündən bükülüb getdi,

Gah da ki, istidən qaraldın, yandın.

Arılar axşamlar çəkilib getdi,

Sən yenə çiçəkdən-çiçəyə qondun.

Oldun xəstələrə yaxın bir həmdəm,

Dağdan çiçək aldın, çiçəkdən dərman.

Sübh çağı üstünə ələnən şəbnəm

Gücələr tər olub axdı alnından...

Evinə qayıtdı xəstəxanadan

Bu gün, şəfa tapan cavan bir ana.

Qızı anasını gördüyü zaman

Kəklik çolpasıtək girdi qoynuna.

Sandım o körpənin al yanağında

Yenidən bitibdir dərdiyin güllər,

Baharı çillənin oğlan çağında

Onlara hədiyyə verdin bu səhər.

**YOLLAR**

İnsan yol salıbdır göydən, dənizdən;

Deyirəm, dünyada nə çoxdur yollar!

Yol var ki, gizlənib gözlərimizdən--

Ürəkdən-ürəyə gedən yol da var.

Yol var ki, baş alıb min yoldan keçir,

Maral buynuzutək atır qol-budaq.

Dolanıb gah dağdan, gah yaldan keçir,

Düzlərdə qəddini düzəldir ancaq.

Ömrünün ömrümə töhvə baharı

O qızın qəlbinə yol tapmışam mən,

Bu yolun biri də tez düşə barı

Onların evinə kaş bizim evdən.

**ƏGƏR MƏNDƏN İNCİSƏN**

Əgər məndən incisən,

Nə özgəyə gileylən,

Nə də arxamca danış,

Əgər məndən incisən,

Nə dost bilsin, nə tanış.

Demə, demə heç kimə,

Üzümə de, üzümə!

Gözün üstümdə olsun,

İzlə məni dəmbədəm

Yaxın dost, sirdaş kimi.

Gözün üstümdə olsun--

Nöqsanımı, səhvimi

Daldada yox, özümə,

Üzümə de, üzümə!

İncimərəm, küsmərəm,

Kəsmərəm sizdən ayaq--

Anla, anla sən məni,

İncimərəm, küsmərəm,

Üzdə danlasan məni.

Fəqət baxıb gözümə,

Tərif demə üzümə,

Tərif demə üzümə!

**DOĞUM EVİ**

Qarşımdaki binada

Bir gör neçə xəstə var,

Sevinirəm buna da.

Bilirəm ki, bu sevinc

Hamıda, hər kəsdə var.

Qaçıb itgin düşübdür

Burdan qüssə, kədər, qəm;

Ömrümdə ilk dəfədir--

Xəstəni görən zaman

Sevinirəm, gülürəm.

Burda uşaq doğulur,

O da göz açan kimi

Görür göyərçin donlu,

Ağ xalatlı həkimi.

Ona elə gəlir ki,

Bütün aləm dümağdır,

Sanır ki, dünya elə

Doğulduğu otaqdır.

Xəstəxana deyil bu,

Bu ki, sevincxanadır,

Dünən bura ilk dəfə

Qədəm basan gəlinlər

Bu gün artıq anadır!

Qarşımdaki binada

Bir gör neçə xəstə var,

Sevinirəm buna da.

Bilirəm ki, bu sevinc

Hamıda, hər kəsdə var.

Necə xoşdur, şirindir

Körpənin incə səsi!

Bir binanın qoynunda

Neçə-neçə ana var

Qucağında körpəsi.

Bu binaya hər səhər,

Bu binaya hər axşam

Hey baxıram, doymuram

Necə xoşbəxt binadır!

İstərəm gündə ona

Min yol baxım ən azı,

Mənə elə gəlir ki,

Elə o da anadır--

Anaların anası...

**İKİ YANĞI**

Keçdiyi yol şəhər yolu--

Sinəsi böhtan dolu

Kağızlar yandırıldı;

Bom boz tüstü buruldu,

Qalxdı göyə,

Qismət oldu küləyə.

Dil çəkib cumdu alov

Böhtançının şərinə,

Utanan kağız oldu,

Qızaran kağız oldu

Şər atanın yerinə.

Görünüb itdi alov,

Qısa bir ömür sürdü,

Ürəyimi yandıran

Odu, közü söndürdü.

**İTGİN NƏĞMƏ**

Qonşumun evində neçə ildir ki,

Divardan sədəfli bir saz asılıb

Telləri pas tutan o sazla sanki

Dardan neçə nəğmə, avaz asılıb.

Düşdü bir neçəsi pərdələrindən,

Çoxdandır mizraba həsrətdir simi.

Milçəklər toxunub sızladır hərdən

Onu duz basılmış yaralar kimi.

Bir zaman bir aşıq onu çalarmış,

Məclisdə, mağarda gəzərmiş bu saz.

Qovub ürəklərdən itgin salarmış

Hər qəmi, möhnəti, hər dərdi bu saz.

Gedib qayıtmayıb onu çalan da,

Dava itgin salıb sözünü onun.

Anası hər dəfə saza baxanda

Yaşsız görməmişəm gözünü onun.

Saza qəm dağıdan demişik ki biz,

Bəs niyə bu sazdan kədər, qəm yağır?

Mənə elə gəlir elsiz, vətənsiz

O, susan nəğmədir divardan baxır.

**TƏRƏZİ**

Tərəzidə bal çəkmişik,

Un çəkmişik.

Tərəzidə acı soğan,

Yun çəkmişik.

Çəkmişik ki, aldatmayaq,

Aldanmayaq

Dost yanında, yad yanında

Qızarmayaq, utanmayaq.

Bi çox şeyi tərəzidə

Sınamışıq.

Biz çox şeydə tərəzidə

Sınanmışıq.

Tərəziyə inam olub,

Tərəziyə inanmışıq.

Yoxlamışıq dönə-dönə,

Əbəs yerə biz tərəzi

Deməmişik el gözünə.

Tərəzisiz ötüşsə, də

İşim, peşəm,

Düzlük adı gələn yerdə

Tərəzini düşünmüşəm.

Düşünmüşəm insanların

Düz işini, səhvini mən,

Xəyalımda axtarmışam

Səhv işlərin ölümünü,

Məhvini mən.

Səhv görmüşəm tay-tuşumda,

Səhv görmüşəm özümdə də,

Səhv görmüşəm gülüşümdə,

Sözümdə mən.

Hər insanın bir səhvi var,

Elə səhv var, keçmək olar

Öz yeri var hərəsinin.

Yox, səhvindən keçmərəm mən

Əzəl gündən haqq bildiyim

Tərəzinin.

Bizim kənddə bir arvad var

Gəlib armud satardı.

Tərəzisi ağacdan,

Gözündə pərsəng vardı--

Qırıq bir bulov daşı.

Bu daş da, tərəzi də

Həyat, ömür Yoldaşı.

Düşünürəm o zaman,

Sanırdım pərsəng olur

Yalnız bulov daşından.

Böyüyüb, gördüm pərsəng

Ağacdan da olurmuş,

Dəmirdən də olurmuş;

Böyüdüm, gördüm pərsəng

Ömürdən də olurmuş...

**GÖZ İŞIĞI**

Eynək düzəldən yaşlı qadınlara

ithaf olunur

Dünya yola salıb, dünya görmüsən,

Sadə bir peşən var sənin, ay xala!

Gör neçə insana ağ gün vermisən

Zanbağa bənzəyən ağ saçlarınla.

Eynək düzəldirsən gözündə eynək,

Xala, şəfəq yağır nəzərlərindən.

Alnına toplanan təri silərək,

Yanına gələnə baxırsan hələ.

Bura qız gəlir ki, oğlan gəlir ki,

Sərrast bir baxışa həsrətdir hələ;

Bura qoca gəlir gəncliyindəki

İşığı aparır burdan özüylə.

Anamın gözünə verdiyin işıq

Sənin gözlərinin öz işığıdır.

Dedin, pak əməllə biz ucalmışıq,

Mənim də bəxşişim göz işığıdır...

Saçın ağarsa da, sən qocalmazsan,

Qəlbində min insan taleyi gülür;

Gözünün işığı azalmır bir an--

Gözündən gözlərə axıb süzülür.

**ŞİTİLLİK**

Qışın oğlan çağıdır,

Külək qarı dağıdır.

Əlim əlcəkdə donub,

Kirpiyimə qar qonub,

Şitilliyə girirəm,

Gör bir nələr görürəm,

Bu ətirşah, bu zanbağ,

Bu da xallı nərgizdir.

Bayirdaki tufandan

Hamısı xəbərsizdir.

Üz-gözünə onların

Külək sillə çəkməyib,

Şaxta, boran üstünə

Zəhərin tökməyib.

Şitilliyə daşınır

Gübrələr kisə-kisə,

Təmiz su, isti soba

Bu şitillər üçündür,

Eh, nə isə! Nə isə!..

Qışın oğlan çağında

Fəqət qışdan xəbərsiz

Boy atırlar, bitirlər

Bu şitillər, Şitillər..

**ZAQSDA**

İki bəxtəvər gəldi

Əlləri gül-çiçəkli.

Gəlin bir göz muncuğu,

Oğlan pələng biləkli.

İki bəxtəvər gəldi

ZAQS-a--kəbinxanaya,

Qaynanalıq bəxş oldu

O gün iki anaya.

İki qəlbin arzusu

Çevrilib vüsal oldu,

Ayrılıq çağlarının

Zəhəri, acısı da

Şəkər oldu, bal oldu.

Dilli-dilavar oğlan

Lal dayandı, duruxdu;

O, nigah kitabına

Qol çəkəndə karıxdı,

Kimsə sataşdı ona:

“Hara imza atmağa

Hələ bilmirsən ki, sən,

Di gəl ki, evlənirsən!

Oturanlar gülüşdü,

Sanki qızın qar kimi

Yanağına gül düşdü.

Zarafatla dilləndim:

Kaş buraya gələnin

Ağlı, başı olaydı,

Kəbin, nigah işində

Tamam naşı olaydı.

**QONŞULAR**

Qonşular var Balakəndə--

Hərəsindən bi xatirə

Qalıb məndə.

Qonşular var Balakəndə--

Üzə gülər həyətləri,

Bağlarının arasında

Heç görmədim bağ çəpəri.

Danışanda dillərindən

“Can” kəlməsi düşməz bir an,

Qonşular var Balakəndə--

Çox səmimi, çox mehriban.

Qonşular var Balakəndə

Gözlərində hörmət, vüqar;

Bu mehriban, dinc qonşular

Qonaq üstə dalaşarlar.

**POÇTALYON**

Hər həyətə, qapıya

İzin düşər səhərlər,

Günün yollarda keçir,

Yol yoldaşın xəbərlər.

Məktublar axıb gəlir

Min ünvana, min ada.

Gör nələr var, əzizim,

Gəzdirdiyin çantada:

Vüsal vədi, təsəlli,

Toy təklifi, təbriki...

Çantan məhəbbbət dolu

Bir elə ürəkdir ki,

Həyətlərdə boşalır,

İntizarda qalanın

Gözü çantanda qalır.

Dostun dosta inamı,

Etibarı var prda,

Nənəsini görməyən

Təzə-təzə dil açmış

Şirin sözlü nəvənin

Mürəkkəbə bulanmış

Barmaqları, var orda.

Yadımdadır bir zaman

Ağ cığala kağızda

Qara xəbər gələrdi,

Asılardı çiynindən

El kədəri, el dərdi.

Xəcalət çəkərdin sən,

Utanardın məktubu

Sahibinə verəsən.

İndiki məktublardan

Taxıl qoxusu gəlir,

İndiki məktublardan

Körpə yuxusu gəlir,

Bilirəm ki, əzəldən

Dava ilə davn var.

Elə bir qaranquşsan

Hər qapıda yuvan var.

**AHIH DAĞLARA**

**Anam zülexaya**

Mən yaxşı bələdəm bizim ellərə--

Anası anamtək yəqin hər kəsin

Bəlkə də bir gündə azı min kərə

Deyib: ciyərparam dağa bənzəsin.

Dağ olmaq arzusu keçmir qəlbimdən,

Şöhrət, mənsəb hara, axı mən hara!

Fəqət sən ah çəksən, dağ olaram mən,

Deyərəm: “Ay ana, ahın dağlara!

**SƏN DEYƏN OLDU, QONŞU!..**

Uşaq idim, ay qonşu,

Şıltaq idim, ay qoşu!

Baxcadaki gülünün

İlkini mən dərərdim,

Qapındaki qoyunu,

Quzunu hürküdərdim.

Dalımca söyərdin də,

Tutanda döyərdin də,

“Uşaqları oddur, od”

Deyib yazıq atamdan,

Anamdan da əyərdin,

Kölgəm görünən kimi

“Vurulasan”--deyərdin.

Uşaq idim, ay qonşu!

Yox kədərim, yox dərdim,

Dəcəlliyi sevərdim.

Elə sözlər danışıb,

Elə iişlər görmüşəm!

İnək sağdığın yerdə

Papağımı tullayıb,

Südünü tökdürmüşəm.

Acığından,

Hirsindən

Dodağını yemisən,

Sözün elə bu olub:

“Vurulasan!”--demisən...

O günlərin üstünü

Duman alıb hardasa,

O günlər muncuq kimi

Düşüb qalıb hardasa.

Qonşu, qonşu, qulaq as,

Sözün yetib yerinə,

“Vurulasan” deyərdin,

Vurulmuşam barmağı

Məndən üzük istəyən

Qızlarından birinə!

**DƏRƏ**

Mərcanı çiyələk,gül dərə-dərə

Gəldim bir dərəyə, dərə nə dərə!

Açıb yaxasının düymələrini

Xəlvətə çəkilmiş bir gözəl kimi.

Kövrək buludların damcı tərini

Düzüb üst-başına inci, ləl kimi.

Bir üzü günəşli, bi üzü kölgə;

Məna dünyasına düşən izdir o.

Nə bir qorxu bilir, nə bir təhlükə,

Dünyadan zamandan xəbərsizdi o.

Mənimdə qəribə təbiətim var--

Bu gündən alnımda qırış qalar da.

Burda gör nə qədər həmsöhbətim var,--

Danışır mənimlə qarışqalar da.

Dağ çayı nə susur, nə da ərinir,

Səs-küyü sükuta üsyandır, üsyan.

Suyun şaqqıltısı sakit görünür

Kinli, ədavətli bir pıçıltıdan.

**MEŞƏLƏRİN GİLEYİ**

Bizə müşə deyirlər,

Meşəyik biz.

Quzeylərə sərilən

Yorğanıq, döşəyik biz.

Dağların zirvəsində

Yaşıl qotazlı tacıq,

Ehtiyacdan doğulmuşuq,

Özümüzdə bir qayğıya

Möhtacıq.

Ömrümüz, həyatımız

İnsan əlində.

İstəsə yaşadır,

İstəsə öldürər.

Ağacıq, yaşayırıq bu sayaq,

Yaşayırıq birtəhər.

Meşəyik, meşə,

Qulağımız səksəkədə,

Ömrümüz təhlükədə

Həmişə.

Meşədən ağac da kəsilər,

Yerinə başqasıda gələr...

Dərdimiz bu dərd olsa,

Nə var ki!...

Qəlıbimizi bu dərd alsa,

Nə var ki!..

Bir gözətçimiz var,

Ürəyi çaylaq daşıdır,

Əlibaltalının cibinə

Salıb əlini,

Ona tuşudur

Ağacların yaxşısını,

Gözəlini.

Bir ağacı yerə yıxır,

Başqasının kölgəsində

Sərinləyir.

Soruşanda: nə gəzirsən

Bu meşədə?

Qulağımız eşidə-eşidə

“Bu ağacların keşiyini

Çəkirəm”,--deyir.

**KÖRPƏ NƏ BİLSİN...**

Şirin-şirin dil açan,

Qönçə kimi gül açan

Körpəm dizim üstündə,

Fikirim, gözüm üstündə.

Sanki mən də uşağam,

Unudub gəncliyimi,

Dinirəm körpə kimi,

Gülürəm körpə kimi.

Körpə kirpik də çalmır,

Baxır altdan yuxarı.

Pambığa bınzədir o,

Ağb.niz buludları.

Çətin-çətin suallar

Üstümə yağır bir-bir:

Bulud pambığ kimidir?

Elə cavab verirəm,

O əylənsin, o gülsün.

Buludda ildırım var,

Buludda şimşək yatır,

Körpə bunu nə bilsin?!

**ARILAR**

Hələ üfüqlərdən boylanmamış gün

Uçarlar pətəkdən çölə arılar.

Əmib şirəsini çiçəyin, gülün,

Yenə düzələrlər yola arılar.

Gəzib-dolaşarlar çiçəklikləri,

Onlarsız darıxır hər baxça, hər bağ.

Görsəniz tələsik döndülər geri,

Bilin ki, bilin ki, yağış yağacaq.

Bəzən çöldəikən qovuşsa toran,

Başları qarışsa yolda bir qədər,

Bütün arıları qoyub nigaran,

Çiçəyin altında geçələyərlər.

Yorulmaq bilirmi arılar heç bir?--

Elə bütün günü vızıldaşarlar.

Axşam keşik çəkib ikibir, üçbir,

Pətəyin ağzında sızıldaşarlar

Övlad köçürərlər mağarla, toyla;

Yerə bulud kimi kölgə salarlar.

Bircə cüt tül kimi qanadlarıyla

Tütək də, qarmon da, tar da çalarlar.

Toxunsan, hirslənib cumarlar sənə,

Burnunun ucundan çalar arılar.

Dəyməsən, asdaca qonub çiyninə,

Dincini çiynində alar arılar.

Yay vaxdı ayı da göydə güdərlər,

İşlərlər aydınlıq gecələrdə də.

Payızda tapılar yesən nə qədər

Dümağ bal--bir aylıq beçələrdə də.

Nələr var, nələr var gör təbiyətdə--

Neçə sirr yaşadır hələ arılar.

Paxla böyüklükdə kiçik xilqətdə

Acı zəhər də var, şirin bal da var.

**GİZLİ DƏRD**

Od tutub alışıram

Dərdin, qəmin əlindən

Yanan şey tüstülənər,

Tüstüsüz yanıram mən.

Heç özüm də bilmirəm,

Dərdimi kimə deyim:

Deyəndə dilim yanır,

Deməyəndə ürəyim.

Sevənlərə bəllidir--

Sevib ayrı düşənə

Məktub bir təsəllidir.

Seçib sevdiyim qızdan

Çoxdandır xəbərsizəm,

Ürəyimi didir qəm.

Araz uzaq, yol uzaq,

Sən məndəki dərdə bax--

Yazdığım məktublar da

Yığın-yığın, on-ondur,

Göndərə də bilmirəm--

Qardaşı paçtalyondur.

**KƏNDİMİZ**

Mənim doğma kəndim, doğma diyarım

Deyimmi qəlbimin parasısan sən?

Para qəlb nədir ki, canım-ciyərim,

Gözümün ağısan, qarasısan sən.

Qərib bir ölkədə, uzaq bir yerdə

Hər da.ın canlanır gözümdə bir-bir.

Adını tapmayıb xəritələrdə

Sanıram hamısı səhv çəkilibdir.

Kiçik bir çırağın, Bir şamın inan

Gözümə kəhkaşan, günəş görünür.

Özgə bir torpağın xiyabanından

Əyri cığırların geniş görünür.

“Doğma yurdum!”--deyib üşüsəm əgər,

İsitməz istisi aranın məni.

Sənin bir qışını mənə versələr,

Qızdırar çovğunun, boranın məni.

Səni qucağına alıbdır dağlar,

Könlünün nəğməsi yallı, cəngidir.

Nə ordun, qoşunun, nə topxanan var--

Ən böyük silahın quş tüfəngidir.

Di gəl ki, bilmirəm nə sirr var burda--

Gen gündə, çətində səni anıram.

Ölkələr, şəhərlər qalır kənarda,

Sənə güvənirəm, arxalanıram.

Ulduzlar--çiynində alışan nişan,

Əsgər kəmərindir qıvrılan çay da.

Böyüksən, demirəm ümmansan, ümman;

Böyüksən çəkdiyim həsrətin boyda.

Sənintək yurd olmaz, sənintək məskən;

Səndə ovsunlayıb tütək, saz məni.

Kim ki, doğma yurdu sevir ürəkdən

Bilirəm, bilirəm qınamaz məni.

**MEMAR OTAĞI**

Memar Tofiq Abdullayevə.

Memar, memar!

Otağında gör nələr var--

Xarüqələr, xarüqələr...

Otağında yatanlardan

Xəbərsizdi xəritələr.

Otağında küçələr var

Sıra-sıra,

Otağında Tərtər coşub

Az qalır ki, bəndi yara.

Evlər dolub otağına,

Şəhər dolub otağına.

Sağ küncündə doğum evi,

Sol küncündə mehmanxana,

Ortasında baxça da var.

Otağında qonaq qalır

Göygöl, Kəpəz, Murov, Qoşqar,

Ətəyində evlərə bax

Bu dağların

Bu binalar beşiyidir

Bura gələn qonaqların.

Yox, adicə otaq deyil,

Ürəkdir o,

Bütün elə gərəkdir o.

Otağında gördüklərim

Nə Tərtərdir,

Nə şəhərdir,

Nə kəpəzdir, nə Qoşqardır.

Arzulardır, arzulardır.

“Arzuları görmək olmaz.”--

Kim deyibdir axı bunu?--

Otağında gördüm, memar,

Ürəyinin arzusunu.

**ÇÖRƏK**

Anam bizə bir zaman

Nə yağ, nə bal verərdi,

Nə də xörək verərdi.

Anam bizə bir zaman

Yavan çörək verərdi--

Sapsarı darı cadı,

Görərdin səhər yedik,

Günortaya çatmadı.

Yadımdadır o zaman

Əmi, dayı dediyim

Yollarına göz tikib

Hələ də gözlədiyim

Cavanlar əsgər ketdi;

Əkinçilər, suçular,

Çobanlar əsgər getdi.

Arvad çomaq götürüb

Qoyuna getdi o gün,

(O gün getsin gəlməsin).

Arvad oldu bir müddət

Çobanı kəndimizin,

Dərdə, qəmə büründü

Hər yanı kəndimizin.

Buğda dolu çuvallar

Taylar da yoxa çıxdı,

Susdu tütək, susdu tar,

Toylar da yoxa çıxdı.

O zaman uşaq idim,

Onda elə bilirdim

Çörək də əsgər gedib.

**YARITMAZ LÖVHƏLƏRİ**

Baxıram dağlara durub həsədlə,

Yoxdur heç birinin qərəzi, kini.

Böyüklü, kiçikli berib əl-ələ--

Əgər hünərin var tərpət birini...

Açaq bulaqların gözünü

Buludsuz, dumansız bir yay gecəsi,

Çiçəkli təpənin çınqıllığında

Gəlir külüng səsi, gəlir bel səsi,

Bir çoban işləyir ay işığında.

Gözündən torpağa şəfəq tökülür,

Üstündən, başından qalxır isti buğ,

Nə bir nəfəs alır, nə dinclik bilir,

Düzülüb alnına tər muncuq-muncuq.

O nədir? Buluddur elə bil üzü,

Kimdir güzgü tutan torpaqdan aya?

Bir bax, Kor bulağın açılıb gözü,

Ulduzlar necə tez doluşub suya.

Düşünə-düşünə baxıram bir də,

Deyirəm ürəkdə nisgil qalmasın.

Gərək bu torpaqda, gərək bu yerdə

Gözü açılmayan bulaq qalmasın!

Sabahın, xeyir günəş

Üfüqlərdən baş qaldırıb,

Sanki sağlıq deyir günəş.

Bir bulaq da pıçıldayır:

“Gəl, sabahın xeyir, günəş!”

Gecənin evinə od vurub göylər,

Ulduzlar od kimi sıçırayır hərdən.

Üfüqə söykənib dincələn ülkər

Muştuluq gətirib sanki səhərdən...

Yazda məskən saldı, qışda dözmədi,

Tək qoydu həm babam, həm atam səni.

Qəlbinin başından qopan qəlpəyəm,

Mümkünmü bircə an unudum səni?

Bulud karvanını başında saxlar,

Gücələr boynunu duman qucaqlar,

Səndən gileylənən, inciyən də var

Axı duya bilməz hər adam səni!

Qarı üz-gözümə sovursa külək,

Duraram çovğuna sinə gərərək.

Çiynimə, çiynimə qaldırıb gərək

Mən bütün dünyaya tanıdam səni!

Kəlbəcər, 1963.

**DƏLİ ŞEYTAN, KOR ŞEYTAN**

Dəli şeytan

Zəkamıza, fikrimizə

Ortaq oldu zaman-zaman,

Buraxmadıq

O şeytanın yaxasından.

Dəli şeytan--

Fikrimizdə tərəddüdlər,

Büdrəmələr

Dəli şeytan--qorxaqdonlu

Daha nələr...

Cəsarətli fikir tapdıq,

Çıxdıq fəqət o şeytanın

Adına biz--

Onun oldu cürətimiz.

Bu şeytanlar bir olsaydı,

Nə vardı ki,

İki gözüm,

İki əlim vardı mənim,

Şeytanlar da oldu iki.

Təhqir olduq,

Bilə-bilə, ana-ana,

Bəzən, olan qururu da

Bağışladıq kor şeytana.

Bağışladıq cəsarəti,

Cürəti biz.

Kor şeytanı lənətlədik--

Sakitləşdi əsəbimiz.

Elə bildik--kor şeytana

Zəfər çaldıq,

Elə bildik--kor şeytandan

Qisas aldıq.

Biz meydana atılanda

Kölgə kimi təqib etdi

Bizi yenə o şeytan da.

Hara getdik onun ilə

Qoöa gəzdik.

“Bax bu meydan,

Bu da şeytan!”--

Dedik, guya meydanda da

O şeytansız keçinməzdik!

Bu şeytanlar beynimizə

Doluşdular,

Beynimizi səngər edib

Beynimizdə dalaşdılar.

Biri bizdə cəsarətə

Yiyə çıxdı,

Biri bizi qorxaqlığın

Pəncəsində əzib çıxdı,

İndi durum əsirlərin

Arxasından Hörmüzümü

Çağırım mən?

Eşitməzmi bəs Əhrimən?

Bəlkə elə Hörümzsüz də

Çarə tapdıq yavaş-yavaş--

Hörmüz--adi bir vətəndaş!

**GƏL BAHAR!**

Gəlişin hamıya xoşdur, gəl, ay bahar!

Hssimi, duyğumu coşdur gəl, ay bahar!

Çayları köpüklət, daşdır gəl, ay bahar!

Sənsizlik--nisgilim, sənsizlik qubarım.

Ləngimə, ümüdüm, ləngimə, baharım!

Yaşıl bir örpək sal hər düzə, hər döşə,

Al-əlvan gülləri səpələ, sər döşə,

O mənim sevdiyim həsrətli bənövşə

Boynuyla”gəl!” desin kolların dibindən,

Sevirəm əzəldən, vurğunam ona mən.

Tez gəl ki, yalınqat pöhrələr kollansın,

Sulara söyüddən yaşıl şal sallansın,

Arının şanı da pay alsın, ballansın.

Qaranquş görünsün, o, ürək açandır,

Yovası yolunu gözləyir haçandır.

Ovçular tüfəngi assınlar yerindən,

Pis gözdən kəkliyi gizlətsin göy çəmən,

Oyanıb, nazınla oynayım mən erkən,

Baharsa, güləcək bağça-bağ, bilirəm.

Sellərin qaya da yıxacaq bilirəm!

**PAYIZ LÖVHƏSİ**

Yaşıl meşələrin bəti-bənizi

Saralıb yenə də zəfaran kimi.

Xoşqədəm baharın saldığı izi

Yarpaqlar saxlayıb bir nişan kimi.

Payız libasını geyinib çöllərə,

Fikirli görünür nər qovaq indi.

Tək yarpaq budaqda tək quşa bənzər,

Sanki qanad çalıb uçacaq indi.

Sarı saçlarını yolur şabalıd,

Duyub ki, duyub ki, payız çağıdır.

Təpədə yüksələn o tənha palıd

Müzəffər payızın al bayrağıdır.

İncikdir, incikdir söyüd elə bil,

Narazı-narazı tərpənir çinar;

Qişin hədəsindən, zəhmindən deyil,

Yazın həsrətindən saralıb onlar.

**KÜKÜ MƏNİ YANDIRIR**

Bir çinar bitmişdi

Yol kənarında

Yarpaqları təzə, tər.

Üç bulaq çağlardı sol kənarında,

Sağında dəli Tərtər.

Ona fəsillər də

Bəxşiş verərdi--

Yaz yaşıl, payız sarı,

Qış bəyaz boyanmış

Bax beləydi paltarı.

Yenə ləpələnib sarılı-ağlı,

Günəşdən nur alıb

Bərq vurur çay da.

Çinar daha görünmür...

Ürəyimə od düşüb,

Murovun xəfif mehi,

Yeli məni yandırır,

Doğranılan çinarın

Oduna o qızındı--

Külü məni yandırır!

Külü məni yandırır!

**TƏBİƏT YATIR**

Şirin mürgü döyür çiçəklər, otlar;

Ay gümüş sulara qərq olub batır.

Gecənin nə kövrək, xoş görkəmi var--

Təbiət uyuyur, təbiət yayır!

Təpələr-yastığı, göylər--yorğanı,

Çəmən döşəyidir demə yoxdur;

Kəpəzin, Qoşqarın bomboz dumanı

Onun gözlərinə çökən yuxudur.

Axan bulaqların, çayların səsi

Yatmış təbiətin mışıltısıdır.

O ulduz karvanı, ulduz cərgəsi

Sabahki arzumun işıltısıdır.

Gözümü çəkmirəm dağda, dərədən,

Mən ona baxıram özündən xəlvət.

Üfüqdə şimşəklər oynaşır hərdən--

Yuxuda diksinir ana təbiət.

Ulduzlar göylərdə min məclis qurub,

Yerdə, vurulduğum diyar yatıbdır.

Dağlar Koroğludur, keşikdə durub;

O tayda Urmiya--Nigar yatıbdır...

Çöllərin geydiyi məxmərdir, məxnər;

Təpələr veribdir çiyin-çiyinə.

Bu yatan dərələr, bu yatan düzlər

Məni öz yuxumdan oyadıb yenə.

**KÖNLÜMƏ BAHAR DÜŞÜB**

Dağlar ağa bələnib,

Meşələrə qar düşüb,

Çöllərə un ələnib,

Qışın oğlan çağında

Könlümə bahar düşüb.

Baharı axtarıram,

Fikirlərim dərbədər;

Bir qışlıq uzaqlıqdan

Bahar məni tərpədər.

Gəzirəm, ağ yollarda

Yaşıl bir gəliş itib,

Torpağın dodağından

Yaşıl bir gülüş itib.

Könlümə bahar düşüb,

Baharım min adlıdır,

Baharım od köynəkli,

Qaranquş qanadlıdır.

Körpəliyi--

Tumurcuq,

Gəncliyi--

Şəlalədir,

Tərləyər muncuq-muncuq.

Gəlinliyi--

Lalədir.

Bir adı--

Tər bənövşə,

Bir adı--

Göy səməni,

Giley-güzarım olmaz

Yağışı vursa məni,

Bir adı--

Təmənnasız

Dupduru dağ havası,

Bir adı--

Ana qoynu,

İnsan üçün, quş üçün.

Bir adı da qənimdir

Qarnəfəsli qış üçün.

Dağlar ağa bələnib,

Meşələrə qar düşüb,

Çöllərə un ələnib,

Qışın oğlan çağında

Könlümə bahar düşüb.

**DAĞ ÇAYI**

Dağ çayı, dağ çayı, ürəyim çağlar

qıjovun kimi.

Söylə yadındamı yenə o çağlar,

o kağız gəmi,

Lülpər saplağından olan dəyirman,

o ki, dağıtdın.

Qəlbimdə xatirə qalan dəyirmanı,

Əlimdən aldığın o çırpı, odun?..

Düşdümü yadına, sənin tək dəcəl

bir uşaq idim,

Sənin özündən də mən şıltaq idim,

etraf et gəl.

Qəlbim o həvəsdə, könlüm o səsdə,

Nə bilim, bəlkədə ömrüm yarıdır,

Sən həmin yaşdasan, sözün doğrusu,

“Dodağım suyunda, dizim daş üstə”,

bir şəkildir bu--

O günün bu günə yadigarıdır.

Doğma sahilində gəzdiyim zaman

Döyüb yağış məni, vurub qar məni,

Çaxnaşıb asiman, coşub asiman,

Doluya tutubdur buludlar məni...

Dağların döşündən sağılan suyun,

Daşları dağıdıb dağılan suyun

İndi ürəyimdən axır elə bil,

Səndən ayrılmayan uşaqlıq çağım

sənə sığınıb,

Mənə sahilindən baxır elə bil,

Məni gəzdirmisən bi uşaq ikə.

İndi çıxam gərək xəcalətindən--

Səni özüm ilə gəzdirməliyəm;

İnsanam, əsrimin quran əliyəm--

Arzusu qalmasın hər qarış yerin,

Mən səni həmayıl boyunbağıtək

Bağların boynuna dolayam gərək.

Gedək, getməlisən, qoy görsün hamı.

Mən bu gün qarşında çətin əyiləm.

Uçura bilməzsən dəyirmanımı,

Daha o gördüyün uşaq deyiləm!

**BİRCƏ SƏNSƏN, BİRCƏ MƏN**

***(Nəğmə)***

Meh əsdikcə pıçıldayır xan çinar,

Səni gördüm, dilə gəldi arzular.

Mən duymuşam, deyiləsi sözün var,

De, gizlətmə,şahid olsun göy çəmən,

İndi burda bircə sənsən, bircə mən.

Utanırsan sən üzümə baxmağa,

Xırda-xırda şəbnəm qonur yarpağa.

Nə baxırsan gah yaxına, uzağa?

Yarpaqlardı yavaş-yavaş səslənən,

İndi burda bircə sənsən, bircə mən.

Ürəyimiz bir-birinə yaxındı,

Nəfəsim də nəfəsinə toxundu,

Gizli sözün gözlərindən oxundu,

İlk eşqimiz aşkar oldu bu gündən,

Yaxın otur,bircə sənsən, bircə mən.

**ÇİÇƏKLƏR HAQQINDA BALLADA**

Yolum düşüb Şahdağından,

Yollar, yallar çiçək açıb.

Elə bil ki, dünyamızın çiçəkləri

Bombaların hədısindən

Qaçaq olub, dağa qaçıb.

Hər çiçəkdə bir yaslıq qəm,

Bir toyluq da sevinc, gülüş.

Birisinin boynu yaman

Tez bükülmüş

Birisinin gəlişimdən,

Birisinin gedişimdən

Gözü dolub.

Birisi də təmənnalı

Bir təklifdən təhqir olub...

Meh yırğalar

Çiçəkləri,

Şeh sırğalar

Çiçəkləri.

Şahdağına ümüdmü var--

Qrxuram ki, şah qəzəbi

Tuta birdən,

Uda birdən

Sərt tufanlar,

Qasırğalar çiçəkləri...

**KAHALAR**

Kahalar cərgəylə düzülüb bir-bir,

Sanki bir qəlbə tökülüb onlar.

Yaşı bu torpağın yaşı qədərdir,

Bənnasız, memarsız tikilib onlar.

...Quzu otarardıq dağın döşündə,

Moruğa gedərdik hardan hara biz.

Yerə noğul boyda dolu düşəndə

Qaçıb doluşardıq kahalara biz.

Uşaqlar min cürə, dəcəl, ərköyün...

Qanmırdıq, nahaqdan qan da tökərdik.

Palıd çubuğunda kahada hər gün

Bildirçin ətindən kabab çəkərdik.

Həmin kahalardır cərgəylə durub,

Harasa baxırlar dağın döşündən.

O vaxt nə biləydim bir gün oturub

Onlara şeir də yazacağam mən.

Bir yanı Dəlidağ, bir yanı Qoşqar;

Qənşəri Murovun sərt quzeyidir.

Mənə elə gəlir bax bu kahalar

Ulu babaların ev muzeyidir.

**SONRAKI PEŞMANÇILIQ**

Dolu yağdı,

Dolu düşdü.

Güllə dəydi yarpaqlara,

Nərgizlərin

Xalı düşdü.

Çox günahsız körpə quşun

Yuvasından doluların

Yolu düşdü,

Dolu düşdü,

Çöllər, düzlər noğullandı,

Nağıllandı...

Dolu kəsdi,

Bulud susdu--

Ağıllandı...

**GÜCÖLÇƏN**

Durub gücölçənin qarşısında tək

Gücünü sınayır cavan bir oğlan,

El bil dənizə yanğın düşəcək

Odlu gözlərinin qığılcımından.

Boyu çinar kimi, əllər balaca;

Qara xal ağ üzə verir yaraşıq.

Zərbini vurduqca zərbə dalınca

Yanır gücölçənin alnında işıq.

Kiçik bir kölgəni işıqlatmamış

Söndü yanan işıq, söndü yenə də.

Oğlan addımını geri atmamış

Əqrəb öz yerində döndü yenə də.

Coşdu ürəyimdə məzəmmət, giley,

Dostlar, xatirimə, yaman dəyib o:

Məktəb çantasından ağır başqa şey

Bəlkə də ömründə görməyib o.

Həyat--insan üçün imtahan, sınaq,

Onunçün yaranıbtufan, boran, qış.

Gücü yumuruq ilə sınamaq ancaq

Necə də, necə də gülünc olurmuş!

MƏNİM YURDUM,

MƏNİM XALQIM

Dolandım dağları,göyə yüksəldim,

Öpdü kəmərimdən çobanyastığı.

Qartallı, laçınlı Laçına gəldim

Dumanlı, çiskinli bir səhər çağı.

Əyri cığırlarla dumanda, çəndə

Gah sola buruldum, gah sağa döndüm.

Cincilim görəndə, yemlik görəndə

Unutdum yaşımı, uşağa döndüm.

Bir tərəf cavan bağ, bir yan örüdü,

Qəlbimdə iz qaldı ağ şəlalədən.

Gözlərim qaraldı, papağım düşdü

Baxanda keçili qayalara mən.

Zirvədə qar gördüm, sandım nabatdı--

Xal olub, dağlara verir yaraşıq.

Bilmədim, bilmədim gün necə batdı,

Bir zaman gördüm ki, axşamdır artıq.

Bir dəstə gülərüz cavan oğlanın

Gəlib şərik oldum söz-söhbətinə.

Yerini soruşdum mehmanxananın,

Hərə öz evini göstərdi mənə.

**GÖZƏLLİK**

Dəlidağ dayanıb Koroğlu kimi,

Torpağı titrədən Tərtər--nərəsi.

Təpələr basılmaz dəlilərdimi?--

Yaraqlı-yasaqlı durub hərəsi.

Məni ovsunlayan yelli gədikdə

Çoban tütəyinin həzin səsidir.

Yox, bura dağ deyil, dağ böyüklükdə

Min növlü çeşidli gül dəstəsidir.

Bu şıltaq, nəğməli, dəcəl çayların

Qalıb haqqı-sayı boynumda mənim.

Nə xoşbəxt olardım, torağayların

Olsaydı yuvası qoynumda mənim!

Qəlbimi anlayıb əhli-hal kimi

Nə gözəl oxuyur indi kəkliklər!

Görəsən, yaxından qartal keçdimi--

Mamırlı daşlara sindi kəkliklər.

Lalələr məst olub yana aşıbdır,

Qayadan sallanıb ot saçaq-saçaq.

Sarmaşıq yoncayla qucaqlaşıbdır,

Sən təbiətdəki ülfətə bir bax!



ƏNVƏR RZA

**DAĞLAR**

***1962-ci ildə Qazxanlı yaylağında bir leysan başladı. Hətta yağışın başlaması kənddə olanları bərk qorxuya saldı. Yaylağa camaatın hayına kənddən axışıb gəldilər. Bu gələnlər içərisində Ənvər Rza da var idi. Mən Ənvərdən xahiş elədim ki, dağların bu ərköyünlüyünü qələmə alsın. Elə oradaca dizinin üstə bu şeiri yazıb mənə verdi. Bu şeir o vaxtdan mənim yaddaşımda qalıb.***

***Maması nəvəsi Şirinov Məhəmməd.***

Axşam hava həlim, çox ayaz idi,

Yanırdı göylərin məşəli, dağlar.

Gecə şimşək çaxdı, bulud hönkürdü,

Hay-haray qopardın, ay dəli dağlar.

Yağış əmzik-əmzik sallandı yerə,

Dedim hələ çox vaxt qalıb səhərə.

Coşub hücum çəkdi boş dərələrə,

Ərköyün yolların gur seli, dağlar.

Sellər basıb keçdi gülü, yarpızı,

Üç kərə çimdirdin bir gecə azı.

Balağı baddaqlı gəlini qızı

A sözlü, söhbətli, məzəli dağlar.

Duman dərələrdən yala süründü,

Nə qorxdum çəkindim dedim sərindi

Fəqət bir gözəlin döşü göründü,

Tutuldu Ənvərin tez dili, dağlar.

1962.

**NƏ DEYİM**

**Bacısı oğlu Kamal əsgərlikdə vəfat etmişdi**

**Ənvər Rza gedib gətirəndə bu şeiri yazıb.**

Anan səni soruşmağa utansa,

Üzündəki qanlı yaşa nə deyim?

Dayı qurban aç gözünü bircə yol,

Bəs bacıya, bəs qardaşa nə deyim?

Alışmışam bulaq harda, su harda,

Oba harda, vətən harda, bu harda.

Bəzənəndə gəl-gəl deyib baharda

O insafsız dağa daşa nə deyim?

Sənə qürbət torpaq ağlar, daş ağlar,

Dodaq ağlar, kirpik ağlar, qaş ağlar,

Sənə tez-tez məktub yazmış uşaqlar

Qabaq gəlsə qaça-qaça nə deyim?

Dərd başımda duman, çisgin, çən eylər,

Üz verdikcə öz yerini gen eylər.

Gözlərinin yaşı qaçmış nənələr

Ağlayanda qoşa-qoşa nə deyim?

Alışmazmı bu oduna yanan bəs,

Perikməzmi o dağlardan sonan bəs,

Tabutuna gərdən qursa anan bəs,

Büksə səni al-qumaşa nə deyim?

**ÇAĞIRIR**

**Deyişmə**

**İdiris**

Çiçək fəsli Kəlbəcərə,

Yəqin səni dağ cağırıb.

Döl vədəsi, nehrə vaxtı,

Süd, qatıq, qaymaq çağırıb.

**Ənvər Rza**

Balasını öz qoynuna,

Bu doğma torpaq çağırıb.

Qoçdaş quzu qurban deyib,

Murov, Dəlidağ çağırıb.

**İdiris**

Qaraqaya, kəsəgələn,

Moruqlu daş, Məmmədölən,

Qiymət qoyan qədir bilən,

Ovçunu ovlaq çağırıb.

**Ənvər Rza**

Yaz yelinə sinəni aç,

Dağ çayları qulac-qulac.

Dirədöymə-çiling ağac,

Çalıb oynamaq çağırıb.

**İdiris**

Şiş qayası, uzun yalı,

Ordan keçir Göyçə yolu.

Ətrafına sərib xalı,

Lilparlı bulaq çağırıb.

**Ənvər Rza**

Boran qalıb öz hayına,

İstəyir gözdən yayına.

Gözəlin ismət payına

El məni ortaq çağırıb.

**İdiris**

Gülə-gülə, deyə-deyə,

Qasxanlıda qurub dəyə.

Çoban çıxıb Bədirbəyə,

Eyləyib papaq çağırıb.

**Ənvər Rza**

Baharın naz eləməsi,

Tək əliyin mələməsi,

Kəsmə, pendir dələməsi,

Əvəlik, zanbaq çağırıb.

**İdiris**

Eşidəndə bu xəbəri,

Küsməyimin varmı yeri.

İdirisdən xəlvət Ənvəri,

Xalası qonaq çağırıb.

**Ənvər Rza**

İdiris, Ənvər gəzər qoşa,

Kəlbəcərdə dönüb quşa.

Xalan cütü qoşub hoşa,

Köməyə hodaq çağırıb.

1974

TƏTCÜMƏ

TƏMİZ AD (Müəllif: V.Şekspir, Good name)  
  
İstər kişi olsun, istərsə arvad  
Onunçün şərəfdir ləkəsiz bir ad.  
Mənim pul kisəmi oğurlayan kəs  
İnanın heç bir şey qazana bilməz.  
Mənim aləmimdə pul, mal, heç nədir  
O, bu gün məndədir, sabah səndədir.  
Fəqət deyiləsi bir sözüm də var  
Ləkəsiz adıma qara yaxanlar,  
Gəlirsiz qazancsız sözlər söyləyir  
Məni el içində bədnam eyləyir.